**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Νοεμβρίου 2024, ημέρα Τρίτη και ώρα 09.05΄ στην Αίθουσα Γερουσίαςτoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης: Εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση του Κρατικού Προϋπολογισμού οικονομικού έτους 2025» (2η συνεδρίαση).

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Ελένη Βατσινά, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Γεώργιος Μπάρκας, Ανδρέας Παναγιωτόπουλος, Νικόλαος Καραθανασόπουλος, Διαμάντω Μανωλάκου, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Ελευθέριος Αυγενάκης, Κυριακή Μάλαμα, Μάριος Σαλμάς και Θεοδώρα Τζάκρη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Αρχίζει η δεύτερη συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την εξέταση του σχεδίου νόμου του υπουργείου εθνικής οικονομίας και οικονομικών «Κύρωση του Κρατικού Προϋπολογισμού οικονομικού έτους 2025».

Στη δεύτερη συνεδρίαση όπως ειπώθηκε και χθες θα τοποθετηθούν οι Ειδικοί Εισηγητές με χρόνο ομιλίας 15 λεπτά. Η Ειδική Εισηγήτρια από την Κοινοβουλευτική Ομάδα της Νέας Δημοκρατίας η κυρία Ασημίνα Σκόνδρα έχει το λόγο.

**ΑΣΗΜΙΝΑ ΣΚΟΝΔΡΑ (Ειδική Εισηγήτρια της Κ.Ο. «ΝΕΑ ΔΗΜΟΚΡΑΤΙΑ»):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, είναι τιμή μου να είμαι ειδική εισηγήτρια του κρατικού Προϋπολογισμού του 2025. Ενός Προϋπολογισμού που καταρτίστηκε σε ένα ευμετάβλητο και ρευστό διεθνές περιβάλλον, που χαρακτηρίζεται από πολέμους στη γειτονιά µας, από συνέπειες φυσικών καταστροφών, που προκαλεί µε μεγάλη ένταση και συχνότητα η κλιματική κρίση, αλλά και από τις πληθωριστικές πιέσεις που δημιούργησε η ενεργειακή κρίση.

Μέσα σ'αυτό το πλέγμα συνδυασμένων προκλήσεων, όταν σμήνος από αβεβαιότητες διατρέχουν όλον τον κόσμο, ο μόνος τρόπος να διατηρηθεί η ανθεκτικότητα της εθνικής οικονομίας είναι η διατήρηση της δημοσιονομικής ισορροπίας. Και αυτός για μας είναι κανόνας ΜΗ διαπραγματεύσιμος.

Σωστά, λοιπόν, ο υπουργός Κωστής Χατζηδάκης, μαζί με τον αρμόδιο υφυπουργό δημοσιονομικής πολιτικής Θάνο Πετραλιά, που γνωρίζουν και καταλαβαίνουν όσο λίγοι τη σημασία των αριθμών και την αλληλεξάρτηση των δημοσιονομικών επεδίωξαν και πέτυχαν να διαπερνά από την αρχή μέχρι το τέλος τον κρατικό μας προϋπολογισμό αυτή η θεμελιώδης αρχή: Η δημοσιονομική ισορροπία.

Γι’ αυτό, κυρίες και κύριοι συνάδελφοι, όση έμφαση δίνουμε στις μεταρρυθμίσεις και εν γένει στις δημόσιες πολιτικές, που ενισχύουν το εισόδημα, τις επενδύσεις, την απασχόληση, άλλο τόσο επιδιώκουμε τη βιώσιμη ανάπτυξη, τη σταθερότητα, την εμπέδωση της εμπιστοσύνης. Και η εμπέδωση της εμπιστοσύνης βασίζεται ακριβώς στο τρίπτυχο, βιώσιμη ανάπτυξη - κοινωνική συνοχή - δημοσιονομική ισορροπία.

Πριν μιλήσουμε για τα μεγέθη του Προϋπολογισμού, αξίζει, κυρίες και κύριοι συνάδελφοι, να σταθούμε σε αυτό. Η κατάκτηση της επενδυτικής βαθμίδος και οι αλλεπάλληλες αναβαθµίσεις του αξιόχρεου της Ελλάδος από διεθνείς οίκους πιστοληπτικής αξιολόγησης, συνιστούν επίτευγμα κομβικής σημασίας για την ελληνική οικονομία. Οι οίκοι αξιολόγησης επιβραβεύουν τη συνετή και στιβαρή οικονομική πολιτική που εφαρμόζουμε, αξιολογούν θετικά την πολιτική σταθερότητα και βλέπουν τη δυναμική προοπτική της εθνικής µας οικονομίας.

 Σε αυτό το πλαίσιο, ο κρατικός Προϋπολογισμός του 2025 αποτυπώνει τη σταθερή και αισιόδοξη πορεία της χώρας μας και βασίζεται στα εξής γερά θεμέλια:

Πρώτον, στην εξυγίανση των δημόσιων οικονομικών και στην ισχυρή και βιώσιμη ανάπτυξη για όλους. Το 2025 η Ελλάδα, θα έχει το τέταρτο ψηλότερο πρωτογενές πλεόνασμα σε ολόκληρη την Ευρωπαϊκή Ένωση. Συνολικό έλλειμμα που θα αγγίξει σχεδόν το μηδέν και τους ταχύτερους ρυθμούς μείωσης του δημόσιου χρέους.

Θα εμφανίζει, δηλαδή, μία δημοσιονομική εικόνα ισχυρότερη από ορισμένες εκ των μεγαλύτερων οικονομιών της Γηραιάς Ηπείρου.

Σ ’αυτό το πλαίσιο:

• Το πρωτογενές αποτέλεσμα της Γενικής Κυβέρνησης αναμένεται να διαμορφωθεί σε 6,029 δις ευρώ ή αλλιώς 2,5% του ΑΕΠ το 2024 και 2,4% το 2025. Υπερβαίνει τον στόχο που είχε τεθεί, το 2,1% για φέτος και, µάλιστα, χωρίς καµία αύξηση φόρων.

• Αποκλιμάκωση του πληθωρισμού από το 2,7 % το 2024 στο 2,4% το 2025.

• Ο ρυθμός οικονομικής ανάπτυξης αναµένεται στο 2,2% φέτος και στο 2,3% το 2025. Υπερδιπλάσιος της Ευρωζώνης, που εκτιµάται στο 0,8% και στο 1,3% αντιστοίχως, σύµφωνα µε τις φθινοπωρινές προβλέψεις της Ευρωπαϊκής Επιτροπής.

• Το ΑΕΠ της χώρας σε ονοµαστικούς όρους θα αυξηθεί κατά περίπου 10 δισ. ευρώ το 2025, κλείνοντας την υπερδεκαετή πληγή που άνοιξε στο σώµα της εθνικής οικονοµίας, η επίπονη δηµοσιονοµική κρίση χρέους, αφού ο λόγος χρέους της Γενικής Κυβέρνησης προς το ΑΕΠ αναμένεται να μειωθεί από 163,9% το 2023 σε 154% το 2024 και περαιτέρω σε 147,5% το 2025. Η Ελλάδα πλησιάζει τον στόχο της να πάψει να είναι η πιο χρεωμένη χώρα της ευρωζώνης!

• Το 2024 κλείνει µε το έλλειµµα να ανέρχεται σε 0,7% του ΑΕΠ. Σηµαντικά χαµηλότερο από την πρόβλεψη για έλλειµµα 1,1%. Είναι µια ακόµη απόδειξη νοικοκυρέµατος των δηµοσίων οικονοµικών της χώρας!

Δεύτερον, ενίσχυση του εισοδήματος των Ελλήνων.

Το 2025 περιλαμβάνει μόνιμα μέτρα στήριξης ύψους 1,1 δις. ευρώ. Η αύξηση του μέσου διαθέσιμου εισοδήματος στην Ελλάδα είναι αρκετά μεγαλύτερη από τη σωρευτική αύξηση των τιμών (22,9% έναντι 13,1%). Η πρόβλεψη για αύξηση των αμοιβών εξαρτημένης εργασίας κατά 3,4% και των αμοιβών ανά εργαζόμενο κατά 2,7% είναι μεγαλύτερη του πληθωρισμού (2,1% ), υποδηλώνοντας κέρδη για τον πραγματικό μέσο μισθό για τρίτη συνεχόμενη χρονιά. Συνδέεται δε και με την περαιτέρω αύξηση του κατώτατου και του μέσου μισθού, οι οποίοι, βάσει του κυβερνητικού στόχου, το 2027 θα ανέλθουν στα 950 και τα 1500 ευρώ, αντίστοιχα. Σημειώνω ότι, αν ληφθεί υπόψη η μείωση των ασφαλιστικών εισφορών, η αύξηση των καθαρών εισοδημάτων είναι ακόμη μεγαλύτερη!

Οι συντάξεις θα αυξηθούν με βάση τον ρυθμό μεταβολής του πληθωρισμού, με κόστος 424 εκατ. ευρώ για το 2024 και επιπλέον 401 εκατ. ευρώ το 2025.

Άλλες παρεμβάσεις, κυρίες και κύριοι, που θα ενισχύσουν το διαθέσιμο εισόδημα είναι:

• η κατάργηση από 1.1.2025 του τέλους επιτηδεύματος στους ελεύθερους επαγγελματίες, σε συνέχεια της μείωσης κατά 50% το 2024.

• η επέκταση της επιστροφής του Ειδικού Φόρου Κατανάλωσης στο αγροτικό πετρέλαιο για το 2024 και η μονιμοποίησή της από το 2025, με νέο σύστημα, που θα βασίζεται στην πραγματική κατανάλωση. Το κόστος ανέρχεται σε 82 εκατ. ευρώ για το 2024 και 100 εκατ. για το 2025.

Η αναμόρφωση του μισθολογίου στον δημόσιο τομέα, με ιδιαίτερη έμφαση στους χαμηλόμισθους, στους έχοντες ανήλικα, καθώς και στους λειτουργούς που κατέχουν θέσεις ευθύνης. Επιπλέον, από τον Απρίλιο 2025 θα πραγματοποιηθεί νέα αύξηση στους βασικούς μισθούς όλων των δημοσίων υπαλλήλων.

Ενίσχυση του εισοδήματος των ιατρών του ΕΣΥ.

Αύξηση των αποδοχών των σπουδαστών στρατιωτικών σχολών, των πληρωμάτων πλοίων του Πολεμικού Ναυτικού κ.α.

Τρίτον, στην ενίσχυση της αναπτυξιακής δύναμης, μέσω της ψηφιακής μετάβασης.

Η επιτυχημένη ψηφιακή θωράκιση των διαδικασιών φορολόγησης και η παρακολούθηση της αγοράς θα συνεχιστεί και το 2025, που αναμένεται τα νέα συστήματα να είναι ακόμη πιο αποδοτικά. Η αξιοποίηση των νέων τεχνολογιών έρχεται να αντιμετωπίσει παθογένειες δεκαετιών, που προκαλούσαν σύγχυση και ταλαιπωρία στους πολίτες και κόστιζαν σε χρόνο και χρήμα.

Τέτοια είναι για παράδειγμα η κατάργηση του Τέλους Χαρτοσήμου για πάνω από 600 συναλλαγές. Ενός παρωχημένου θεσμού, που χρονολογείτο από το 1931. Η εφαρμογή του ψηφιακού τέλους συναλλαγών εκσυγχρονίζει το νομοθετικό πλαίσιο επιβολής φόρου, απλοποιεί τις διαδικασίες, μειώνει τα διοικητικά βάρη και απαλλάσσει φυσικά πρόσωπα, επαγγελματίες και επιχειρήσεις από γραφειοκρατικές διαδικασίες.

Τέταρτον, στην προσπάθεια μείωσης των ληξιπρόθεσμων οφειλών της Γενικής Κυβέρνησης προς τρίτους. Οι συνολικές ληξιπρόθεσμες υποχρεώσεις της Γενικής Κυβέρνησης, παρουσιάζουν έντονη εποχικότητα κατά τη διάρκεια του έτους και, ιστορικά, εμφανίζονται μειωμένες κατά τη λήξη του. Τον Σεπτέμβριο 2024 εμφανίζονται αυξημένες, καθώς περιλαμβάνουν και τα υπό συμψηφισμό clawback και ριμπέιτ, που ανέρχονται σε 1,316 δισ. ευρώ. Αν αφαιρεθούν αυτά τα ποσά, οι πραγματικές ληξιπρόθεσμες υποχρεώσεις, διαμορφώνονται στα 1,5 δισ. ευρώ. Nα σημειωθεί, επίσης, ότι μείωση των ληξιπρόθεσμων θα επέλθει και με την επιπλέον επιχορήγηση 90 εκατ. ευρώ το τελευταίο τρίμηνο του 2024 αλλά κυρίως από τα αποτελέσματα της μεταρρύθμισης της Εθνικής Κεντρικής Αρχής Προμηθειών Υγείας (ΕΚΑΠΥ).

Πέμπτον, στα έσοδα για το κράτος μέσω του προγράμματος αποκρατικοποιήσεων.

Μέσα στο 2024 τέθηκε σε ισχύ η 25ετής Σύμβαση Παραχώρησης υπηρεσιών για τη χρηματοδότηση, λειτουργία, συντήρηση και εκμετάλλευση της Αττικής Οδού με τίμημα 3,27 δισ. Ευρώ. Το ποσό αυτό καταβάλλεται για πληρωμή δημόσιου χρέους και αναλογεί σε ποσοστό 1,5% του ΑΕΠ. Από το 2025 το Δημόσιο θα εισπράττει ετησίως το 9,3% των ακαθάριστων εσόδων της διαχειρίστριας εταιρείας. Αν στα 3,3 δις της Αττικής Οδού προστεθούν: 1) 0,8 δις από τη μετοχοποίηση του Διεθνούς Αερολιμένα Αθηνών με τη διάθεση του 30%, 2) 80 εκατ. ευρώ από την πώληση του 67% του Οργανισμού Λιμένος Ηρακλείου 3) τα έσοδα από διάφορα άλλα ακίνητα, φτάνουμε στα 4,18 δις ευρώ για το 2024.

Πέραν αυτών, υπάρχουν ποσά που έχουν συμβασιοποιηθεί αλλά δεν έχουν εισπραχθεί ακόμη. Π.χ. το αντίτιμο της παραχώρησης της Εγνατίας Οδού, που αναμένεται να καταβληθεί μέσα στο β τρίμηνο του 2025.

Σε άλλες περιπτώσεις, γίνονται τμηματικές καταβολές, όπως συμβαίνει με τις συχνότητες της κινητής τηλεφωνίας, την πώληση του Ελληνικού κ.ά.

Έκτον, στη φιλοεπενδυτική πολιτική.

Οι επενδύσεις και οι εξαγωγές θα αυξηθούν το 2025. Το ίδιο ισχύει και για τις δημόσιες επενδύσεις, οι οποίες έχουν υπερδιπλασιαστεί το 2024, σε σχέση με το 2019 και θα αυξηθούν πολύ περισσότερο την επόμενη χρονιά.

Τον Σεπτέμβριο του 2024 ψηφίστηκε ο νόμος για το νέο Αναπτυξιακό Πρόγραμμα Δημοσίων Επενδύσεων. Μια μεταρρυθμιστική πρωτοβουλία για καλύτερο προγραμματισμό και παρακολούθηση των έργων, την έγκαιρη και αποδοτική διασφάλιση της χρηματοδότησής τους, τη χρήση των ψηφιακών τεχνολογιών, την περαιτέρω μείωση της γραφειοκρατίας, ενώ παράλληλα λαμβάνεται ειδική μέριμνα για την αντιμετώπιση των επιπτώσεων της κλιματικής κρίσης.

Βασική πηγή εσόδων για τη χρηματοδότηση των έργων του Αναπτυξιακού Προγράμματος, πέραν των εθνικών πόρων αποτελούν οι εισροές από την ΕΕ. Επιπλέον, το Ταμείο Ανάπτυξης χρηματοδοτεί το Εθνικό Σχέδιο Ανάκαμψης και Ανθεκτικότητας «Ελλάδα 2.0», το οποίο βρίσκεται σε πλήρη εξέλιξη με την ένταξη 814 έργων συνολικού προϋπολογισμού 22,2 δισ. ευρώ.

Έβδομον, στην προβλεψιµότητα. Έχουμε αποδείξει πως ό,τι λέμε το κάνουμε! Για του λόγου το αληθές στον Προϋπολογισμό που συζητούμε σήμερα έχουν συμπεριληφθεί προεκλογικά µέτρα, που εξαγγείλαμε το 2023 και όλα τα μέτρα που ο Πρωθυπουργός, Κυριάκος Μητσοτάκης, εξήγγειλε στη Διεθνή Έκθεση Θεσσαλονίκης.

Κυρίες και κύριοι συνάδελφοι, πάνω σε αυτά τα γερά θεμέλια, ο Προϋπολογισμός του 2025 επιβεβαιώνει ότι βασική μας προτεραιότητα είναι η βιώσιμη ανάπτυξη που στηρίζει τους πιο ευάλωτους συμπολίτες μας, χωρίς να στραγγαλίζει τους συνεπείς φορολογούμενους. Είναι σημαντικό και πολιτικά ορθό να είμαστε ρεαλιστές και να βλέπουμε τις δυνατότητες της χώρας μας, όχι σε ένα φαντασιακό πλαίσιο, αλλά το τι πραγματικά μπορούμε να κάνουμε, με τους πόρους που έχουμε. Θεωρώ ότι αυτό είναι το μεγάλο στοίχημα που θέτει συστηματικά αυτή η Κυβέρνηση και αποτυπώνεται κάθε χρόνο στους προϋπολογισμούς της.

Ο κρατικός Προϋπολογισμός του 2025, δεν είναι Προϋπολογισμός ανισοτήτων ούτε φτώχειας. Δεν είναι αντιαναπτυξιακός. Αντιθέτως, το ΑΕΠ της χώρας αυξάνεται µε υπερδιπλάσιο ρυθμό, από τον μέσο όρο των ανεπτυγμένων οικονομιών της Ευρωζώνης. Δεν είναι ο προϋπολογισμός μιας χώρας δεύτερης κατηγορίας, αλλά μιας χώρας ευνομούμενης, ισχυρής, αισιόδοξης, σύγχρονης.

Κύριοι συνάδελφοι, κλείνω τονίζοντας ότι από τον Ιούλιο του 2019, η κυβέρνηση του Κυριάκου Μητσοτάκη και της Νέας Δημοκρατίας οδηγεί μεθοδικά, µε όραμα και µε ασφάλεια τη χώρα στον δρόμο των μεταρρυθμίσεων και της ανάπτυξης. Είναι ο δρόμος που προτείναμε στην ελληνική κοινωνία και εκείνη τον ενέκρινε δύο φορές. Είμαστε αποφασισμένοι, μέχρι το 2027 που θα κριθούμε ξανά από τον ελληνικό λαό, να αναπτύσσουμε συνεχώς την οικονομία μας, να στηρίζουμε αδιαλείπτως το κοινωνικό κράτος και να εμπνέουμε πραγματική ελπίδα και αισιοδοξία στις Ελληνίδες και στους Έλληνες πολίτες!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε κυρία συνάδελφε. Τον λόγο έχει τώρα η κυρία Ελένη Μαρία Αποστολάκη, από την Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ». Ορίστε, κυρία συνάδελφε. Έχετε τον λόγο.

**ΕΛΕΝΗ ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Εισηγήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Κυρίες και κύριοι συνάδελφοι η συζήτηση για τον προϋπολογισμό με εκατέρωθεν επιχειρήματα, στοιχεία και αριθμούς που δυστυχώς ακόμη και αυτοί επιδέχονται από κάποιους διαστρέβλωσης ή ανάποδης ανάγνωσης προσκρούει σε έναν παράγοντα αδυσώπητο για την κυβέρνηση , την καθημερινή πραγματικότητα του μέσου ελληνικού νοικοκυριού και της μικρομεσαίας ελληνικής επιχείρησης. Όσες φιλότιμες προσπάθειες και αν καταβάλλει το οικονομικό επιτελείο της κυβέρνησης η διάψευση του δεν επέρχεται μόνο μέσα από τις θέσεις της αντιπολίτευσης και των κοινωνικών εταίρων, τεκμηριώνεται ηχηρά από την επίμονη πραγματικότητα.

Θα ξεκινήσω από την κυβερνητική ευφορία για την υπεραπόδοση των φορολογικών εσόδων, μέσω της οποίας υλοποιείται η αφαίμαξη των χαμηλών και μεσαίων οικονομικών στρωμάτων και στη συνέχεια υλοποιείται η πελατειακής κοπής επιδοματική πολιτική της Κυβέρνησης.Τα πάνω από 2,5 δις.ευρώ φορολογικά έσοδα αναμένεται να εισρεύσουν στα δημόσια ταμεία το 2025 λόγω της ακρίβειας που θα συνεχίσει να πλήττει τα νοικοκυριά τα οποία συνεχώς επιβαρύνονται . Η μεγάλη υπέρβαση στα φορολογικά έσοδα στην οποία επενδύει η Κυβέρνηση οφείλεται κατά κύριο λόγο στην έμμεση φορολογία μέσω του ΦΠΑ και των ΕΦΚ, που αφαιρεί χρήματα από τις τσέπες των πολιτών. Με στρατηγική επιλογή του Πρωθυπουργού έχουμε την 2η υψηλότερη φορολογία φόρων κατανάλωσης και την 6η υψηλότερη φορολογία έμμεσων φόρων ως ποσοστό του ΑΕΠ, ανάμεσα στις 27 χώρες της ΕΕ.

 Μόνο τα έσοδα από ΦΠΑ θα είναι αυξημένα κατά 1,2 δις ευρώ, ενώ 878 εκατομμύρια πάνω θα είναι ο φόρος εισοδήματος φυσικών προσώπων και άλλα 100 περίπου εκατομμύρια από την φορολογία των νομικών προσώπων. Είναι κοινός τόπος ότι η αύξηση των φορολογικών εσόδων οφείλεται στην αισχροκέρδεια του κράτους, τα αυξημένα έσοδα από τον ΦΠΑ λόγω της ακρίβειας και τα αυξημένα έσοδα από τον φόρο εισοδήματος, οι κλίμακες του οποίου δεν αποπληθωρίζονται.

Προσέξτε ανάμεσα στις χώρες του ΟΟΣΑ τα φορολογικά έσοδα στην Ελλάδα ως ποσοστό του ΑΕΠ είναι 39,8% έξι μονάδες πάνω από τον ευρωπαϊκό μέσο όρο που είναι 33,9%.Προσέξτε επίσης η Ελλάδα έχει ένδεκα μονάδες περισσότερο στους ειδικούς φόρους κατανάλωσης 21,4% έναντι του μέσου ευρωπαϊκού όρου που είναι 10,8%.Και βέβαια προσέξτε ότι η Ελλάδα έχει ανάμεσα στις χώρες του ΟΟΣΑ τη δεύτερη μεγαλύτερη άνοδο φορολογικών εσόδων από ΦΠΑ, μετά τη Χιλή. Δεν υπάρχει πιο ηχηρή απόδειξη της αισχροκέρδειας την οποία από το 2019 ανέχεστε, χωρίς να ασκήσετε στοιχειωδώς τον ελεγκτικό ρόλο του κράτους προστατεύοντας τους λίγους που θησαυρίζουν από αυτή και χτίζοντας με τον τρόπο αυτό τα υπερέσοδα στα κρατικά ταμεία.

Αυτή η αντιαναπτυξιακή πολιτική σε συνδυασμό με στοχευμένες φορολογικές ελαφρύνσεις σε οικονομικά ισχυρές κοινωνικές ομάδες τις οποίες συστηματικά προστατεύετε έχει οδηγήσει στην πενταετία της διακυβέρνησης σας στη μεγαλύτερη αναδιανομή πλούτου που έχει συντελεστεί σε βάρος των εισοδημάτων των εργαζομένων. Και θέλω να είμαι σαφής μιλώντας για αυτές τις ελαφρύνσεις. Αναφέρομαι ενδεικτικά στο δεύτερο χαμηλότερο συντελεστή φορολόγησης μερισμάτων, την προνομιακή φορολόγηση των stock options και των μπόνους, την αφορολόγητη μεταβίβαση περιουσίας 800.000 € δηλαδή την στεγανοποίηση των ανισοτήτων μέσω της διαγενεακής μεταβίβασης πλούτου, την ελάχιστη φορολόγηση δισεκατομμυριούχων με ποσό 100.000€ ανεξαρτήτως εισοδήματος και μερικά άλλα χατίρια που για την οικονομία του χρόνου δεν θα αναφέρω.

Την ίδια στιγμή κυρίες και κύριοι συνάδελφοι, το μερίδιο των κερδών αυξήθηκε ως ποσοστό του ΑΕΠ από 40,7% το 2019 σε 45,1% το 2023, ενώ έχουμε την δεύτερη από το τέλος αγοραστική δύναμη στην Ευρώπη των 27, 1/3 των μισθωτών έχουν μισθό κάτω από 900€ μικτά και το 53% έχουν μικτό μισθό έως 1000€. Και όλα αυτά ενώ η Ελλάδα είναι η μόνη χώρα της ΕΕ με περισσότερους εργαζόμενους με μη τυπικό ωράριο από απασχολούμενους με τυπικό ωράριο.

Δεν υπάρχει κοινωνικό συμβόλαιο, δεν υπάρχει ανάπτυξη με προοπτική ενός δικαιότερου και βιώσιμου μέλλοντος και συνακόλουθα δεν υπάρχει μέρισμα για τους εργαζόμενους, τις μικρομεσαίες επιχειρήσεις και τους ευάλωτους συμπολίτες μας.

Και είναι εντυπωσιακή η διαστρέβλωση της πραγματικότητας και των αριθμών στην οποία εισαγωγικά αναφέρθηκα την οποία επιχείρησε το Υπ. Οικονομικών με την από 15/10/24 ανακοίνωση του Γραφείου Τύπου ισχυριζόμενο ότι οι εξαγωγές καθοδηγούν τη μεγέθυνση του ΑΕΠ.

Μια γρήγορη ματιά στην εξέλιξη του ελλείμματος τρεχουσών συναλλαγών που το 2025 παρουσιάζει περαιτέρω αύξηση 0,4% και μεταφράζεται σε δυο δις € αρκεί ως απάντηση σε ένα πλαστό αφήγημα που προσκρούει στην οδυνηρή πραγματικότητα της έλλειψης εθνικής αναπτυξιακής πολιτικής.

Ένα απλό παράδειγμα από τον κλάδο της ελληνικής βιομηχανίας όπου το εισαγωγικό περιεχόμενο υπερβαίνει το 35% αιτιολογεί την ανησυχητική πορεία του ελλείμματος

Η αυξητική πορεία του ελλείμματος αντανακλά το παραγωγικό και επενδυτικό κενό της χώρας και είναι ένα από τα πιο ανησυχητικά μεγέθη του προϋπολογισμού.

Και προσέξτε, ενώ ο ρυθμός μεγέθυνσης της οικονομίας είναι υψηλότερος του μέσου ευρωπαϊκού. ο τραπεζικός δανεισμός παραμένει ο μεγάλος ασθενής με την περιορισμένη χορήγηση των πιστώσεων να κατευθύνεται ασθενικά και πανάκριβα σε λίγες μεγάλες επιχειρήσεις. ΟΙ ΕΛΛΗΝΙΚΕΣ ΤΡΑΠΕΖΕΣ ΔΑΝΕΙΖΟΝΤΑΙ ΦΘΗΝΑ ΚΑΙ ΔΑΝΕΙΖΟΥΝ ΠΑΝΑΚΡΙΒΑ.

 Πέραν αυτού βολεύονται με τα υψηλά κέρδη που σημειώνουν λόγω της διαφοράς επιτοκίου δανεισμού και καταθέσεων και λόγω των υπέρογκων προμηθειών με αποτέλεσμα η τρέχουσα ανάπτυξη τους να έχει τα χαρακτηριστικά μιας ανάπτυξης χωρίς πιστωτική επέκταση ,λόγω της απροθυμίας του τραπεζικοί τομέα να ενισχύσει το δανεισμό μικρομεσαίων επιχειρήσεων και start up.

Και όλα αυτά ενώ έχουν προηγηθεί οι ανακεφαλοποιήσεις τους με δημόσιο χρήμα και η απαλλαγή τους από τα κόκκινα δάνεια χάρη στις δημόσιες εγγυήσεις του προγράμματος ΗΡΑΚΛΗΣ.

Κυρίες και κύριοι συνάδελφοι η εξυγίανση και η κερδοφορία του ελληνικού τραπεζικού συστήματος δεν μπορεί να αποτελεί αποκλειστικό στόχο, ερήμην της διασφάλισης ουσιαστικών νομοθετικών πρωτοβουλιών και εγγυήσεων για την χρηματοδότηση της πραγματικής οικονομίας, και την αντιμετώπιση του ιδιωτικού χρέους.

Η μείωση των κόκκινων δανείων για την οποία μιλά η κυβέρνηση αφορά μόνο τα χαρτοφυλάκια των τραπεζών και όχι τα νοικοκυριά και την οικονομία. Όπως επισημαίνεται στην έκθεση χρηματοπιστωτικής σταθερότητας της Τράπεζας της Ελλάδος « η μεταφορά των ΜΕΔ εκτός τραπεζικού τομέα δεν σημαίνει αυτόματα και την οριστική εξάλειψη του χρέους από την οικονομία. Το χρέος παραμένει στην οικονομία, με τη διαχείρισή του πλέον να έχει μεταφερθεί και να πραγματοποιείται από τις Εταιρίες Διαχείρισης Απαιτήσεων από Δάνεια και Πιστώσεις» Τα δάνεια σε καθυστέρηση από 1-90 μέρες αυξήθηκαν κατά 43% 7,7 δις € τον Ιούνιο του 24 από 5,4 δις τον Δεκέμβριο του 23. Τα δάνεια σε μεγαλύτερη καθυστέρηση από 90 ημέρες αυξήθηκαν κατά 46,3%.

Οι servicers έχουν κέρδη 48,1 εκατ € το πρώτο εξάμηνο του 2024, με τις αποδόσεις των ελληνικών δανείων να είναι από τις υψηλότερες στο χαρτοφυλάκιο τους. Ουδείς τους επιβάλλει την ουσιαστική υποχρέωση να συμμετοχής στον αναθεωρημένο εξωδικαστικό, την ενημέρωση των δανειοληπτών, τηνσυμμόρφωσή τους με συστήματα ελέγχου.

Η μείωση των κόκκινων δανείων πρόκειται κατά συνέπεια για ένα ακόμη κατασκευασμένο αφήγημα. Τα στοιχεία από τον εξωδικαστικό μηχανισμό είναι απογοητευτικά, ο προσδιορισμός του ευάλωτου με βάση εισόδημα 7.500€ είναι εξωπραγματικός, τα δάνεια ξανακοκκινίζουν ,ενώ ο αριθμός των πλειστηριασμών καθημερινά εκτοξεύεται με μέση αξία ακινήτου στους πλειστηριασμούς που ολοκληρώνονται τις 128.000€, δηλαδή τις κατοικίες μικρομεσαίων νοικοκυριών και όχι στρατηγικών κακοπληρωτών όπως ισχυρίζεστε.

Και είναι κατανοητό γιατί απορρίπτετε τις στοχευμένες και τεκμηριωμένες προτάσεις μας για επαναφορά του 3869/10 με νέα επικαιροποιημένα εισοδηματικά κριτήρια και αξίας περιουσίας. Για ρύθμιση της οφειλής με βάση κριτήρια και λύσεις του Κώδικα Δεοντολογίας, του οποίου την συστηματική παραβίαση ανέχεστε. Για κυρώσεις στους πιστωτές που αρνούνται τη συμμετοχή στον εξωδικαστικό. Για υποχρέωση των τραπεζών και των servicers πριν την μεταβίβαση του δανείου ή την πώληση του στη δευτερογενή αγορά να προτείνουν ρύθμιση στον οφειλέτη,χωρίς σε αντίθετη περίπτωση να μπορούν να ενεργοποιηθούν μέτρα αναγκαστικής εκτέλεσης. Για δικαίωμα επαναγοράς του δανείου από τον δανειολήπτη με την δικλείδα αλγορίθμου που θα εξασφαλίζει μεσοσταθμικά ανώτερο τίμημα από αυτό που το αγόρασε το fund από την τράπεζα.

Οι ηχηρές σας αρνήσεις στο σύνολο των τροπολογιών και των ολοκληρωμένων προτάσεων νόμων που το ΠΑΣΟΚ έχει καταθέσει είναι συνεπείς με τον πυρήνα του οικονομικού σας δόγματος και τα κοινωνικά και οικονομικά συμφέροντα τα οποία εκπροσωπείτε και υπερασπίζεστε.

Η εξυγίανση και η ευρωστία του ελληνικού τραπεζικού συστήματος αποτελεί μοχλό για την οικονομική ανάπτυξη αλλά και για την κοινωνική συνοχή. Η επίτευξή της είναι το αποτέλεσμα αιματηρών θυσιών του λαού μας, χωρίς μέχρις στιγμής να έχει αποδοθεί το ελάχιστο οφειλόμενο κοινωνικό μέρισμα.

Η καρτελοποίηση στη λειτουργία του τραπεζικού συστήματος όπως έχει επισημάνει ο Διοικητής της Τράπεζας της Ελλάδος εμποδίζει τον ανταγωνισμό και δεν υπηρετεί τις ανάγκες της εθνικής οικονομίας. Η επιτροπή Ανταγωνισμού μέχρι στιγμής επέβαλε ένα πρόστιμο χάδι υψους 41,7 εκατ € για τις προμήθειες που οι τράπεζες επέβαλαν, γεννώντας υπερκέρδη που ξεπέρασαν τα 4 δις. Η ανακοίνωση της Επιτροπής μέσα στο καλοκαίρι για τη διενέργεια έρευνας για τις συνθήκες λειτουργίας του Ανταγωνισμού δεν προοιωνίζεται σύντομα αποτελέσματα.

Εν τω μεταξύ οι απειλές του προηγούμενου Υπουργού μάλλον δεν απέδωσαν. Η μάλλον απέδωσαν αλλά η κυβέρνηση Μητσοτάκη για άλλη μια φορά μερίμνησε για το 0,7% του ελληνικού λαου, γιατί τόσο είναι το ποσοστό των συμπολιτών μας που έχει καταθέσεις άνω των 100.000€, για τους οποίους και υπό προϋποθέσεις μπορεί να υπάρξει κάποιο αξιοπρεπές επιτόκιο που σε κάθε περίπτωση δεν ανέκοψε την εκροή καταθέσεων σε τράπεζες της ευρωζώνης ύψους 7,2 δισ. ευρώ, ποσό που αντιστοιχεί στο 4,7% των συνολικών καταθέσεων των νοικοκυριών στο τέλος του β’ τριμήνου του 2024 το τέταρτο μεγαλύτερο ποσοστό σύμφωνα με στοιχεία της ΕΚΤ

Για τη συντριπτική πλειοψηφία των μικροαποταμιευτών τα επιτόκια είναι 0,57 με πάνω από τις 5,21 μονάδες περιθώριο επιτοκίου χορηγήσεων, καταθέσεων, δηλαδή επιτόκιο χορηγήσεων άνω του 5,78.

Η ενίσχυση της οργανικής κερδοφορίας των ελληνικών τραπεζικών ομίλων, οφείλει να συνοδεύεται από την ενίσχυση της πραγματικής οικονομίας και την μόχλευση καινοτόμων αναπτυξιακών ευκαιριών. Η επίκληση της υψηλής συμμετοχής της αναβαλλόμενης φορολογίας στο ενεργητικό τους ως διαρκές τροχοπέδη οφείλει να αντιμετωπιστεί άμεσα και υπάρχουν λύσεις γι αυτό ,δεν φαίνεται όμως να υπάρχει βούληση.

Και είναι αυτή η έλλειψη πολιτικής βούλησης εδώ και πέντε και πλέον χρόνια που έχει ως οριζόντιο αποτέλεσμα την διεύρυνση των ανισοτήτων, την αναδιανομή πλούτου εις βάρος των μη προνομιούχων Ελλήνων, την λειτουργία του οικονομικού συστήματος στα μέτρα μιας παρέας εις βάρος των πολλών και του μέλλοντος του τόπου. Αυτόν τον προϋπολογισμό της φορολογικής αφαίμαξης των φτωχών και μεσαίων στρωμάτων και της αναδιανομής πλούτου εις βάρος τους, το ΠΑΣΟΚ ηχηρά τον καταψηφίζει.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ, κυρία συνάδελφε και για την τήρηση του χρόνου.

Το λόγο έχει ο κ. Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Δύο σημεία, δύο παρατηρήσεις θα ήθελα να κάνω σ’ αυτά που ανέφερε η κυρία Αποστολάκη. Πρώτον, ισχυρίζεται ότι η αύξηση των εσόδων από τον ΦΠΑ σε όλη την περίοδο είναι από τον πληθωρισμό. Η αύξηση των εσόδων από το ΦΠΑ από το έτος 2019 στο 2024 είναι 43% και ο πληθωρισμός 16%. Ο πληθωρισμός έχει και μία ελαστικότητα ζήτησης. Προφανώς, δεν εξηγείται από τον πληθωρισμό, είναι τριπλάσια. Να πούμε ότι η μείωση του κενού ΦΠΑ από το 23,9% το 2019 για το 2021, τα δημοσιευμένα στοιχεία είναι 17,8 και υπολογίζουμε ότι το επόμενο έτος θα είναι κάτω από 14% και πιστεύουμε ότι τώρα πλησιάζουμε το 10%.

Επομένως, είναι σαφές ότι το μεγαλύτερο μέρος της αύξησης του ΦΠΑ προέρχεται από τη μείωση της φοροδιαφυγής και την αύξηση των ηλεκτρονικών συναλλαγών, αφού από 20 δις ηλεκτρονικές συναλλαγές το 2019 φτάσαμε τα 61 δις πέρυσι και φέτος υπολογίζουμε ξεπεράσουν τα 68 δις.

Να πούμε, επίσης, ότι το VAT Gap στα μετρητά είναι γύρω στο 30%. Όταν, λοιπόν, αυξάνεις τις ηλεκτρονικές συναλλαγές που έχουν σχεδόν μηδενικό VAT Gap είναι προφανές τι γίνεται και στα έσοδα. Ενώ, λοιπόν, τα έσοδα από ΦΠΑ αυξήθηκαν κατά 43% αυτή την περίοδο, τα έσοδα από το φόρο νομικών προσώπων αυξήθηκαν 75%. Για να γνωρίζουμε τι έχει γίνει.

Εδώ να πούμε ότι τα εργαλεία όπως το myDATA, που δεν αφήνει να δηλώσεις παραπάνω έξοδα τα πραγματικά, λειτουργούν προς αυτό το σκοπό και τα έσοδα των φυσικών προσώπων 31,5% και έχουμε δείξει και την αναλογία έμμεσων προς άμεσων φόρων πως έχει μειωθεί από το 67% στο 62%.

Η δεύτερη παρατήρηση αφορά το φόρο των μερισμάτων και των γονικών παροχών. Στοιχεία: 2019, δηλωθέντα μερίσματα 1,7 δις, εισπράξεις φόρου 172 εκατομμύρια. 2023, με το μειωμένο συντελεστή, δηλωθέντα μερίσματα 6,4 δις, εισπράξεις 321 εκατομμύρια, δηλαδή, διπλάσιες. Μιλάμε για αύξηση των επενδύσεων. Πώς θα έρθει η αύξηση των επενδύσεων; Δεν θα έρθει με μικρότερη φορολογία στο φόρο εισοδήματος νομικών προσώπων και μερισμάτων; Γονικές παροχές, πρώτη φορά τα λέμε τα στοιχεία, 2019, 5.554 δηλώσεις γονικών παροχών, έσοδα 23,6 εκατ. 2023, ναι, επειδή έγινε αφορολόγητο, μόνο 695 δηλώσεις γονικών παροχών, έσοδα 23.949 ακριβώς τα ίδια όπως το 2019.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε κι εμείς, κύριε Υφυπουργέ.

Το λόγο έχει ο συνάδελφος κ. Γεώργιος Γαβρήλος, Ειδικός Εισηγητής της Κοινοβουλευτικής Ομάδας Συνασπισμός Ριζοσπαστικής Αριστεράς - Προοδευτική Συμμαχία.

**ΓΕΩΡΓΙΟΣ ΓΑΒΡΗΛΟΣ (Ειδικός Εισηγητής της Κ.Ο. «Συνασπισμός Ριζοσπαστικής Αριστεράς - Προοδευτική Συμμαχία»)**:Ευχαριστώ πολύ, κύριε Πρόεδρε, κύριοι Υπουργοί, κύριοι συνάδελφοι.

Ερχόμαστε να συζητήσουμε το σχέδιο προϋπολογισμού 2025 σε μία περίοδο που υπάρχει μια έντονη αστάθεια γεωπολιτική, αφού στη γειτονιά μας οι δύο πόλεμοι βρίσκονται σε διάρκεια και, ασφαλώς, όλοι οι παίκτες της διεθνούς κοινότητας αναπροσαρμόζουν θέσεις, στάσεις, συμπεριφορές απέναντι στα πράγματα.

Ωστόσο, παρατηρείται και μία οικονομική ρευστότητα και διαφαίνεται ένας έντονος, οικονομικά, ανταγωνισμός για τα επόμενα χρόνια που μπορεί να οδηγήσει ασφαλώς και σε έναν πόλεμο ανταγωνιστικό, έναν οικονομικό πόλεμο κυρίως μεταξύ των μεγάλων οικονομικών δυνάμεων.

Την ίδια στιγμή φαίνεται ότι γιγαντώνονται και πλανητικά αλλά και σε περιφερειακό επίπεδο στην Ευρώπη αλλά και στη χώρα μας οι κοινωνικές ανισότητες και διαμορφώνονται πολιτικά μορφώματα, πολιτικά τέρατα, τα οποία παίζουν πάνω στον πόνο των λαών, κυρίως των μεσαίων στρωμάτων και κατώτερων, εισοδηματικά, στρωμάτων με τον λαϊκισμό και με τις ακραίες φωνές τους, που, βέβαια, αποσταθεροποιούν και την κοινωνική συνοχή κάθε χώρας, όπως στην προκειμένη περίπτωση και της Ελλάδας, αφού είναι οι οικονομικές πολιτικές αυτές που ακολουθείτε, κύριε Υπουργέ, τα τελευταία χρόνια που διευρύνουν τις κοινωνικές ανισότητες και βρίσκουν έρεισμα λαϊκίστικες φωνές πάνω εκεί να παίξουν πολιτικά και να δημιουργήσουν και για τη χώρα μας ένα ψηφιδωτό τέτοιο που πραγματικά είναι για την πολιτική ζωή του τόπου μια πρωτόγνωρη κατάσταση, με πολυδιάσπαση των κομμάτων, με ακραία λαϊκιστικά και ακροδεξιά κόμματα, πιο δεξιά από το χώρο της Νέας Δημοκρατίας.

Σε λίγες μέρες πρόκειται να παρουσιαστεί στην Ολομέλεια της Βουλής, ο πιο ίσως κοινωνικά άδικος και βαθιά ταξικός προϋπολογισμός των τελευταίων χρόνων, που πολύ φοβόμαστε ότι θα παρασύρει την χώρα σε μια ακόμη μεγάλη κρίση.

Η Κυβέρνηση όχι μόνο δεν ενισχύει τα εισοδήματα αλλά παρουσιάζει και παράλογες προβλέψεις για μια ανάπτυξη που δεν βασίζεται σε καμία στέρεα βάση και δεν επιβεβαιώνεται από κανένα στοιχείο, παρά μόνο από τα χείλη του Υπουργού Οικονομικών.

Είναι εντυπωσιακό πώς κάθε δεύτερη κουβέντα σας, είναι η ανάπτυξη. Θα περίμενε όμως κανείς από μια παράταξη που ευαγγελίζεται συνεχώς το πόσο καλή είναι στην επενδυτική στρατηγική και πόσο έχει ωφελήσει την χώρα αναφορικά με την εξωστρέφεια, να έχει να παρουσιάσει κάποια σημαντικά στοιχεία για την ανάπτυξη και άρα και έσοδα από αυτήν.

Αντίθετα, τα πραγματικά στοιχεία της Ελληνικής Οικονομίας είναι για προβληματισμό: το 2023 μας λέγατε πως η Ελλάδα θα πετύχει αύξηση επενδύσεων 15,1%, όμως το τέλος του 2024 δείχνει πως κατορθώσατε να πετύχετε μόνο με 6,7%, από 6,6% που ήταν το 2023.

Οι άμεσες, δε, ξένες επενδύσεις που ως επί τω πλείστω πια αφορούν το real estate και σε καμία περίπτωση σημαντικές παραγωγικές επενδύσεις που να συνδυάζονται και με νέες θέσεις εργασίας, από 6,4 δισ. ευρώ το 2022, έφτασαν στα 3,6 δισ. το 2023 και 3,1 δισ. φέτος. 13,8% κάτω από πέρσι και 90% από το 2022. Ξεκάθαρα λοιπόν επιβεβαιώνεται το στοιχείο πως είμαστε τελευταίοι στους 27 ως προς τις επενδύσεις σε σχέση με το ΑΕΠ.

Μετά από όλα αυτά προφανώς δεν είναι τυχαίο ότι τα μόνο έσοδα στα οποία βασίζεται η Κυβέρνηση είναι από την κατανάλωση των νοικοκυριών και την φοροεπιδρομή που τους ετοιμάζει:

Για το 2025, αναμένεται να πληρώσουμε 2,5 δισ. περισσότερους φόρους. 1,5 δισ. περισσότερο στο ΦΠΑ. 1 δισ. περισσότερο φόρο εισοδήματος. Συγκεκριμένα μάλιστα, ο ΦΠΑ λόγω ακρίβειας κυρίως, θα φτάσει τα 26,673 δισ. ευρώ, αυξημένος δηλαδή κατά 4,2% σε σχέση με φέτος. Ενώ, οι Ειδικοί Φόροι Κατανάλωσης προβλέπονται αυξημένοι κατά 47εκ, έναντι του 2024. Είναι πια κοινό μυστικό πως η Κυβέρνηση βασίζει τα έσοδά της σε αυξήσεις φόρων που φυσικά επιβαρύνουν τα μεσαία και χαμηλά νοικοκυριά, οδηγώντας τα σε περαιτέρω δανεισμό, μείωση των ήδη ασθενών εισοδημάτων τους και τελικώς σε φτωχοποίηση.

• Την ίδια ώρα, ενάντια σε κάθε λογική η Κυβέρνηση προσπαθεί να μας πείσει πως οι μισθωτοί, οι συνταξιούχοι και οι άνεργοι θα δουν καλύτερες μέρες το 2025. Προφανές ψέμα αφού η κοινωνία θα ζήσει για μια ακόμη φορά ένα σκωτσέζικο ντους. Από τη μια θα ακούει για αυξήσεις και από την άλλη θα βλέπει τα εισοδήματά της να φεύγουν στο ταμείο του σουπερ μάρκετ, στους αυξημένους λογαριασμούς ενέργειας, στα ενοίκια, στις υψηλές τιμές για φάρμακα και στο συνολικά αυξημένο κόστος ζωής.

Συγκεκριμένα προβλέπεται αύξηση 1 δις για τις συντάξεις που θα αφορά τελικά περίπου 1,73 εκ. συνταξιούχους. Η αύξηση των συντάξεων για το 2025 διαμορφώνεται στο 2,4%, βασισμένη σε ανάπτυξη 2,2%. Κάτω από το επίπεδο του πληθωρισμού που είναι στο 2,7%. Και για να μην γελιόμαστε μιλάμε για ποσά, που τελικά θα είναι πολύ πιο κάτω από τα 40€, αφού οι όποιες ανακοινώσεις γίνονται είναι επί του μικτού ποσού.

Με έναν πρόχειρο υπολογισμό, τελικώς, οι συνταξιούχοι θα δουν αυξήσεις περί του 1,7%-1,9%. Σε αυτό μεταφράζεται η τόση μεγάλη παρέμβαση που διαφημίζετε πως κάνετε για την καλυτέρευση της ζωής των απόμαχων της εργασίας.

• Παράλληλα, 650.000 περίπου συνταξιούχοι- χοντρικά ένας στους τρεις- λόγω της προσωπικής διαφοράς, δεν θα δουν καθόλου αυξήσεις για φέτος. Θα λάβουν όμως αυτό το έκτακτο- βοήθημα των 100 ή 200 ευρώ, για μια φορά. Άλλος ένας εμπαιγμός που αποδεικνύει την ανάγκη για πραγματικές αυξήσεις στις συντάξεις και όχι για μέτρα- τσιρότα που σκοπό έχουν δήθεν να κατευνάσουν τις κοινωνικές αντιδράσεις.

• Συνεχίζετε επίσης να διατηρείτε την Ειδική Εισφορά Αλληλεγγύης, παρά του ότι η χώρα έχει βγει από την δύσκολη επιτροπεία και παρά του ότι, όπως εσείς οι ίδιοι δηλώνετε, είναι πιο σταθερή δημοσιονομικά. Αυτό συνεπάγεται ότι καμία αύξηση δεν θα δουν όσοι εντάσσονται στην ΕΑΣ, αλλά ακόμη χειρότερα, αυτή η μικρή αύξηση που θα δοθεί θα πιέσει προς την ένταξη στην ΕΑΣ, μικρότερες συντάξεις, με αποτέλεσμα να έχουν τελικώς μεγαλύτερη μείωση.

Επίσης καμία ελάφρυνση δεν θα προκύψει για τις επικουρικές συντάξεις, στις οποίες επίσης επιβάλλεται η ΕΑΣ (πάνω από τα 300 ευρώ).

Στο σημείο αυτό έχει μια αξία να αναφέρουμε πως δικός σας είναι ο πίνακας που περιέχεται στην Εισηγητική Έκθεση, δείχνοντας πως τα βασικά έσοδα του προϋπολογισμού για το ΑΚΑΓΕ προέρχονται από την ΕΑΣ. Και όταν λέμε για έσοδα, μιλάμε για μια εκτίμηση 766 εκ για τις κύριες και 120εκ για τις επικουρικές, από τις παρακρατήσεις που γίνουν λόγω ΕΑΣ το 2025! Από τη μια υπόσχεστε αυξήσεις και από την άλλη αδειάζετε εις το διπλάσιο τις τσέπες των συνταξιούχων.

• Δυστυχώς, με τον ίδιο τρόπο κοροϊδεύετε κατάφωρα και τον κόσμο της εργασίας.

Σήμερα ξεκινά η συζήτηση στην αρμόδια επιτροπή της Βουλής για το περίφημο Νομοσχέδιο ενσωμάτωσης της Οδηγίας 2022/2041 του Ευρωπαϊκού Κοινοβουλίου. Επιτρέψτε μας να πούμε ότι πρόκειται για μια μεγάλη κοροϊδία. Δεν αποτελεί αυτό ενσωμάτωση και το Νομοσχέδιό σας είναι εκτός του πραγματικού στόχου της Οδηγίας. Αφήνετε την υποχρέωση των κρατών για ενίσχυση των συλλογικών συμβάσεων, εκτός. Δεν δημιουργείτε πλαίσιο για γόνιμο διάλογο και διαπραγματεύσεις των κοινωνικών εταίρων και κρατάτε για λογαριασμό σας τον θεσμικό ρόλο της ρύθμισης- ή και όχι- του ύψους του κατώτατου μισθού. Ωραίο ενωσιακό πνεύμα!

Ασφαλώς έχουμε πει κατ’ επανάληψη, ότι όχι μόνο δεν ενθαρρύνατε αυτό τον κοινωνικό διάλογο, προκειμένου να βελτιώνεται η κατάσταση του κόσμου της μισθωτής εργασίας, αλλά βάλατε και εμπόδια. Χαρακτηριστικό παράδειγμα η τεκμαρτή φορολόγηση, που συσχετίσατε το φόρο των ελευθέρων επαγγελματιών με το ύψος των αποδοχών των εργαζομένων τους στην επιχείρηση, επίσης, το έχουμε πει κατ’ επανάληψη, μικρές επιχειρήσεις, τις οποίες έχετε αποκλείσει από κάθε χρηματοδοτικό εργαλείο, και από το Ταμείο Ανάκαμψης, και από το ΕΣΠΑ, αλλά ακόμη και από τον τραπεζικό δανεισμό. Ασφαλώς είναι μια πολιτική επιλογή, διότι επιθυμείτε τη γιγάντωση των μεγάλων επιχειρήσεων και τη δημιουργία, εξαιτίας αυτού και καρτέλ, τα οποία όχι μόνο δεν χτυπήσαμε, αλλά ανεχτήκατε με τις πολιτικές σας, αν δεν ενθαρρύνατε και σήμερα με κροκοδείλια δάκρυα τρέχετε τάχα να αντιμετωπίσετε την ακρίβεια, που έχουν όλα τα νοικοκυριά.

Την ώρα που συμβαίνουν αυτά και μας μιλάτε για ανάπτυξη στην Ελλάδα, βρισκόμαστε με μισθούς λίγο πάνω από την Βουλγαρία, αντιστοιχώντας περίπου με το 50% του μέσου ωριαίου μισθού στην Ευρωπαϊκή Ένωση των 27 κρατών μελών, στα μόλις 12,6 ευρώ μεικτά το μέσο ωρομίσθιο στην Ελλάδα, εκεί έχετε φτάσει τον Έλληνα μισθωτό. Πάνω από το 50%των μισθωτών στον ιδιωτικό τομέα αμείβεται με 800 ευρώ και λιγότερα, το 70% των μισθωτών μέχρι 950 ευρώ καθαρά το μήνα και μόνο το 10% αμείβεται με πάνω από 1.450 ευρώ. Δηλαδή, μπορεί να πούμε για την Ελλάδα ότι ένας στους δέκα εργαζόμενους παίρνει χρήματα και έχει αποδοχές τέτοιες που θα μπορούσε να επιβιώσει και να έχει μία ποιότητα ζωής.

Το 50% των θέσεων εργασίας είναι μερικής απασχόλησης, οι τριετίες δε δίνονται από τους εργοδότες και η πλειονότητα σε πολλούς κλάδους έχει μια επισφάλεια για τους εργαζόμενους.

Στην Ελλάδα το ποσοστό κάλυψης των συλλογικών συμβάσεων εργασίας έχει πέσει στο 25,8%, ενώ ο ευρωπαϊκός μέσος όρος είναι στο 45,8% και η Ευρωπαϊκή Οδηγία μάς ζητάει να φτάσουμε στο 80%. Πριν δύο χρόνια είχαμε μόνο 38 συλλογικές συμβάσεις ενεργές, ενώ μόνο 9 από τις 24 κλαδικές και ομοιοεπαγγελματικές ενσωματώνουν αυξήσεις ημερομισθίων. Σήμερα σε ισχύ είναι λιγότερες από 10 κλαδικές συλλογικές συμβάσεις και ασφαλώς το 2023 υπογράφηκαν 209 επιχειρησιακές συμβάσεις, που όμως μόνο οι 59 προέβλεπαν πραγματική αύξηση των μισθών. Βρισκόμαστε από πλευράς μισθών, όπως είπα, στις κατώτερες θέσεις, ενώ από πλευράς ανόδου τιμών, ακρίβειας, πληθωρισμού είμαστε στην τέταρτη πιο υψηλή θέση, σε σχέση με το ρυθμό ανόδου των τιμών, κάτι που αποδεικνύει ότι και αυτά τα χαμηλά εισοδήματα, αποδοχές που έχουν οι εργαζόμενοι μας τα κατατρώει ο πληθωρισμός και η ακρίβεια.

Οι ονομαστικές αμοιβές στην Ελλάδα έχουν αυξηθεί κατά 1,5%, ενώ στην Ευρωπαϊκή Ένωση τα τελευταία χρόνια κατά 2,2%. Παρόλα αυτά, μιλάτε για ανάπτυξη, μια ανάπτυξη όμως που δεν αφορά τους πολλούς και κυρίως τον κόσμο της εργασίας.

Κυρίες και κύριοι συνάδελφοι, μιλήσατε ακόμη και για μείωση του μισθολογικού κόστους με μείωση των ασφαλιστικών εισφορών, αλλά και εκεί δεν φροντίσατε να υπάρχουν κάποια εξωτερικά ισοδύναμα, προκειμένου να αντιμετωπίσουν τα προβλήματα που δημιουργούνται και στα ασφαλιστικά ταμεία, και στον ΕΟΠΥΥ, στην περίθαλψη των Ελλήνων φορολογουμένων.

Φαίνεται, κυρίες και κύριοι συνάδελφοι, ότι ένας ακόμη Προϋπολογισμός της Κυβέρνησης της Νέας Δημοκρατίας οδηγεί σε μια περαιτέρω αναδιανομή του πλούτου υπέρ του κεφαλαίου και έναντι του κόσμου της εργασίας. Μας λέτε ότι οι μισθωτοί του Δημοσίου θα δουν αυξήσεις μέσω του Προϋπολογισμού. Η αλήθεια είναι όμως πως η αύξηση αφορά σε 12 ευρώ τον μήνα από τον Απρίλιο του 2025, ενώ μόλις το 2027 θα φτάσει τα 950 ευρώ ο βασικός μισθός ενός νεοεισερχόμενου στο Δημόσιο. Άλλη μια κοροϊδία.

Κυρίες και κύριοι,

Για ακόμη έναν χρόνο οι πολίτες θα προσπαθούν με τους ίδιους μισθούς και συντάξεις να τα βγάλουν πέρα, όταν την ίδια ώρα θα συνεχίζεται μια από τις μεγαλύτερες αναδιανομές πλούτου που έχει ζήσει η Ελλάδα. Τα στοιχεία του Προϋπολογισμού για τους μισθωτούς, τους μικρομεσαίους και τους συνταξιούχους, αν μη τι άλλο, είναι ληστρικά.

Υπερπλεονάσματα, αυτοκτονικές, εις βάρος της κοινωνίας, προσπάθειες να καλυφθούν πιο γρήγορα οι δανειακές μας υποχρεώσεις, μηδενικές δαπάνες για το κοινωνικό κράτος, στο περιθώριο η Υγεία και η Παιδεία, κανένα σχέδιο για εφαρμογή αναπτυξιακών σχεδίων στην χώρα.

Μόνο επικοινωνία, φτωχοποίηση της κοινωνίας και μια κυβέρνηση που προσπαθεί να κάνει εσωτερική πολιτική και τακτικισμούς μέσω του Ταμείου Ανάκαμψης και των απευθείας αναθέσεων.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε συνάδελφε και συνεχίζουμε με την Ειδική Αγορήτρια του Κομμουνιστικού Κόμματος Ελλάδος την κυρία Μανωλάκου.

 Ορίστε, κυρία συνάδελφε, έχετε το λόγο.

**ΔΙΑΜΑΝΤΩ ΜΑΝΩΛΑΚΟΥ** **(Ειδική Εισηγήτρια του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ):**  O Προϋπολογισμός 2025 είναι φοροληστρικός και ταξικός για τα λαϊκά εισοδήματα. H αναδιανομή εισοδήματος, που γίνεται είναι ακόμα ποιο δυσμενής για το λαό.

Συζητείται σε συνθήκες πολεμικής αναμέτρησης που κλιμακώνεται, λόγω ιμπεριαλιστικών ανταγωνισμών, αλλά και με μια νέα καπιταλιστική κρίση να χτυπάει την πόρτα της ΕΕ. Ωστόσο πολύ νωρίτερα, πριν τις επιθέσεις με Αμερικανικοβρετανικούς πυραύλους μεγάλου βεληνεκούς σε ρωσικό έδαφος και την αναθεώρηση του πυρηνικού δόγματος της Ρωσίας, αλλά και της επίθεσης της με νέο υπερηχητικό βαλλιστικό πύραυλο σε ουκρανικές στρατιωτικές εγκαταστάσεις, υπήρχε και υπάρχει ένταση της πολεμικής προετοιμασίας στο νατοϊκό στρατόπεδο και κυρίως στην Ευρώπη. Η υπαρκτή απειλή που πλανάτε για τους λαούς της ΕΕ είναι η γενίκευση του πολέμου! Ήδη, δίνονται συμβουλές για εμπόλεμες καταστάσεις στους λαούς Σουηδίας και Φιλανδίας που πρόσφατα μπήκαν στο ΝΑΤΟ για ασφάλεια και βιώνουν την προετοιμασία πολέμου!! Αλλά και στη χώρα μας δημοσιεύματα κάνουν λόγο για κατασκευή υπόγειων πυρηνικών καταφυγίων, υπό το φόβο πολέμου! Δίκαια οργανώνεται Συλλαλητήριο των οργανώσεων Αθήνας του ΚΚΕ και ΚΝΕ με σύνθημα «Έξω η Ελλάδα από του Πόλεμου τα σφαγεία! - Ούτε γη ούτε νερό στους φονιάδες των λαών!» Γιατί είναι ανεπιθύμητος ο επικεφαλής της λυκοσυμμαχίας του ΝΑΤΟ στην Αθήνα.

Μάλιστα, επίσημα η Ευρωπαϊκή Ένωση, δίνει κατευθύνσεις ώστε οι προϋπολογισμοί να καταρτίζονται στην κατεύθυνση του πολεμικού προϋπολογισμού, που εξειδικεύει η έκθεση ΝΤΡΑΚΙ, και κάνει λόγω για 500 δισ. ευρώ και ενισχύει η έκθεση του Νιινίστο, που ζητάει αύξηση των πολεμικών δαπανών τουλάχιστον στο 20% του συνολικού προϋπολογισμού της ΕΕ.

Αυτό σημαίνει ότι εκτοξεύονται οι στρατιωτικές δαπάνες, θέτοντας σε πολεμική ετοιμότητα ακόμα και τους μηχανισμούς της πολιτικής προστασίας. Είναι χαρακτηριστικό ότι το Ταμείο Συνοχής, που υποτίθεται ότι σκοπός του είναι η ενίσχυση της οικονομικής, κοινωνικής και εδαφικής συνοχής της ΕΕ για τις ποιο φτωχές περιοχές, η Κομισιόν αποφάσισε τα κεφάλαια από τα Ταμεία Συνοχής (το 1/3 του τρέχοντος κοινού προϋπολογισμού της ΕΕ 2021 - 2027, περίπου 392 δισ. ευρώ) να ανακατευθυνθούν προς επενδύσεις σε εξοπλισμούς και στρατιωτικές υποδομές. Έτσι εντείνεται η ανισότητα και ανισομετρία.

Αυτές οι τεράστιες δαπάνες για τους πολεμικούς εξοπλισμούς θα είναι από τις πλάτες και σε βάρος των λαών και των βασικών αναγκών τους. Υποδομές θα γίνονται μόνο αυτές που εξυπηρετούν τον πολεμικό σχεδιασμό, όπως ενίσχυση δρόμων και γεφυρών για να σηκώνουν τη διέλευση των αρμάτων μάχης από χώρα σε χώρα. Και όχι σχολεία, νοσοκομεία, αντιπλημμυρικά, αντισεισμικά, αντιπυρικά, δρόμους και συντήρηση τους, σταθμούς μεταφοράς ανθρώπων κ.λ.π, που έχουν ανάγκη οι λαοί.

Θα είναι σε βάρος της δημόσιας και δωρεάν υγείας. Ήδη, πηγαίνει κανείς σε δημόσια νοσοκομεία και πληρώνει. Και η υποστελέχωση χτυπάει κόκκινο. Σε βάρος της παιδείας που συνεχίζουν να πέφτουν ταβάνια και σοφάδες σε σχολικές αίθουσες. Σε βάρος των κοινωνικών υπηρεσιών που φτάνουν στο σημείο ακόμα και παιδιά με ειδικές ανάγκες να στερούνται το δικαίωμα να πάνε σε ειδικό σχολείο ή να έχουν ειδικό δάσκαλο.

Γιατί, όμως, αυτά τα μέτρα; Μα για να αντιμετωπιστούν τα προβλήματα του καπιταλιστικού συστήματος, και κυρίως της συσσώρευσης κεφαλαίου και πάντα σε βάρος των λαών προκειμένου να εξασφαλιστεί το κέρδος των καπιταλιστικών ομίλων. Έχουν εξαντληθεί όλες οι λύσεις που είχαν στο συρτάρι τους και έχουν επιλέξει ως λύση την ανάπτυξη πολεμικών επιχειρήσεων. Γιατί αποτελεί ένα σημαντικότατο πυλώνα εκτόνωσης της κρίσης της υπερσυσσώρευσης κεφαλαίων. Αυτό σημαίνει αύξηση της ανάγκης χρησιμοποίησης των παραγόμενων όπλων, γιατί αλλιώς δεν υπάρχει «καταστροφή κεφαλαίου». Με άλλα λόγια, το επενδυμένο κεφάλαιο σε όπλα, οπλικά συστήματα και πυρομαχικά τελικά πρέπει να χρησιμοποιηθεί, ώστε να υπάρξει συγκεκριμένο οικονομικό αποτέλεσμα για την καπιταλιστική οικονομία. Δηλαδή, ουσιαστικά δολοφονούνται νέοι και αθώοι άνθρωποι, επεκτείνεται η φτώχεια και η πείνα, καταστρέφονται υποδομές και χώρες για να κερδίσει μια χούφτα καπιταλιστών. Αυτή είναι η σαπίλα του καπιταλιστικού συστήματος. Και δεν πάει άλλο αυτό το βάρβαρο σύστημα έχει φάει τα ψωμιά του και βρωμάει. Ξερνάει μπόχα. Και δεν είναι καθόλου τυχαίο ότι οι παγκόσμιες στρατιωτικές δαπάνες έφτασαν το 2023, τα 2,44 τρισεκατομμύρια δολάρια. Και συνεχίζουν την ανηφόρα.

Συμμέτοχη και η Κυβέρνηση, βρίσκοντας πολύτιμο χέρι «βοήθειας» στη βολική «αντιπολίτευση» των ΠΑΣΟΚ, ΣΥΡΙΖΑ και λοιπών κομμάτων που στηρίζουν όλες τις στρατηγικές επιλογές της αστικής τάξης.

Γι’ αυτό ο υπουργός Οικονομικών προπαγάνδιζε ότι η Κυβέρνηση «έχει θέσει τα τελευταία πέντε χρόνια σε προτεραιότητα την κάλυψη των εθνικών αναγκών σε πολεμικούς εξοπλισμούς. Τα νούμερα το πιστοποιούν, αφού οι δαπάνες του προϋπολογισμού για την Άμυνα θα έχουν αυξηθεί κατά 73,4% μεταξύ 2019 - 2025. Αυτό προμηνύει μόνο μεγαλύτερα δεινά για τον λαό, που πρέπει να είναι σε ετοιμότητα και εγρήγορση, για τα δικά του πραγματικά συμφέροντα και όχι της αστικής τάξης, που τον εκμεταλλεύεται σε περιόδους τόσο ιμπεριαλιστικής ειρήνης, όσο και πολέμου.

Να γιατί ο προϋπολογισμός 2025 παράγει ακόμα μια χρονιά ματωμένα πλεονάσματα, ώστε μαζί με όλο το αντιλαϊκό νομοθετικό οπλοστάσιο να θωρακιστεί η κερδοφορία των ομίλων, που εκτοξεύτηκε τα προηγούμενα χρόνια. Πάνω από 6 δις θα είναι μόνο τα πρωτογενή πλεονάσματα, που θα πληρώσουν εργατική τάξη και λαϊκά στρώματα με τους έμμεσους και άμεσους φόρους.

Μόνο τα έσοδα από τον ΦΠΑ, τον πιο άδικο έμμεσο φόρο, αναμένεται να είναι αυξημένα κατά 1,332 δισ. ευρώ σε σχέση με το 2024, όπως και οι Ειδικοί Φόροι Κατανάλωσης.

Γι’ αυτό είναι προκλητικά απαράδεκτο αυτό που γράφεται στην εισαγωγή του ότι «Τα θετικά αποτελέσματα για την ελληνική οικονομία επιτυγχάνονται στη βάση της δημοσιονομικής σύνεσης. Παράλληλα, ενισχύεται το κοινωνικό κράτος και εφαρμόζεται ένα πλέγμα δημοσιονομικών παρεμβάσεων, το οποίο βελτιώνει το πραγματικό εισόδημα των πολιτών και μειώνει τις κοινωνικές ανισότητες» που το επανέλαβε χτες και ο πρωθυπουργός. Η πρόκληση και κοροϊδία σε όλο το μεγαλείο της, όταν μισθωτοί και συνταξιούχοι κόβουν καθημερινά από το φαΐ και τα φάρμακα τους, για να ενισχύονται οι επιχειρηματικοί όμιλοι.

Ακόμα, παρουσιάζει η Κυβέρνηση δημοσιονομικές παρεμβάσεις, που δήθεν θα ανακουφίσουν τα λαϊκά στρώματα. Κάτι που δεν έχει καμία σχέση με την πραγματικότητα. Όπως π.χ. παρουσιάζει σαν φιλολαϊκό μέτρο τη μείωση των ασφαλιστικών εισφορών για τις επιχειρήσεις, ενώ για τους εργαζόμενους ανοίγει νέες τρύπες στα Ταμεία, ή οι συνταξιούχοι θα υποχρεωθούν να επιβιώσουν με μια αύξηση κάτω από το 2,5% στις συντάξεις τους, όταν ακόμα και ο επίσημος πληθωρισμός θα ανέλθει στο 2,7%! Και, βέβαια, τουλάχιστον 700.000 συνταξιούχοι, εξαιτίας της «προσωπικής διαφοράς», δεν θα δούνε καμία αύξηση, όπως δεν θα υπάρξουν αυξήσεις και στις επικουρικές συντάξεις. Η φοροαφαίμαξη συνεχίζεται και κλιμακώνεται.

Αλλά και η αύξηση μισθών είναι χωρίς αντίκρισμα. Αφού ο μέσος μισθός, συνεχίζει να είναι μικρότερος από το 2011 κατά 14,8%, ενώ το 2027 θα βρίσκεται λίγο πάνω από τον ονομαστικό μισθό του 2011, με την αγοραστική αξία να είναι πολύ μικρότερη. Οι εργαζόμενοι στο Δημόσιο έχασαν τα τελευταία χρόνια πάνω από το 40% των αποδοχών τους.

Αλλά και στους αγρότες τα 100 εκατομμύρια για την επιστροφή του ΕΦΚ στο αγροτικό πετρέλαιο είναι πολύ πίσω από τις ανάγκες καθώς πριν την κατάργησή της το 2016, με το τρίτο μνημόνιο, η επιστροφή έφτανε τα 180 εκατομμύρια με τιμή πετρελαίου στο 1 ευρώ και όχι στο 1,60 που είναι σήμερα. Οι αγρότες διεκδικούν αφορολόγητο πετρέλαιο στην αντλία, όπως αυτό που έχετε εξασφαλίσει όλες οι κυβερνήσεις στους εφοπλιστές.

Αρκεί λοιπόν, να δει κανείς τις δαπάνες σε βασικές ανάγκες της λαϊκής οικογένειας.

Στην υγεία μπορεί να φαίνονται λίγο αυξημένοι οι πόροι. Ουσιαστικά όμως δεν αντιστοιχούν ούτε στην αύξηση του ΑΕΠ ούτε και του πληθωρισμού και κυρίως δεν ανταποκρίνονται στις ανάγκες του λαού.

Ο ασφαλισμένος πληρώνει από την τσέπη του πολλά περισσότερα. Από το 1ευρώ ανά συνταγή φαρμάκων ή 3 ευρώ ανά απεικονιστική συνταγή τα γνωστά παραπεμπτικά για εργαστηριακές εξετάσεις, αυξήσεις στις τιμές 800 φαρμάκων, ιδιωτικά απογευματινά ιατρεία, μεγάλες ελλείψεις σε υγειονομικό προσωπικό και ειδικότητες στα δημόσια νοσοκομεία και τα κέντρα υγείας και, βέβαια στελέχωση και προσλήψεις είναι άγνωστες λέξεις για σας. Γι’ αυτό οι τεράστιες ουρές αναμονής και οι αυξημένες συμμετοχές, γιατί την περαιτέρω ιδιωτικοποίηση της δημόσιας υγείας και των νοσοκομείων προωθείτε.

Στον τομέα της παιδείας. Στα προβλήματα υποστελέχωσης και των μειωμένων δαπανών για τις προσλήψεις εκπαιδευτικών προστίθεται ο απαράδεκτος σχεδιασμός για μαζικές συγχωνεύσεις τμημάτων. Η ελάχιστη αύξηση για την πρωτοβάθμια και δευτεροβάθμια εκπαίδευση, αφορά κονδύλια υποκατάστασης των μόνιμων υπαλλήλων από φτηνότερους αναπληρωτές. Τα χιλιάδες κενά παραμένουν, ενώ είμαστε στον δεύτερο μήνα από την έναρξη λειτουργίας των σχολείων .

Ειδικά στην ειδική αγωγή και εκπαίδευση, ακόμα χειρότεροι είναι οι όροι και από το περσινό σχολικό έτος, με τα παιδιά με ειδικές εκπαιδευτικές ανάγκες να παραμένουν ακάλυπτα στο σχολείο, και παιδαγωγικά αβοήθητα. Τα ειδικά σχολεία έχουν σοβαρά προβλήματα στη λειτουργία, λόγω έλλειψης προσωπικού. Ακόμα και τα ίδια τα σχολικά κτήρια αγκομαχούν. Σχεδόν το 70% χτίστηκε από τις αρχές του αιώνα μέχρι το 1985, δηλαδή από τα, περίπου, 10.150, τα νεότερα είναι 38 ετών. Μόλις το 22% (2300) χτίστηκε με τον τελευταίο αντισεισμικό κανονισμό και μετρούν πλέον μία 20ετία.

Κτίρια καταπονημένα, γερασμένα και κακοσυντηρημένα, με τις δαπάνες συντήρησης να έχουν περικοπεί πάνω από το 50% την τελευταία δεκαετία, καθιστώντας τα απόλυτα επικίνδυνα.

Αλλά και στην τριτοβάθμια, τα επιπλέον περίπου 30εκατ. που προβλέπονται, επί της ουσίας είναι μείωση στην πράξη. Αφού δεν υπερκαλύπτει την άνοδο του πληθωρισμού. Θα μοιραστούν στα 24 Ιδρύματα για τις λειτουργικές δαπάνες, όπως ρεύμα, θέρμανση, νερό, επισκευές, αναλώσιμα, κλπ.

Είναι χαρακτηριστικό ότι όσο κοστίζει για την Κυβέρνηση ο ένας χρόνος το ΕΜΠ, κοστίζει 1 εβδομάδα η πολεμική αποστολή της ελληνικής φρεγάτας. Αυτή είναι η πολεμική οικονομία.

Μπορεί να «διαφημίζεται» την αύξηση του φοιτητικού στεγαστικού επιδόματος για τους φοιτητές κατά 500 ευρώ/έτος. Όμως αντιστοιχεί η αύξηση σε 40ευρώ/μήνα. Δηλαδή, έχει ήδη εξανεμιστεί από τις αυξήσεις των ενοικίων και του κόστους διαβίωσης. Τα στοιχεία των φοιτητικών συλλόγων αποκαλυπτικά. Ένας φοιτητής-τρια που σπουδάζει μακριά από τη μόνιμη κατοικία το μηνιαίο κόστος διαβίωσης-σπουδών είναι κατ’ ελάχιστο 900ευρώ. Καμία πρόβλεψη για αναβάθμιση της φοιτητικής μέριμνας, για αναβάθμιση υποδομών και προσλήψεις προσωπικού με βάση τις ανάγκες. Όταν το 2024 μόλις 1 στις 4 αποχωρήσεις διδασκόντων, καλύφθηκε στα πανεπιστήμια. Το πρόγραμμα σπουδών σε μεγάλο βαθμό στηρίζεται σε συμβασιούχους διδάσκοντες και βοηθητικό προσωπικό, με αποτέλεσμα να υπάρχουν μαθήματα που ξεκινάνε να διδάσκονται 2 μήνες μετά την έναρξη του εξαμήνου. Να τα αποτελέσματα υποχρηματοδότησης των σχολών.

Δίκαια στη μεγάλη απεργιακή διαδήλωση στις 20 Νοέμβρη φώναζαν οι διαδηλωτές «Δώστε λεφτά για μισθούς, Υγεία και Παιδεία, έξω η Ελλάδα από του πολέμου τα σφαγεία».

Γιατί ταυτόχρονα με τα οικονομικά και άλλα αιτήματα οι διαδηλωτές εκφράστηκαν και ενάντια στην εμπλοκή της χώρας στους ιμπεριαλιστικούς πολέμους ιδιαίτερα αυτή την περίοδο όπου υπάρχει νέα πιο επικίνδυνη φάση και κλιμάκωση του πολέμου ΝΑΤΟ – Ρωσίας .

Τελικά, ούτε από τους ΟΤΑ υπάρχει τάση βελτίωσης και προσφοράς που είναι πιο κοντά τους δημότες. Αφού, οι ΚΑΠ το 2025 που προβλέπονται για τους δήμους είναι 2.374,3 εκατ. ενώ θα έπρεπε να αποδοθούν 8.315,9 εκατ., σύμφωνα και με τις προβλέψεις του ίδιου προϋπολογισμού κατά την κατάρτιση του Προσχεδίου του Κρατικού Προϋπολογισμού 2025 σύμφωνα και με την ΚΕΔΕ.

Το ίδιο και με τις Περιφέρειες. Ο Προϋπολογισμός προβλέπει ΚΑΠ 773.700.000 ενώ θα έπρεπε να είναι 1.658.904.000. Και όμως παρακρατούνται από τους Δήμους θεσμοθετημένοι πόροι (5.994.060.000) περίπου 6 δισ. ευρώ, στερώντας αναγκαία έργα που θα βελτίωναν την ποιότητα ζωής του λαού. Είναι απόκλιση ρεκόρ. Αυτή η πολιτική της υποχρηματοδότησης, της υποστελέχωσης, οδηγεί στην ιδιωτικοποίηση τομέων και υπηρεσιών των δήμων, στα ΣΔΙΤ με ταυτόχρονη αύξηση των ανταποδοτικών τελών.

Τελικά, τα λαϊκά στρώματα αντιμετωπίζουν την φοροεπίθεση εκτός από το κεντρικό και από το τοπικό κράτος.

Δεν έχουμε αυταπάτες ότι μπορεί να υπάρξει φιλολαϊκός προϋπολογισμός από αντιλαϊκή κυβέρνηση και δημοτικές αρχές.

Είναι ένας φοροληστρικός και ταξικός για το λαό Προϋπολογισμός.

Τον καταψηφίζουμε και ταυτόχρονα απευθύνουμε κάλεσμα σε όλη την εργατική τάξη, τα λαϊκά στρώματα και τη νεολαία, να μπουν μαζικά στον αγώνα για να σταματήσει η αντιλαϊκή, βάρβαρη πολιτική και με κάθε τρόπο η εμπλοκή της χώρας μας στους ιμπεριαλιστικούς πολέμους. Για να κλείσει η βάση της Σούδας, όπως και κάθε στρατιωτική βάση και υποδομή που σέρνει όλο και βαθύτερα τον λαό μας στο μακελειό του πολέμου.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Ο κ. Φωτόπουλος, έχει το λόγο.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε.

Ο Κρατικός Προϋπολογισμός του 2025, είναι ο πρώτος ο οποίος κατατίθεται εντός του νέου πλαισίου οικονομικής διακυβέρνησης της Ευρωπαϊκής Ένωσης, που τέθηκε σε ισχύ στις 30 Απριλίου του 2024.

Ο Προϋπολογισμός για το 2025, μαζί με τον πρώτο πολυετή προϋπολογισμό, το Μεσοπρόθεσμο δηλαδή, ανακοινώθηκε και τελεί πλέον υπό την έγκριση των Βρυξελλών δίνοντας μια εικόνα ευημερίας στους αριθμούς, αλλά και επισφραγίζοντας μια πορεία λιτότητας διαρκείας.

Σύμφωνα με το μακροοικονομικό σενάριο του Προϋπολογισμού 2025 προβλέπεται μεγέθυνση του ΑΕΠ κατά 2,2% για το 2024 και κατά 2,3% για το 2025. Οι φόροι στον Κρατικό Προϋπολογισμό αυξήθηκαν κατά 4,2 δισ. ευρώ και προβλέπεται για την επόμενη χρονιά να αυξηθούν κατά 2,49 δισ. ευρώ. Σύμφωνα με την Κυβέρνηση αυτό οφείλεται στην αύξηση του ονομαστικού ΑΕΠ, την αποτελεσματικότερη λειτουργία του φοροεισπρακτικού μηχανισμού, τη διασύνδεση των POS με τις ταμειακές μηχανές και την εφαρμογή των myData.

Λυπάμαι, αλλά έχω διαφορετική άποψη. Η αύξηση του ονομαστικού ΑΕΠ και κατ’ επέκταση τα αυξημένα φορολογικά έσοδα, οφείλονται κατ’ αρχήν στον πληθωρισμό και κατά δεύτερον στην αύξηση της χρήσης των ηλεκτρονικών συναλλαγών. Τα myData δεν είχαν καμία επίδραση, κατά την άποψή μας, στην αύξηση των φορολογικών εσόδων. Τα myData, τα οποία εφαρμόζονται χωρίς μελέτη κόστους-οφέλους και χωρίς εγχειρίδιο χρήσης μέχρι σήμερα που μιλάμε. Οι μεταβολές στο φοροεισπρακτικό μηχανισμό δεν έχουν προλάβει να ωριμάσουν για να αποδώσουν τα αναμενόμενα αποτελέσματα, ενώ η διασύνδεση των POS με τις ταμειακές μηχανές δεν έπαιξε ρόλο, όπως θέλετε να πιστεύετε ή να υποστηρίζετε, αλλά η ίδια η χρήση των ηλεκτρονικών πληρωμών είναι αυτή, η οποία έφερε αύξηση των εσόδων. Είναι γνωστό πως όποιος εισπράττει με ηλεκτρονικά μέσα, εκδίδει και τις ανάλογες αποδείξεις. Επίσης, θεωρούμε υπερβολικά αισιόδοξη την εκτίμηση πως με την δημιουργία πέμπτου πόλου στον τραπεζικό κλάδο μπορεί να υπάρξει μείωση του κόστους δανεισμού για νοικοκυριά και επιχειρήσεις. Μιλάμε για μια τράπεζα η οποία έχει συνολικό μερίδιο αγοράς 2,5%.

Σημαντικοί κίνδυνοι για την πορεία της ελληνικής οικονομίας για την επόμενη χρονιά πηγάζουν από τις γεωπολιτικές εξελίξεις στη Μέση Ανατολή όσο και από τη συνέχιση του πολέμου στην Ουκρανία, ενώ δεν θα πρέπει να παραβλέπουμε και άλλα γεγονότα μικρότερης σημασίας, όπως είναι οι εκλογές και οι πολιτικές αναταράξεις σε χώρες, όπως η Γερμανία, καθώς σαφέστατα πρόκειται για εξελίξεις, οι οποίες επηρεάζουν το κόστος της εφοδιαστικής αλυσίδας, το ενεργειακό κόστος και δίνουν αφορμή σε διάφορα καρτέλ για εκτίναξη των τιμών. Όλα τα παραπάνω για μια χώρα, στην οποία ο ανταγωνισμός είναι άγνωστη λέξη, ο τουρισμός αποτελεί μονοκαλλιέργεια στην οικονομία και το γεγονός ότι σχεδόν κάθε χρόνο, εκτός των άλλων, επηρεάζεται και από φυσικές καταστροφές, θα πρέπει σαφώς να μας προβληματίζουν.

Πάμε να δούμε λοιπόν κάποια σοβαρά προβλήματα, στα οποία θεωρούμε ότι δεν δόθηκε η απάντηση, η οποία θα αναμενόταν από τον Προϋπολογισμό.

Άκουσα με προσοχή τον Εισηγητή της Συμπολίτευσης να αναφέρεται στη μείωση της ανεργίας, η οποία έφτασε κάτω από το 10% μετά από πολλά χρόνια και φυσικά πρόκειται για ένα θετικό γεγονός. Σας διαφεύγει, κύριε συνάδελφε, πως τα τελευταία χρόνια 680.000 Έλληνες στην πιο παραγωγική τους ηλικία και σχεδόν στο σύνολο των περιπτώσεων, με λαμπρές σπουδές και δεξιότητες, εγκατέλειψαν τη χώρα για το εξωτερικό. Σας διαφεύγει επίσης πως τα ποιοτικά χαρακτηριστικά των ανέργων δεν είναι τα ίδια. Η ανεργία μαστίζει ως επί το πλείστον τους νέους και τις γυναίκες, αλλά εσείς επιμένετε να βλέπετε μόνο το 9,3% επί του συνόλου. Για τη μείωση και γήρανση του πληθυσμού, η οποία έχει ως συνέπεια την έξοδο μεγάλου αριθμού Ελλήνων από την αγορά εργασίας, άρα και τη μείωση της ανεργίας, δεν βρήκατε να μας πείτε κάτι. Όπως επίσης για την γιγάντωση των ευέλικτων μορφών απασχόλησης, όπως είναι η μερική απασχόληση και η διαλείπουσα εργασία, εκτός αν θεωρείτε ότι ένας άνθρωπος, ο οποίος εργάζεται μία ή δύο φορές την εβδομάδα δεν πρέπει να θεωρείται άνεργος. Υπάρχει και ένας πίνακας, τον οποίο θα τον στείλω με email για να μην σας καθυστερώ.

Δημογραφικό: κατά γενική ομολογία το νούμερο ένα πρόβλημα του έθνους. Σύμφωνα με τα πλέον πρόσφατα στοιχεία η Ελλάδα εμφανίζει ένα από τα χαμηλότερα ποσοστά γεννήσεων στην Ευρώπη. Το 2023 ο δείκτης γονιμότητας έφτασε μόλις στο 1,3 παιδιά ανά γυναίκα, αρκετά κάτω από το απαιτούμενο επίπεδο αντικατάστασης πληθυσμού που βρίσκεται στο 2,1. Αυτό σημαίνει ότι η φυσική αναπλήρωση του πληθυσμού είναι ανέφικτη χωρίς δραστικές αλλαγές, ενώ η σταθερή γήρανση του πληθυσμού οδηγεί σε αυξανόμενους κινδύνους για το ασφαλιστικό σύστημα και την αγορά εργασίας.

Σχεδόν το 22% του πληθυσμού είναι πλέον άνω των 65 ετών ενώ ταυτόχρονα ο ενεργός εργασιακά πληθυσμός μειώνεται σταθερά. Οι γεννήσεις στην Ελλάδα κατά το 2023 ανήλθαν σε 71.455 καταγράφοντας μείωση κατά 6,1% σε σχέση με το 2022 που ήταν 76.095. Οι θάνατοι κατά το 2023 ανήλθαν σε 128.101 καταγράφοντας μείωση κατά 9% σε σχέση με το 2022 που ήταν 140.801. Άλλες χώρες με υπογεννητικότητα έχουν λάβει μέτρα προκειμένου να προλάβουν τα σοβαρά πλήγματα του δημογραφικού και στην οικονομία. Για παράδειγμα η Νότια Κορέα άρχισε να διευκολύνει την πρόσληψη ξένων νταντάδων προκειμένου να ενθαρρύνει τις γεννήσεις. Η Ιαπωνία διοχετεύει έως και 22,3 δισ. δολάρια το χρόνο με στόχο να ανατρέψει την τάση αυτή.

Ερήμωση της υπαίθρου. Μία στις τρεις από τις 1035 δημοτικές ενότητες της χώρας έχει λιγότερες από 10 γεννήσεις ετησίως. Αυτό οφείλεται και στην εξαιρετικά άνιση κατανομή του πληθυσμού στο χώρο. Το 10% των δημοτικών ενοτήτων έχει συγκεντρώσει το 62% του πληθυσμού, ενώ ένας στους δύο κατοίκους της χώρας μας διέμενε το 2021 σε 75 μόνο τοπικές ενότητες που καλύπτουν μόλις το 2% της επικράτειας, αποτέλεσμα της έντονης εσωτερικής μετανάστευσης των προηγούμενων ετών και δευτερευόντως της φυγής των νέων στο εξωτερικό την τελευταία πενταετία.

 Απαιτείται σήμερα, όχι αύριο, να εφαρμοστούν οι κατάλληλες πολιτικές όπως κίνητρα για την αύξηση του ρυθμού των γεννήσεων και όχι για την εισαγωγή ηλεκτρικών αυτοκινήτων. Χρειαζόμαστε περισσότερους Έλληνες και όχι περισσότερα TESLA.

Στεγαστική κρίση. Ακόμα αντηχούν στα αυτιά μας τα πρώτα χρόνια των μνημονίων από διάφορα φερέφωνα των δανειστών, οι φιλιππικοί για τους υποανάπτυκτους Έλληνες, οι οποίοι είχαν δήθεν μεγάλο ποσοστό ιδιοκατοίκησης σε σχέση με τους υπόλοιπους ευρωπαίους.

 Οι Έλληνες είχαν μάθει να επενδύουν στην ακίνητη περιουσία καθώς θεωρούν τον εαυτό τους και είναι ιδιοκτήτες αυτής της χώρας, δεν είναι φιλοξενούμενοι. Μετά από λίγο νιώσαμε το «τσουνάμι» των επιβαρύνσεων στα ακίνητα και τον κατακρημνισμό της αξίας της ιδιωτικής περιουσίας με αποτέλεσμα οι Έλληνες να ξεπουλάνε όσο όσο τα σπίτια τους και το φαινόμενο οι κληρονόμοι να αποποιούνται τους κληρονομούμενους γονείς τους. Μετά από 14 χρόνια θα περίμενε κανείς, παράδειγμα στην πρόσφατη κωδικοποίηση του φόρου προστιθέμενης αξίας, να εξαιρεθούν τα ακίνητα από το Φ.Π.Α, Αντ’ αυτού όμως η ελληνική φορολογική διοίκηση με σκληρότητα όπως πάντα συνεχίζει να επιβάλλει Φ.Π.Α στα ακίνητα και την ίδια στιγμή στις μεταβατικές διατάξεις δίνει το δικαίωμα σε τεχνικές επιχειρήσεις να αιτούνται την εξαίρεση του Φ.Π.Α. λες και δεν έχουμε αρκετή γραφειοκρατία, λες και χρειαζόμαστε επιπλέον διαδικασίες. Διορθώστε το κύριε Υπουργέ. Έλλειψη κατοικιών έχουμε, κύριοι συνάδελφοι και η παραγωγή νέων ακινήτων δεν καλύπτει τη ζήτηση και όσο δεν το καταλαβαίνουμε οι νέοι θα μένουν στα σπίτια των γονιών τους και δεν θα μπορούν να δημιουργήσουν οικογένειες.

Ιδιωτικό χρέος. Αλήθεια πόσο πετυχημένο θεωρεί το έργο της στην οικονομία μια κυβέρνηση όταν οι πολίτες της οφείλουν σε δημόσιο, εφορία, ασφαλιστικά ταμεία και χρηματοδοτικούς φορείς όπως είναι οι τράπεζες και οι services. Όπως προκύπτει από τα στοιχεία της Γενικής Γραμματείας Χρηματοπιστωτικού Τομέα και για το β΄ τρίμηνο του 2024 το σύνολο του ιδιωτικού χρέους ανέρχεται στα 376,6 δισ. ευρώ, με τις ληξιπρόθεσμες οφειλές να διαμορφώνονται στα 225,6 δισ. ευρώ έναντι 372,9 δισ. ευρώ και 223 δισ. ευρώ αντίστοιχα για την προηγούμενη χρονιά. Ουραγός στην Ευρώπη και το 2024 παραμένει η χώρα μας όσον αφορά το δείκτη της αποταμίευσης νοικοκυριών, ο οποίος παραμένει αρνητικός κάτι που καταγράφεται μόνο στη χώρα μας. Η αρνητική επίδοση στην αποταμίευση μοιραία επηρεάζει και την αντίστοιχη των επενδύσεων με τη χώρα να καταλαμβάνει τη 15η θέση σε σύνολο 21 χωρών στο διάστημα Ιανουαρίου - Μαρτίου 2024 με το σχετικό ποσοστό να διαμορφώνεται στο 4,18% και να είναι λιγότερο από μισό σε σχέση με το μέσο όρο της Ευρωζώνης. Σύμφωνα με την Eurostat το α΄ τρίμηνο του 2024 ήταν το 11ο διαδοχικό έτος κατά το οποίο τα νοικοκυριά εμφάνισαν αρνητική αποταμίευση. Αυτό ουσιαστικά μας πηγαίνει πίσω στο α΄ τρίμηνο του 2021, δηλαδή στο ξεκίνημα της ενεργειακής κρίσης, η οποία αποτυπώθηκε σχεδόν άμεσα στους λογαριασμούς και του ηλεκτρικού ρεύματος και του φυσικού αερίου και στη συνέχεια με το ξέσπασμα της πληθωριστικής κρίσης η αποταμίευση των νοικοκυριών έγινε αυτομάτως αρνητική.

Απ' ό,τι φαίνεται, η επώδυνη εμπειρία της χρεοκοπίας και των μνημονίων, τα οποία δεν θα σταματήσουμε να το λέμε είχαν ως αποτέλεσμα πέραν της υποθήκευσης της ιδιωτικής και δημόσιας περιουσίας, την φτωχοποίηση των Ελλήνων και στη δημογραφική κατάρρευση της χώρας. Δεν ήταν ικανά ώστε τα κόμματα τα οποία ανέλαβαν να κυβερνήσουν, δηλαδή ΝΕΑ ΔΗΜΟΚΡΑΤΙΑ, ΠΑΣΟΚ και ΣΥΡΙΖΑ, να πράξουν το αυτονόητο, να θωρακίσουν οικονομικά τη χώρα ώστε να μην ξανασυμβεί.

Μετά από πολλά χρόνια δύσκολων με μνημόνια και ρυθμίσεις χρέους, η οικονομική κρίση δείχνει να έχει σχεδόν ξεχαστεί στα μακροοικονομικά μεγέθη κυρίως. Στην πραγματικότητα, όμως, οι διαρθρωτικές αδυναμίες της ελληνικής οικονομίας και το παραγωγικό της μοντέλο παραμένουν ίδιες, σαν να μην έχει περάσει ούτε μια μέρα από το 2011, τότε που το έλλειμμα του ισοζυγίου τρεχουσών συναλλαγών ήταν τόσο όσο περίπου είναι η πρόβλεψη και για φέτος.

Το έλλειμμα αυτό, πιο ξεκάθαρο από οποιονδήποτε άλλο δείκτη οικονομικής δραστηριότητας, δείχνει την έλλειψη ανταγωνιστικότητας της ελληνικής οικονομίας και καθώς παραμένει αρνητικό συστηματικά εδώ και δεκαετίες, μας φορτώνει με χρέος και υποθηκεύει το μέλλον της χώρας.

Σύμφωνα με τα στοιχεία της πιο πρόσφατης Έκθεσης της Τράπεζας της Ελλάδος οι εισροές κεφαλαίων στην οικονομία που χαρακτηρίζονται ξένες άμεσες επενδύσεις, το 2023 κατέγραψαν σημαντική μείωση κατά 38,7% σε σχέση με το 2022. Όπως σημειώνει η Τράπεζα της Ελλάδος, το ύψος των ξένων άμεσων επενδύσεων κατέγραψε χαμηλότερες ροές το 2023 και ανήλθαν σε 4,6 δισ. ευρώ ή 2,1% του ΑΕΠ, σε σύγκριση με το 2022 που είχαν ανέλθει σε 7,5 δισ. ευρώ ή 3,6% του ΑΕΠ, με τον κλάδο των ακινήτων να αποτελεί το 40% των συνολικών ροών.

Εδώ, θα μου επιτρέψετε να κάνω κι ένα επιπλέον σχόλιο, γιατί το επανέφερε και η συνάδελφος από το ΠΑΣΟΚ και αυτό αφορά το φόρο μερισμάτων. Πολύ σωστά ο Υπουργός, ο κ. Πετραλιάς, επισήμανε ότι η μείωση στον συντελεστή του φόρου μερισμάτων ιστορικά και διαχρονικά αποδίδει περισσότερο στα φορολογικά έσοδα. Πιστεύουμε ότι η συζήτηση η οποία πρέπει να γίνει για το φόρο των μερισμάτων μπαίνει σε λάθος μορφή, όταν αναφερόμαστε μόνο στο ποσοστό του και στο σκέλος των φορολογικών εσόδων. Χώρες όπως η Γερμανία, όπως η Γαλλία, έχουν υψηλούς φορολογικούς συντελεστές στον φόρο των μερισμάτων για τον εξής απλό λόγο; ότι στοχεύουν σε μία παραμονή των κεφαλαίων στις επιχειρήσεις μέσα και σε μία μόχλευση των ιδίων κεφαλαίων των επιχειρήσεων. Αν, λοιπόν, θέλουμε να κάνουμε μια συζήτηση για τον φόρο μερισμάτων θα πρέπει να γίνει σε αυτή τη βάση.

Στην ΕΛΛΗΝΙΚΗ ΛΥΣΗ δεν «δαιμονοποιούμε» τις όποιες επενδύσεις γίνονται, αλλά δεν μπορούμε να βασίζουμε το ΑΕΠ και το μέλλον των Ελλήνων μόνο στον τουρισμό, τα ακίνητα και τις υπηρεσίες. Η χώρα θα πρέπει να κατευθύνει όλες τις δυνάμεις της στην ανάταξη της ελληνικής οικονομίας, τη στήριξη του πρωτογενούς τομέα, ο οποίος πέρα από τα οικονομικά οφέλη θα φέρει ζωή στην ξεχασμένη επαρχία, ενώ θα παρέχει και την αναγκαία διατροφική ασφάλεια που χρειαζόμαστε.

Τη στήριξη της μεταποίησης, της οποίας η προστιθέμενη αξία είναι ίσως το πιο ισχυρό επιχείρημα για την ανάγκη ενίσχυσης επενδύσεων στον τομέα της μεταποίησης μέσω μιας σειράς κυβερνητικών πολιτικών, όπως είναι ο αναπτυξιακός νόμος, η απλοποίηση της αδειοδοτικής διαδικασίας και ένα σταθερό φορολογικό πλαίσιο. Και αυτό διότι, αν και οι μεταποιητικές επιχειρήσεις, σύμφωνα με τα στοιχεία της Ελληνικής Στατιστικής Αρχής, αποτελούσαν το 2022 μόλις το 6,2% του συνόλου, η συνεισφορά τους στη συνολική ακαθάριστη προστιθέμενη αξία ήταν 16,6 δισ. ευρώ ή αλλιώς το 18,2%, ελάχιστα λιγότερη μετά τον πρώτο τομέα που ήταν το εμπόριο, με μερίδιο στη συνολική ακαθάριστη προστιθέμενη αξία των επιχειρήσεων 18,6% ή αλλιώς 16,87 δισ. ευρώ.

Η πρόσφατη εμπειρία από τη διαχείριση του Ταμείου Ανάκαμψης είναι απογοητευτική. Επενδύσεις στην «πράσινη ενέργεια», σε εταιρείες ενοικίασης αυτοκινήτων, Υπουργεία, super market. Θα καταθέσω εδώ τον πίνακα με τις 100 μεγαλύτερες χρηματοδοτήσεις, με βάση αυτά που αναφέρει το site του Ταμείου Ανάπτυξης. Δεν είναι τυχαίο το γεγονός ότι δέκα μεγάλες βιομηχανίες μονάδες έκλεισαν τα τελευταία πέντε χρόνια και είναι δηλωτικό για την κάκιστη κατάσταση της ανταγωνιστικότητας της ελληνικής οικονομίας. Η συζήτηση που αφορά τη σχέση χρέους προς ΑΕΠ θα πρέπει να αλλάξει. Κύριο μέλημά μας θα πρέπει να είναι η αύξηση του ΑΕΠ, βασιζόμενη σε σταθερές και διαχρονικές βάσεις.

Σας ευχαριστώ, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς ευχαριστούμε, κύριε συνάδελφε. Συνεχίζουμε με τον Ειδικό Εισηγητή της Κ.Ο. «ΝΕΑ ΔΗΜΟΚΡΑΤΙΑ», κ. Χρήστο Δερμεντζόπουλο. Ορίστε, κύριε συνάδελφε.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Ελένη Βατσινά, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Γεώργιος Μπάρκας, Ανδρέας Παναγιωτόπουλος, Νικόλαος Καραθανασόπουλος, Διαμάντω Μανωλάκου, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Ελευθέριος Αυγενάκης, Κυριακή Μάλαμα, Μάριος Σαλμάς και Θεοδώρα Τζάκρη.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Ειδικός Εισηγητής της Κ.Ο. «ΝΕΑ ΔΗΜΟΚΡΑΤΙΑ»):** Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση για τον προϋπολογισμό αποτελεί πάντα μια πρώτης τάξεως ευκαιρία για μια εφ’ όλης της ύλης συζήτηση.

Μια συζήτηση για το που βρισκόμαστε, με βάση το σχέδιο που έχουμε ξεδιπλώσει τα τελευταία χρόνια.

Πως καλούμαστε να αντιμετωπίσουμε διαχρονικά προβλήματα αλλά και προκλήσεις της εποχής.

Να αναλύσουμε εκείνες τις προτεραιότητες που έχουμε θέσει.

Να ακούσουν και οι πολίτες και να εξάγουν τα συμπεράσματα τους, σχετικά με την ορθή διαχείριση των οικονομικών της χώρας μας.

Αν συμφωνούν δηλαδή, για τις προτεραιότητες που έχουμε θέσει, για τη συνετή δημοσιονομική διαχείριση, και πως αυτή αφορά την καθημερινότητα αλλά και το μέλλον όλων των πολιτών, για τη βελτίωση του παραγωγικού μοντέλου της χώρας, και πως αυτό προσφέρει περισσότερες ευκαιρίες και καλύτερους μισθούς, για την πάταξη της φοροδιαφυγής, και πως αυτή προσφέρει περισσότερα έσοδα και κοινωνικές παροχές στο κράτος, αλλά και για την αισθητή ενίσχυση σε Παιδεία, Υγεία και Άμυνα.

Είναι μια ευκαιρία φυσικά και για την αντιπολίτευση.

Είτε για Κριτική, για παράδειγμα στο κατά πόσο η Κυβέρνηση τηρεί τις δεσμεύσεις και τις προεκλογικές της εξαγγελίες ή διαχειρίζεται σωστά τις προκλήσεις της εποχής.

Είτε να προχωρήσει και στις δικές της προτάσεις, εφόσον βέβαια έχει και εφόσον είναι εφικτές στο να εφαρμοστούν.

Ξέρετε, υπάρχει μια κατάκτηση της ελληνικής κοινωνίας τα τελευταία χρόνια, η οποία προήλθε δυστυχώς μέσα από τη δύσκολη οικονομική και πολιτική περιπέτεια της περιόδου των μνημονίων.

Οι πολίτες όχι μόνο αναγνωρίζουν και τις προσπάθειες που κάποιος καταβάλλει αλλά είναι και σε θέση να αναγνωρίζουν ανεδαφικές υποσχέσεις και παράλογες μη τεκμηριωμένες προτάσεις που δυστυχώς κάποιοι σε αυτή την αίθουσα ακόμα επιμένουν να διατυπώνουν.

Ήδη, το ΠΑΣΟΚ γιορτάζοντας την ανάληψη της θέσης της αξιωματικής αντιπολίτευσης δεν δίστασε. Με μεγάλη δημαγωγική ευκολία ζητάει να μειωθεί κατά 2 μονάδες ο ΦΠΑ κάτι το οποίο θα στοίχιζε 3 δις, χωρίς να παρουσιάζει φυσικά από που θα μπορούσε να προέλθει μια τέτοια δαπάνη.

Ο φετινός λοιπόν Προϋπολογισμός είναι η οικονομική αποτύπωση ενός πολιτικού οδικού χάρτη, όπως ανέφερε κι ο Πρωθυπουργός. Ένας χάρτης αποτέλεσμα σχεδίου, ρεαλισμού, δουλειάς, βασισμένος σε μια σχέση ειλικρίνειας με τους πολίτες.

Ένας προϋπολογισμός που οφείλουμε όλοι να λάβουμε υπόψιν πως καταρτίζεται σε ένα διεθνές περιβάλλον, εξαιρετικά ευμετάβλητο.

Μόνο την τελευταία τριετία η παγκόσμια οικονομία κλονίζεται από αλλεπάλληλες κρίσεις σε οικονομικό επίπεδο, από τις επιπτώσεις της πανδημίας, σε ενεργειακό επίπεδο, από την προσαρμογή στην κλιματική αλλαγή και σε γεωπολιτικό επίπεδο, με τις εντάσεις που λαμβάνουν τόπο και έχουν ως συνέπεια την αύξηση του κόστους στην εφοδιαστική αλυσίδα.

Σε αυτό εδώ το δυσμενές και αβέβαιο διεθνές περιβάλλον, η ελληνική οικονομία αποδεικνύεται ανθεκτική. Με ρυθμό ανάπτυξης που αναμένεται να ανέλθει σε 2,2% το 24 και 2,3% το 2025. Τις επενδύσεις που αναμένεται να αυξηθούν κατά 6,7% το 2024 και 8,4% το 2025 και το ποσοστό ανεργίας να μειωθεί από 10,3% σε 9,7% το 2025.

Ο προϋπολογισμός του 2025 περιλαμβάνει το σύνολο των παρεμβάσεων που έχουν ανακοινωθεί, συμπεριλαμβανομένων όσων παρουσιάστηκαν στη Διεθνή Έκθεση Θεσσαλονίκης.

Με οδηγό μας τη δημοσιονομική σύνεση και σταθερότητα, στόχος είναι η αύξηση του διαθέσιμου εισοδήματος των πολιτών, καθώς και η αντιμετώπιση σύγχρονων προκλήσεων.

Για την ορθή διαχείριση των δημοσίων οικονομικών της πατρίδας μας, αλλά και την εξασφάλιση της μέγιστης αποτελεσματικότητας των δημόσιων πόρων απαιτείται διαφάνεια και δημόσια λογοδοσία.

Για το λόγο αυτό, το Υπουργείο Εθνικής Οικονομίας υιοθέτησε μια σειρά μεταρρυθμίσεων ως προς τα δημοσιονομικά εργαλεία και τις σχετικές διαδικασίες δημοσιονομικής διαχείρισης. Να έχουμε, δηλαδή, τη δυνατότητα, με τον προϋπολογισμό επιδόσεων, να αξιολογούμε τις δημόσιες πολιτικές μας και να διευκολύνεται έτσι η λήψη αποφάσεων για ορθότερη κατανομή-ανακατανομή των δημόσιων πόρων. Όπως επίσης, να διευκολύνονται και οι διεθνείς συγκρίσεις για τη δαπάνη της χώρας σε κρίσιμους τομείς δραστηριότητας (παιδεία, υγεία κ.λπ.), που πολύ εύκολα κάποιοι διατυπώνουν κριτική χωρίς να υπάρχει όμως μια σωστή βάση.

H επισκόπηση λοιπόν δαπανών και εσόδων αποτελεί ένα σημαντικό μηχανισμό που συμβάλλει στο να διαχειριζόμαστε αποτελεσματικότερα τους διαθέσιμους μας πόρους. Μέσα από αυτή τη διενέργεια επισκοπήσεων παρέχεται στην Κυβέρνηση η δυνατότητα για στοχευμένη λήψη μέτρων αλλά και βελτίωση της αποτελεσματικότητας των Προγραμμάτων και των Πολιτικών, που αυτή χαράσσει.

Έτσι, στον Προϋπολογισμό επιδόσεων του 2025 παρουσιάζεται η προϋπολογιζόμενη χρηματοδότηση για 181 Προγράμματα, στα οποία δραστηριοποιούνται η Κεντρική Διοίκηση, νομικά πρόσωπα - φορείς της Γενικής Κυβέρνησης. Τα Προγράμματα αυτά αντιπροσωπεύουν καίριους τομείς κυβερνητικής πολιτικής.

Σχεδιασμός, Διαφάνεια, Αξιολόγηση, Λογοδοσία αλλά κυρίως Σεβασμός στην περιουσία των Ελλήνων πολιτών.

Όλες μας λοιπόν οι παρεμβάσεις, οι κοινωνικές παροχές, οι προεκλογικές δεσμεύσεις, οι δράσεις ενίσχυσης εισοδήματος γίνονται έχοντας ως προμετωπίδα τα παραπάνω.

Ενδεικτικά θα αναφερθώ σε παρεμβάσεις σε τομείς όπως η Άμυνα, η Υγεία, παρεμβάσεις με σκοπό την ενίσχυση του εισοδήματος, την αντιμετώπιση του στεγαστικού προβλήματος, αλλά και την αντιμετώπιση των οικονομικών επιπτώσεων από τις φυσικές καταστροφές, λόγω της κλιματικής αλλαγής.

Γνωρίζω κυρίες και κύριοι συνάδελφοι, εδώ και πολλά χρόνια, από πρώτο χέρι, την αυταπάρνηση που επιδεικνύουν οι γυναίκες και οι άντρες των Ενόπλων Δυνάμεων της χώρας μας για την υπεράσπιση της πατρίδας. Οι περιπέτειες, η οικονομική περιδίνηση που είχε εισέλθει η χώρα μας, μόνο ανεπηρέαστους δεν τους άφησε. Είτε αυτό αναφέρεται σε μισθολογικό επίπεδο από την αρχή της καριέρας τους ή ακόμα και σε εξοπλιστικό, στο πεδίο και στα μέσα δηλαδή, που αυτοί δραστηριοποιούνται.

Η Κυβέρνηση μας έχει θέσει τα τελευταία πέντε χρόνια σε προτεραιότητα την κάλυψη αυτών των εθνικών αναγκών. Να καλύψουμε ένα μεγάλο διάστημα που χάσαμε και αυτό εκφράζεται και από αυτόν τον προϋπολογισμό.

Για την Άμυνα της χώρας μας σε σχέση με το 2019 οι δαπάνες θα αυξηθούν κατά 73,4%.

 Στο πλαίσιο αυτό εντάσσονται

- Η αύξηση από το 2024 της ειδικής αποζημίωσης για τα πληρώματα πλοίων του Πολεμικού Ναυτικού, που βρίσκονται σε αποστολή και για το προσωπικό των Ενόπλων Δυνάμεων που εκτελεί ειδικές αποστολές, με κόστος 15 εκατ. ευρώ.

- Η αύξηση από 01.01.2025 της αποζημίωσης για τη νυχτερινή απασχόληση του ένστολου προσωπικού με κόστος 25 εκατ. ευρώ

- Αλλά και η αύξηση των αποδοχών των σπουδαστών στρατιωτικών σχολών συνολικού κόστους 14 εκατ. ευρώ

- Όπως, επίσης, και οι φυσικές παραλαβές εξοπλιστικών προγραμμάτων όπου δαπανούμε 896 εκατομμύρια το 2024 και 1,6 δις το 2025 κυρίως για τις παραλαβές φρεγατών Belharra.

Και φυσικά θα συνεχίσουμε γιατί γνωρίζουμε, πως οι ανάγκες είναι μεγάλες και τα ζητήματα πολλά, αλλά και γιατί το ευχαριστώ σε όλα τα στελέχη των Ενόπλων Δυνάμεων οφείλει και πρέπει να είναι με έργα και όχι απλά με λόγια.

Οι προτεραιότητες μας οφείλουν να συμβαδίζουν με τις δυνατότητες μας, και στις προτεραιότητες μας συγκαταλέγεται το εθνικό σύστημα υγείας.

Για την Υγεία, οι δαπάνες σε σχέση με το 2019 θα αυξηθούν κατά 74,4%.

Την ώρα λοιπόν που κάποιοι απλά διαπιστώνουν, η Κυβέρνηση μας μεταξύ άλλων προχωρά:

- στην περαιτέρω ενίσχυση του εισοδήματος των ιατρών του ΕΣΥ με την καθιέρωση της αυτοτελούς φορολόγησης της αποζημίωσης των εφημεριών τους (με κόστος 40 εκατ. ευρώ),

- η οποία διαδέχεται φυσικά τις μόνιμες παρεμβάσεις που ξεκίνησαν το 2024, την αύξηση της αποζημίωσης για εφημερίες με κόστος 45εκατ. ευρώ

- και τη θέσπιση αυξημένου κινήτρου προσέλκυσης και παραμονής σε προβληματικές και άγονες περιοχές με κόστος 5 εκατ. ευρώ

- όπως, επίσης, και την ανακαίνιση που τρέχει σε 156 Κέντρα Υγείας (133 εκατ. ευρώ) και την αναβάθμιση νοσοκομειακών υποδομών (102 εκατ. ευρώ) για βελτίωση της ποιότητας των παρεχόμενων υπηρεσιών υγείας.

Ο προϋπολογισμός αντιμετωπίζει και προκλήσεις της εποχής.

Και φυσικά δεν θα μπορούσε να μη προβλέψει μέτρα που αφορούν την αντιμετώπιση των οικονομικών επιπτώσεων από τις φυσικές καταστροφές, λόγω της κλιματικής αλλαγής.

Σε αυτά συγκαταλέγονται

- η αύξηση από το 2025 του ποσοστού μείωσης του ΕΝΦΙΑ από 10 σε 20% για κατοικίες φυσικών προσώπων που ασφαλίζονται για φυσικές καταστροφές με φορολογητέα αξία έως 500.000 ευρώ

- την κυμαινόμενη αύξηση του τέλους ανθεκτικότητας στην κλιματική κρίση, τα έσοδα από την επιβολή του τέλους θα χρησιμοποιηθούν προκειμένου να καλυφθούν δαπάνες πρόληψης και αποκατάστασης φυσικών καταστροφών, έργα προσαρμογής στην κλιματική αλλαγή

- την υποχρέωση ασφάλισης για φυσικές καταστροφές των επιχειρήσεων με κύκλο εργασιών άνω των 500.000 ευρώ και των οχημάτων ιδιωτικής και επαγγελματικής χρήσης

- και φυσικά τη συνέχιση της συμβασιοποίησης σχεδόν του συνόλου των έργων του «ΑΙΓΙΣ», ύψους 2,1 δισ. ευρώ και υλοποίηση του μεγαλύτερου μέρους των προγραμμάτων Anti-nero I και ΙΙ καθώς και του προγράμματος προστασίας δασών Anti-nero III, συνολικού ύψους 400 εκατ. ευρώ περίπου.

Κλείνοντας την αναφορά μου σε περιπτώσεις παρεμβάσεων θα ήθελα να αναφερθώ στην Golden Visa.

Ένα μέτρο που έφερε πολλά κεφάλαια τα προηγούμενα χρόνια, αλλά προκάλεσε και στρεβλώσεις με συνέπειες στο στεγαστικό ζήτημα που απασχολεί την ελληνική κοινωνία.

Για το λόγο αυτό αποφασίστηκε, η περαιτέρω αυστηροποίηση των κριτηρίων για τη χορήγηση της. Το όριο αυξήθηκε σε 800.000 από 500.000 ευρώ στην Αττική, τη Θεσσαλονίκη, τη Μύκονο, τη Σαντορίνη και νησιά με πληθυσμό άνω των 3.100 κατοίκων, ενώ στις υπόλοιπες περιοχές το όριο αυξήθηκε από 250.000 ευρώ σε 400.000 ευρώ.

Περαιτέρω, και προκειμένου να στραφεί το επενδυτικό ενδιαφέρον από επενδύσεις σε ακίνητα σε παραγωγικές επενδύσεις, θα χορηγείται από 01.01.2025 άδεια παραμονής, υπό τη μορφή Golden Visa, για επένδυση ποσού 250.000 ευρώ σε start up επιχείρηση, μέλος του Εθνικού Μητρώου Νεοφυών Επιχειρήσεων.

Ο Προϋπολογισμός λοιπόν θα αναπτυχθεί, με τη βοήθεια των συναδέλφων Εισηγητών και των Υπουργών φυσικά, και για τους υπόλοιπους τομείς της κυβερνητικής πολιτικής.

- Παρεμβάσεις για την αντιμετώπιση του δημογραφικού προβλήματος, για την εύρεση στέγης,

- για την ανάπτυξη της ψηφιοποίησης της ελληνικής οικονομίας,

- παρεμβάσεις για το αγροτικό πετρέλαιο και την μονιμοποίηση της επιστροφής του Ειδικού Φόρου Κατανάλωσης,

- παρεμβάσεις για την επέκταση του φράχτη στον Έβρο και τη θωράκιση της χώρας μας.

Γιατί με αυτόν τον προϋπολογισμό εμείς απευθυνόμαστε σε όλους τους πολίτες. Και τους λέμε πως, ναι γνωρίζουμε πως τα προβλήματα είναι πολλά. Κάποια έρχονται από το παρελθόν και άλλα παρουσιάζονται με όλες αυτές τις έκτακτες καταστάσεις.

Τους λέμε πως Είμαστε ΕΔΩ και σας ακούμε.

- Πως πρέπει να μειώσουμε τους φόρους και μειώσαμε 50 από το 2019 και σήμερα με αυτόν τον προϋπολογισμό άλλους 12 επιπλέον.

- Πως υπάρχει πρόβλημα με την ακρίβεια και πρέπει να αυξήσουμε τους μισθούς και από το 2019 και κάθε χρόνο αυξάνεται ο κατώτατος και ο μέσος μισθός και έχουμε δεσμευτεί έως το τέλος της 4ετίας μέσο μισθό 1.500 ευρώ και 950 ευρώ κατώτατο.

- Πως δεν πρέπει οι επόμενες γενιές των Ελλήνων να περάσει αυτά που πέρασε η δική μας και με αυτόν τον προϋπολογισμό νοικοκυρεύουμε το δημόσιο χρέος μας και γινόμαστε πιο αξιόπιστοι, και με αυτόν τον τρόπο έρχονται νέες επενδύσεις και αυτές θα προσφέρουν νέες ευκαιρίες και καλύτερους μισθούς.

- Πως πρέπει να εστιάσουμε στα προβλήματα σε όλα τα μήκη και πλάτη της πατρίδας μας και κάθε μήνα σε κάθε περιφερειακή ενότητα συνδιαμορφώνεται με την Τοπική Αυτοδιοίκηση ένα σχέδιο στοχευμένο στην Περιφερειακή Ανάπτυξη, η αρχή έγινε στον Έβρο από την Ορεστιάδα.

Οφείλουμε, λοιπόν όλοι μας, απέναντι σε λαϊκιστές, που τους είδαμε πως ξεκίνησαν, που έφτασαν, τι έκαναν και αυτήν την περίοδο που κατέληξαν.

Απέναντι σε ανθρώπους που επενδύουν στα συναισθήματα που προκαλεί μια δύσκολη καθημερινότητα.

Απέναντι σε ανθρώπους που διασπείρουν συνομωσίες επικίνδυνες για την εθνική μας συνοχή και αποστολή.

Εμείς οφείλουμε να συνεχίσουμε να ακούμε τους πολίτες.

- Να δίνουμε απαντήσεις στα μικρά και στα μεγάλα προβλήματά τους.

- Να αναγνωρίζουμε τα λάθη μας και τις παραλείψεις μας

- Να προσφέρουμε ένα όραμα και ένα σχέδιο για το σύνολο της ελληνικής επικράτειας, για όλες τις Ελληνίδες και όλους τους Έλληνες.

Ένα σχέδιο ρεαλιστικό, με αισθητό κοινωνικό αποτέλεσμα που θα ενισχύσει ακόμα περισσότερο την εμπιστοσύνη κράτους και πολιτών.

Μέρος αυτού του οράματος και αυτού του σχεδίου είναι ο σημερινός προϋπολογισμός και σας καλώ όλους να τον υπερψηφίσετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε συνάδελφε.

Το λόγο τώρα έχει η Ειδική Αγορήτρια από την Κοινοβουλευτική Ομάδα «ΝΕΑ ΑΡΙΣΤΕΡΑ», η κυρία Ευτυχία Αχτσιόγλου.

Ορίστε, κυρία συνάδελφε.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Ειδική Εισηγήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κ. Πρόεδρε.

Κυρίες και κύριοι συνάδελφοι, κύριοι Υπουργοί, από την πρώτη στιγμή που κατατέθηκε αυτός ο Προϋπολογισμός το 2025 άκουσα τον Υπουργό Οικονομικών να ορίζει ως βασικό χαρακτηριστικό του Προϋπολογισμού τη σταθερότητα, ως αποτέλεσμα της δημοσιονομικής ισορροπίας που υποτίθεται εγγυάται.

Έχετε δίκιο. Είναι σταθερός ο Προϋπολογισμός σας. Το θέμα είναι ποια σταθερότητα εγγυάται: Σταθερότητα στην αδικία. Σταθερότητα στην αντίστροφη αναδιανομή. Σταθερότητα στον πλουτισμό των λίγων. Σταθερότητα στη λιτότητα.

Και εξηγούμαι: ποια είναι η σημερινή κατάσταση των πραγμάτων στην ελληνική οικονομική πραγματικότητα;

Πριν λίγες μέρες, δημοσίευσε η Eurostat τα συγκριτικά στοιχεία για την υποκειμενική φτώχεια. Η Ελλάδα έρχεται μακράν πρώτη, με δυο στους τρεις Έλληνες να δηλώνουν ότι δεν μπορούν να καλύψουν τις βασικές τους ανάγκες με το εισόδημά τους. Το ποσοστό μας είναι υπερδιπλάσιο της δεύτερης χειρότερης Βουλγαρίας και εκτοξεύεται πάνω από το 80% μεταξύ αυτών που δεν έχουν πάει Λύκειο. Το νέο αυτό αρνητικό ρεκόρ έρχεται να προστεθεί στα ήδη υπάρχοντα: ο Πραγματικός Μέσος Μισθός στην Ελλάδα βρίσκεται στην τελευταία θέση των ευρωπαϊκών χωρών στον Οργανισμό Οικονομικής Συνεργασίας και Ανάπτυξης (ΟΟΣΑ) και το πραγματικό Ωρομίσθιο στην τελευταία θέση στην ΕΕ. Θέσεις που χειροτέρευσαν την τελευταία πενταετία.

Την ίδια ώρα τα κέρδη των εισηγμένων στο χρηματιστήριο εταιρειών έχουν αυξηθεί την τελευταία πενταετία κατά 550%! Υπερπενταπλασιάστηκαν. Και αν δούμε την συσχέτιση των δυο, κι εδώ οι αριθμοί είναι αποκαλυπτικοί. Το μερίδιο των κερδών στο ΑΕΠ είναι διπλάσιο από το μερίδιο των μισθών (Μερίδιο των μισθών στο ΑΕΠ; 27%. Μερίδιο των κερδών στο ΑΕΠ; 53%.). Δηλαδή από τον όποιο πλούτο παράγεται στη χώρα, τα κέρδη των επιχειρήσεων που εν συνεχεία γίνονται μπόνους, αποδοχές για τα μεγάλα στελέχη, αφορολόγητα μερίσματα κ.λπ., παίρνουν το διπλάσιο απ’ ό,τι οι μισθοί. Γιατί μπορούμε να λέμε ότι υπάρχει αύξηση του ΑΕΠ όμως ποιος την καρπώνεται αυτή την αύξηση, εδώ είναι η ουσία.

Αυτή είναι η αδιαμφισβήτητη οικονομική πραγματικότητα για την ελληνική κοινωνία.

Με βάση αυτά τα δεδομένα, τι θα περίμενε κανείς να δει στον προϋπολογισμό του 2025;

Θα περίμενε να υπάρχει μια εισροή εσόδων στα κρατικά ταμεία από τα υπέρογκα κέρδη που έχουν συγκεντρωθεί σε μια σειρά κλάδους: ενέργεια, διυλιστήρια, τράπεζες, S/M ώστε να υπάρξει στήριξη του εισοδήματος και ελάφρυνση των πολιτών που κυριολεκτικά φυτοζωούν.

Στον Προϋπολογισμό όμως του 2025 συμβαίνει το αντίστροφο. Τα έσοδα από ΦΠΑ και φόρο εισοδήματος των πολιτών συνεχίζουν να αυξάνονται συρρικνώνοντας έτι περαιτέρω το ήδη συμπιεσμένο εισόδημα, ενώ τα υπέρογκα κέρδη προστατεύονται απολύτως. Κι αυτή είναι μια πολιτική επιλογή που ακολουθείτε με συνέπεια τα τελευταία χρόνια και έχει οδηγήσει στην έκρηξη των ανισοτήτων που περιέγραψα και περιγράφει και η Eurostat στην αρχή. Από τη μια η Ελλάδα των πτωχευμένων εργαζόμενων και από την άλλη η Ελλάδα των εκρηκτικών κερδών.

Να γίνω πιο συγκεκριμένη:

1. Φορολογία.

Δεν έχει κανένα νόημα να λέτε πόσους φόρους μειώσατε. Το ερώτημα είναι, οι πολίτες τελικώς ελαφρύνονται ή επιβαρύνονται περαιτέρω φορολογικά; Και ποιοι; Και η απάντηση είναι, ότι όχι απλώς δεν έχουν ελαφρυνθεί, αλλά έχουν επιβαρυνθεί δυσβάσταχτα τα τελευταία χρόνια οι πολίτες των χαμηλών και μεσαίων εισοδημάτων και η πορεία αυτή θα συνεχιστεί για το 2025.

Τα στοιχεία του προϋπολογισμού είναι αποκαλυπτικά: Συνολικά από το 2021 – 2025 οι πολίτες θα έχουν πληρώσει πάνω από 20 δισ. περισσότερα σε φόρους από ότι πλήρωναν προηγουμένως.

Αυτή είναι η φοροεπιδρομή. Και ο κ. Μητσοτάκης πουλάει λιγότερους φόρους στο Υπουργικό του Συμβούλιο.

Τα έσοδα από φόρους συνολικά θα αυξηθούν κατά 2,49 δισ. το 2025. Πάνω από τα μισά από αυτά είναι από τον ΦΠΑ. Από τον κατ’ εξοχήν άδικο φόρο που πλήττει δυσβάσταχτα τα λαϊκά και μεσαία στρώματα.

Οι πολίτες ρημάζονται φορολογικά από τον πλέον άδικο φόρο που επιβαρύνει με τον ίδιο συντελεστή τον πλέον φτωχό και τον πλέον πλούσιο. Το κράτος σωρεύει έσοδα επενδύοντας στον άδικο αυτό φόρο που την περίοδο της ακρίβειας λειτουργεί ως δεύτερη πηγή αφαίρεσης εισοδήματος.

Σχεδόν όλα τα υπόλοιπα παραπάνω φορολογικά έσοδα είναι από το φόρο εισοδήματος φυσικών προσώπων, τα έσοδα του οποίου αυξάνονται κατά 882 εκ. και μόλις 100 εκ. είναι από το φόρο εισοδήματος επιχειρήσεων. Δηλαδή, η αύξηση στα έσοδα από φόρο εισοδήματος των πολιτών είναι σχεδόν 7,5 φορές μεγαλύτερη από την αύξηση στα έσοδα από φόρο εισοδήματος των επιχειρήσεων σε μία εποχή ασύδοτης κερδοφορίας.

Αυτή η κατάσταση δεν είναι καινοφανής. Από το 2021 τα έσοδα από ΦΠΑ έχουν αυξηθεί κατά 53%, διαλύοντας κυριολεκτικά το εισόδημα της μέσης οικογένειας κάθε φορά που καταναλώνει ακόμη και τα στοιχειώδη για την καθημερινή επιβίωση.

Σε κάθε συζήτηση προϋπολογισμού τα τελευταία χρόνια, η κυβέρνηση επικαλείται μια σειρά επιχειρημάτων για να δικαιολογήσει την έκρηξη εσόδων από ΦΠΑ που δεν αντέχουν στη βάσανο της λογικής. Ότι τάχα τα πληρώνουν οι τουρίστες αυτά τα επιπλέον ποσά ή ότι αυτά σωρεύτηκαν επειδή οι Έλληνες καταναλώνουν περισσότερο. Κάθε ένα καταρρίπτεται με τα στοιχεία. Τα έσοδα από ΦΠΑ λέει ο κ. Χατζηδάκης αυξάνονται λόγω ανάπτυξης όχι επειδή επιβαρύνονται οι πολίτες. Για δείτε πόσο ψευδές είναι αυτό το επιχείρημα: πέρυσι προβλέπατε ότι η ανάπτυξη θα είναι 2,9% και προβλέπατε θα έχετε χ έσοδα από ΦΠΑ. Τώρα λέτε ότι η ανάπτυξη θα είναι 2,2%, σαφώς μικρότερη δηλαδή, αλλά τα έσοδα από ΦΠΑ θα είναι παραπάνω κατά 962 δισ., το ίδιο και για την κατανάλωση, εσείς τα λέτε, στον προϋπολογισμό.

Και μετά το αφήγημα της Κυβέρνησης άλλαξε πάλι. Ότι τα έσοδα από ΦΠΑ αυξάνουν διότι χτυπάτε τη φοροδιαφυγή. Και το άλλαξε εύκολα και αβασάνιστα ο κ. Πετραλιάς στην Επιτροπή Οικονομικών στη συζήτηση του Προσχεδίου «αφού δεν εξηγείται από τις μακροοικονομικές μεταβλητές, είναι αύξηση ηλεκτρονικών συναλλαγών και φοροδιαφυγή, δεν είναι κάτι άλλο». Μα αν ήταν αυτός ο λόγος, δεν θα βλέπαμε αυτή τη συμμετρία σε σχέση με την αυξητική τάση του πληθωρισμού. Τα έσοδα από ΦΠΑ ακολουθούν πλήρως συμμετρικά την πορεία του πληθωρισμού. Την αρχική μεγάλη έκρηξή του και την συνεχιζόμενη χαμηλότερου επιπέδου επαύξησή του. Επίσης, αν ήταν έτσι η έκρηξη των εσόδων ΦΠΑ δεν θα γινόταν πριν την διασύνδεση με τα POS. Συνέβη και εξακολουθεί να συμβαίνει, λοιπόν, λόγω της ακρίβειας. Και είναι λογικό: Τα έσοδα από ΦΠΑ αυξάνονται λόγω της ακρίβειας – αυξάνονται οι τιμές, αυξάνονται τα έσοδα από ΦΠΑ, επιβαρύνουν το εισόδημα των νοικοκυριών, κι εσείς χρησιμοποιείτε τον ΦΠΑ ως κρυφό πρόσθετο φόρο.

Αλλά ακόμη κι αν δεχόμασταν το επιχείρημά σας, ότι όντως βρήκατε τον τρόπο να εισπράττετε τον ΦΠΑ καλύτερα, τότε η επιλογή σας να μην τον μειώνετε, τουλάχιστον σε βασικά είδη, επιβεβαιώνει ότι τον χρησιμοποιείτε ως χαράτσι. Για να συγκεντρώνετε έσοδα στο Κράτος, που τα χρησιμοποιείτε αφενός για φοροελαφρύνσεις στον πλούτο αφετέρου για την επίτευξη των πρωτογενών πλεονασμάτων.

Άρα η πρώτη και βασική παράμετρος της κοινωνικής αδικίας αυτού του προϋπολογισμού, όπως ήταν και του προηγούμενου, είναι τα φορολογικά έσοδα και ο τρόπος με τον οποίο αντλούνται.

Η Ελλάδα έχει τη δεύτερη χειρότερη αναλογία άμεσων - έμμεσων φόρων στην Ευρωζώνη: πάνω από 60% οι έμμεσοι, κάτω από 40% οι άμεσοι φόροι. Έχει, δηλαδή, ένα από τα πιο άδικα φορολογικά συστήματα, με την κατάσταση να επιδεινώνεται τα τελευταία χρόνια. Στην Ευρωζώνη είναι οι άμεσοι φόροι, δηλαδή, αυτοί που πληρώνουν με βάση το εισόδημά τους οι πολίτες, αυτοί που υπερβαίνουν τους έμμεσους. Τα έσοδα των έμμεσων φόρων στην Ελλάδα είναι μακράν τα μεγαλύτερα ως ποσοστό του ΑΕΠ σε όλο τον ΟΟΣΑ. Ποια χώρα επιφυλάσσει την ευνοϊκότερη φορολογική μεταχείριση του πλούτου; Η Ελλάδα στην πρώτη θέση του ΟΟΣΑ.

Αυτά τα δύο δεδομένα αποτελούν τον ορισμό της κοινωνικής αδικίας.

Από τους έμμεσους φόρους και την ουσιαστική αφαίμαξη που γίνεται στα νοικοκυριά εν μέσω κρίσης ακρίβειας προκύπτουν ουσιαστικά και τα πλεονάσματα του 2,5%. Κλειδωμένα σε αυτό το επίπεδο για τα επόμενα χρόνια όπως συμφωνήσατε στο Μεσοπρόθεσμο Πλαίσιο Δημοσιονομικής Στρατηγικής. Όμως και φέτος όπως και τα προηγούμενα χρόνια σχηματίζετε υπερπλεόνασμα, αφαιμάζοντας περαιτέρω το εισόδημα. Και είδαμε φέτος στην εκτέλεση του δεκαμήνου το πρωτογενές πλεόνασμα να είναι 13,5 δισ. σε σχέση με 6 δισ. που ήταν πέρυσι την ίδια περίοδο. Και εδώ το υπερπλεόνασμα σχηματίζεται από τη φορολογική επιβάρυνση και τον βαρύνοντα ρόλο του ΦΠΑ.

Μισθοί – εισόδημα. Αναφέρθηκα ήδη στις αρνητικές πρωτιές που έχουμε ως χώρα ως προς τον πραγματικό μισθό, το ωρομίσθιο και το κατά κεφαλήν ΑΕΠ. Σε αυτή την άδικη κατάσταση δεν καταλήξαμε ούτε από εξωγενείς παράγοντες ούτε από τη φιλολαϊκή πολιτική της κυβέρνησης. Αλλά γιατί η Νέα Δημοκρατία έκανε σαφέστατες επιλογές ελάφρυνσης των ανώτατων εισοδημάτων και επιβάρυνσης των λαϊκών και μεσαίων στρωμάτων.

Σαφής είναι η επιλογή να παγώνεις νομοθετικά τις Συλλογικές Συμβάσεις Εργασίας, ώστε να μην υπάρχει στην πραγματικότητα μηχανισμός αύξησης των μισθών σε όλα τα επίπεδα. Σαφής επιλογή είναι, να κρατάς καθηλωμένο για πάνω από δυο χρόνια τον κατώτατο μισθό ενώ ο πληθωρισμός τρέχει, με αποτέλεσμα να χάνει διαρκώς από την αγοραστική του δύναμη. Σαφής επιλογή να προχωράς σε αύξηση του κατώτατου, χαμηλότερη του πληθωρισμού στα τρόφιμα και τα είδη πρώτης ανάγκης, με αποτέλεσμα οι απώλειες στην αγοραστική δύναμη να επιδεινώνονται. Σαφής και η επιλογή να χρησιμοποιείτε τον δημοσιονομικό χώρο για να μειώσετε τον φόρο στη συγκέντρωση κεφαλαίου, τον φόρο στα κέρδη των μεγάλων εταιρειών, τον φόρο στα μερίσματα, να αφήσετε άθικτα τα υπερκέρδη στην ενέργεια και με τον φορολογικό σας νόμο, επιβάλλοντας έναν οριζόντιο φόρο για όλους τους ελεύθερους επαγγελματίες, να διευκολύνετε τη μεγάλη φοροδιαφυγή επιβαρύνοντας για μια ακόμη φορά οριζόντια και άδικα τα μπλοκάκια και τους μικρούς επαγγελματίες.

Και για το 2025, τι προβλέπετε; Δύο πράγματα: Αύξηση 20 ευρώ μεικτά στους μισθούς των δημοσιών υπαλλήλων και τη νομοθετημένη από το 2017 και ήδη υποχρεωτική αύξηση των συντάξεων.

Αυτή είναι η καθήλωση στη φτώχεια για εργαζόμενους και συνταξιούχους την ώρα που συνεχίζεται ο χορός των δισεκατομμυρίων κερδών για λίγους και εκλεκτούς.

Στη γενική εικόνα, οι αυξήσεις στις συντάξεις (400 εκ.) και στους μισθούς (143 εκ.) για το 2025, δεν φτάνουν ούτε στο μισό της αύξησης των εσόδων από ΦΠΑ.

Για δε τους ελευθέρους επαγγελματίες διατυμπανίζετε την κατάργηση του τέλους επιτηδεύματος στους ελεύθερους επαγγελματίες, ένα μέτρο που θα κοστίσει στο Δημόσιο 125 εκατομμύρια. Προσέξτε όμως το εξής: στην πραγματικότητα η επιβάρυνση των ελεύθερων επαγγελματιών από τον τεκμαρτό τρόπο φορολόγησης που εισάγετε είναι πολλαπλάσια των 125 εκατ., καθώς με τον τεκμαρτό τρόπο φορολόγησης εκτιμάται ότι πληρώνουν επιπλέον φόρο της τάξης των 600-700 εκατ. ευρώ.

Επομένως, δεν ισχύει καν ότι η Κυβέρνηση παίρνει από τους πολίτες από τη μια τσέπη για να τους τα επιστρέψει στην άλλη.

Στην πραγματικότητα τους τα παίρνει από η μια τσέπη, και τους επιστρέφει ένα μικρό μέρος στην άλλη, ζητώντας μάλιστα να τη συγχαρούμε.

Δαπάνες κοινωνικού κράτους. Το κράτος αποσύρεται από τις βασικές του ευθύνες και πριμοδοτεί με κάθε τρόπο τις ιδιωτικοποιήσεις των δημοσίων αγαθών εις βάρος των λαϊκών και μεσαίων στρωμάτων που πρέπει καθημερινά να πληρώνουν εκ νέου από την τσέπη τους για πράγματα που θα έπρεπε να απολαμβάνουν δωρεάν.

Το Εθνικό Σύστημα Υγείας αβοήθητο προσπαθεί να λειτουργεί σαν σε εμπόλεμη ζώνη, ενώ οι ιδιωτικές δαπάνες περίθαλψης μακράν οι πρώτες σε όλη την Ευρώπη – 30% των συνολικών δαπανών υγείας– στην Ευρώπη μόλις 15%, και συγχρόνως είμαστε μακράν οι πρώτοι σε ακάλυπτες ανάγκες για την υγεία.

Τελευταία η Ελλάδα στον ΟΟΣΑ στις δαπάνες για την παιδεία. Και οι δαπάνες ως ποσοστό του ΑΕΠ για την παιδεία μειώνονται στο προϋπολογισμό για το 2025. Τμήματα συγχωνεύονται και καταργούνται, στη Δυτική Αθήνα, στη Μακεδονία, στην Περιφέρεια, και ταπεινώνουμε τον νεοεισερχόμενο εκπαιδευτικό με το μισθό των 760 ευρώ το μήνα.

Την ώρα που υπάρχουν αυτές οι τρομακτικές ελλείψεις στο Εθνικό Σύστημα Υγείας, στην Παιδεία, στην Πολιτική Προστασία, την ώρα που οι αυξήσεις στους μισθούς είναι τόσο αναιμικές που ευθέως οδηγούν στη φτώχεια τους εργαζόμενους, επιδίδεστε σε μια συνεχιζόμενη κούρσα εξοπλισμών κι αυτό αποτυπώνεται ξεκάθαρα και στον φετινό όπως και στον περσινό προϋπολογισμό με εξοπλιστικές δαπάνες ύψους 5 δις μέσα σε δυο χρόνια.

Αυτές είναι οι βασικές πολιτικές επιλογές ενός προϋπολογισμού που αν διάλεγα δυο λέξεις για να τον χαρακτηρίσω, αυτές θα ήταν : κοινωνικά άδικος.

Για να υπάρξει μια άλλη προοπτική απαιτείται στρατηγική αντιπαράθεση.

Αντιπαράθεση που δεν μπορούν να κάνουν ούτε ο ΣΥΡΙΖΑ ούτε το ΠΑΣΟΚ αυτή τη στιγμή, εδώ είναι το πεδίο της πολιτικής σύγκρουσης.

Μια αντιπαραθετική στρατηγική με βασικές προτεραιότητες την ουσιαστική αύξηση των μισθών μέσα και από μια πλειοψηφική κάλυψη των Συλλογικών Συμβάσεων Εργασίας, την αλλαγή του φορολογικού μίγματος άμεσων–έμμεσων φόρων, την διεύρυνση του μεριδίου των μισθών στον πλούτο, την παρέμβαση στην αγορά με κανόνες και πλαφόν, τη μόνιμη φορολόγηση κερδών και πλούτου και τη χρήση αυτών των κρατικών εσόδων για επένδυση στην δημόσια υγεία, παιδεία και στην παροχή προσιτής κατοικίας.Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Εισηγήτρια της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ πολύ, κύριε Πρόεδρε. Ένας ακόμα προϋπολογισμός της πολιτικής των αριθμών, των ψηφίων, των καμπυλοειδών διαγραμμάτων, μιας πολιτικής στερημένης ήθους εμείς θα λέγαμε. Αν είχαν χρώμα αυτοί οι αριθμοί, θα ήταν φαιό και αν είχαν σχήματα τα ψηφία θα ήταν λόγχες που εμποδίζουν την κοινωνία να χωρέσει τους ανθρώπους της μέσα στα σχέδια των προϋπολογισμών σας.

Για τον προϋπολογισμό του 2025, μετά την με γεωμετρική πρόοδο κοινωνική καταστροφή που επέφεραν τα μνημόνια, με δεδομένα τα πρόσφατα στοιχεία της EUROSTAT, να αναδεικνύεται, ότι το μέσο εισόδημα στην Ελλάδα μειώθηκε 28,4% από το 2010 έως το 2023, με εδραιωμένη την τέταρτη θέση στη φτώχεια, όπου συγκατοικούμε με τα υπόλοιπα Βαλκάνια, με την Ελλάδα να κατέχει το ιστορικά χαμηλό επίπεδο ιδιοκατοίκησης ανερχόμενο σε 69,6%, στην Αθήνα το 64%, με τις ελληνικές περιφέρειες να βρίσκονται στις πέντε χειρότερες θέσεις της Ευρώπης σε ό,τι αφορά την πρόσβαση πολιτών σε ιατρικές εξετάσεις, στη φτώχεια, στην έλλειψη υποδομών.

Για ποια ανάπτυξη μιλάμε, όταν ακολουθούμε καθοδική πορεία στην κλίμακα του διεθνούς καταμερισμού εργασίας; Σε ποια ανάπτυξη προσβλέπουμε, όταν έχουμε αρνητικό ισοζύγιο, δηλαδή καταναλώνουμε περισσότερα από όσα παράγουμε, ήτοι ζώντας κατ’ ουσίαν με δανεικά από ευρωπαϊκούς πόρους; Ποιες οι αμοιβές του εργαζόμενου δυναμικού της χώρας;

Το 2009 το μέσο ετήσιο εισόδημα καθ’ ημάς από μισθωτή εργασία ήταν 21.191 ευρώ, αντιστοιχούσε στο 80% του μέσου όρου της Ευρωπαϊκής Ένωσης, 26.384 ευρώ. Πέρυσι ήταν 17.813 ευρώ, 16% κάτω από το 2009 και αντιστοιχούσε στο 47% περίπου του μέσου ευρωπαϊκού όρου. Στην άλλη Ευρώπη οι μισθοί έχουν αυξηθεί 44% αυτά τα χρόνια, καθ’ ημάς έχουν μειωθεί, ενώ αντιθέτως έχουν απογειωθεί οι αξίες γης ακινήτων και τα επιχειρηματικά κέρδη.

Και μη μας λέτε για τις γονικές παροχές, όπου, για παράδειγμα, το αφορολόγητο είναι στις 800.000 ευρώ, αλλά στην πραγματικότητα ευνοείτε εκείνους που έχουν εκείνες τις πολύ μεγάλες αξίες ακινήτων, ώστε προσεγγίζοντας ακόμα και το όριο αυτό να αποφεύγουν τη φορολογία, την οποία θα μπορούσατε κάλλιστα να έχετε ως πηγή εσόδου στα δημοσιονομικά, ενώ αντίστοιχα οι μικρομεσαίοι ζήτημα να φτάνουν σε αξίες ακινήτων μέχρι 200.000 ευρώ να έχουν να δωρίσουν στα παιδιά τους. Στην πραγματικότητα αυτούς που ευνοείτε είναι αυτοί που έχουν τη δυνατότητα να πληρώσουν τον φόρο γονικής παροχής και τους απαλλάσσετε.

Σε αποκλίνουσα πορεία από τις άλλες χώρες, δεκαπέντε χρόνια μετά το ξέσπασμα της κρίσης χρέους, το καθ’ ημάς μέσο πραγματικό ωρομίσθιο ανά ώρα εργασίας είναι το χαμηλότερο στην Ευρωπαϊκή Ένωση των 27, κάτω και από εκείνο ακόμα της Βουλγαρίας, λέει το ΚΕΠΕ.

Σε τι να προσβλέπει ο συνταξιούχος, για τον οποίο τα μίσθαρνα μέσα μαζικής επικοινωνίας διατυμπανίζουν τη μεγάλη ευεργεσία που θα τους γίνει να λάβουν αύξηση της σύνταξής τους από 2,4% έως 2,5%; Δηλαδή, ο μέσος συνταξιούχος θα μπορεί να αγοράζει ένα επιπλέον κουλούρι ημερησίως, ενώ η αγοραστική δύναμη του χαμηλοσυνταξιούχου θα εξαντλείται στην αγορά του σουσαμιού του κουλουριού ημερησίως.

Ο δρόμος της βιώσιμης με μέλλον ανάπτυξης είναι αυτός που χαράσσεται με βάση τη γνώση και την καινοτομία, ήτοι σε ακριβά αμειβόμενη εργασία. Η Ελλάδα δεν ακολουθεί αυτόν τον δρόμο και για να προβλέπει το Γραφείο Προϋπολογισμού του Κράτους στη Βουλή, ότι η ανάπτυξη για τα έτη 2024 - 2025 στηρίζεται στη σημαντική αύξηση των επενδύσεων, της ιδιωτικής κατανάλωσης, των εξαγωγών, εντείνοντας την προσπάθεια η Ελλάδα να καταφέρνει το συντομότερο δυνατό πλεονασματικούς ή ισοσκελισμένους προϋπολογισμούς, φαντάζεται κανείς ότι έχει συνυπολογιστεί ότι στις πυρόπληκτες περιοχές, μια από αυτές και η Λαυρεωτική, όπου άπαντες καταγγέλλουν ότι η έλλειψη συντήρησης πυλώνων ΔΕΗ προκαλεί τους σπινθήρες, που εξελίσσονται σε ολέθρια πύρινα μέτωπα και ανείπωτη καταστροφή, εκεί το κράτος αδρανεί και έτσι τα περιβαλλοντικά ολοκαυτώματα και το ατελείωτο πένθος βυθίζει όλη τη χώρα, με την Πολιτική Προστασία απλά να είναι θεατής.

Παράδειγμα ολιγωρίας, επίσης, και οι διακοπές ηλεκτροδότησης σε πάρα πολλές περιοχές της χώρας για 24 ώρες και πλέον. Πρόσφατο παράδειγμα στην Πλάκα Κερατέας, 12 και 13 Νοεμβρίου και σας φέρνω αυτά τα παραδείγματα, γιατί είναι από την πραγματική ζωή. Αφήσατε απροστάτευτους αυτούς τους ανθρώπους στις 30 Ιουνίου του 2024, τους αφήνετε διαρκώς από διακοπές ρεύματος, εξαιτίας της έλλειψης συντήρησης των πυλώνων, τη βασική υποχρέωση της πολιτείας, να χάνουν τα τρόφιμα τους, να κινδυνεύει η ζωή τους από διακοπή της χορήγησης οξυγόνου, για αυτούς που έχουν ζήτημα υγείας.

Προφυλακιστέος κρίθηκε ο Νίκος Ρωμανός με μισό αποτύπωμα σε κινητό πράγμα που σε συνήθεις υπόπτους ανασύρεται αίφνης και ως διά μαγείας, αλλά ο κ. Μητσοτάκης μας ανακοίνωσε πρόσφατα ότι μεγάλη εταιρεία από τον χώρο της Ενέργειας - οπότε κάνω την συνειρμική αναφορά με βάση τα προηγούμενα που είπα - θα αναλάβει τη μελέτη επισκευής της πολυκατοικίας, όπου συνέβη η έκρηξη. Σπουδαίο, κύριε Μητσοτάκη!

 Στη γνώμη του Γραφείου της Βουλής για το σχέδιο του Κρατικού Προϋπολογισμού έτους 2025 υπογραμμίζεται το ενδεχόμενο αύξησης του δημοσιονομικού κόστους πέραν της προβλεπόμενης δαπάνης που περιλαμβάνεται στο σχέδιο του Προϋπολογισμού, εξαιτίας των απρόβλεπτων και εκτεταμένων φυσικών καταστροφών στο περιβάλλον και τον παραγωγικό ιστό από την αιτία της κλιματικής αλλαγής.

Προκαλεί κατάπληξη δε ότι ο Προϋπολογισμός Επιδόσεων δηλώνεται πως αποτελεί το σημαντικό εργαλείο τόσο για την κατά το δυνατό βέλτιστη κατανομή των περιορισμένων πόρων όσο και για την κατανόηση και αυξημένη λογοδοσία προς τους πολίτες, συμβάλλοντας- μας λέτε - και στην ισχυροποίηση της σχέσης εμπιστοσύνης μεταξύ πολιτών και πολιτικού συστήματος.

Για ποια εμπιστοσύνη μιλάμε;

Τους εποχικούς πυροσβέστες τους τσακίσατε στο ξύλο, τους εκδιώξατε, γιατί ζητούν το αυτονόητο δικαίωμά τους στην εργασία, 12μηνη εργασία.

Γονική αποξένωση, Panic Button, Risctour, Safe youth Button, γυναικοκτονίες συνεχείς και είστε θεατές σε όλο αυτό χωρίς στην πραγματικότητα κανένα από αυτά τα ψηφιακά σας εργαλεία να μπορεί να αποτρέψει το κακό.

 Κτηματολόγιο και αλγοριθμική τρομοκρατία και δεν μπορείτε να απαντήσετε το απλοϊκό ερώτημα που αφορά την όλη φιλοσοφία πάνω στα οποία δομήθηκε το Κτηματολόγιο. Και δεν είναι μόνο η παρούσα κυβέρνηση υπεύθυνη, θα πείτε αυτό και θα συμφωνήσω μαζί σας. Από το 1995 και εντεύθεν όλες οι κυβερνήσεις.

 Βλέποντας τις απάτες που ανακαλύψατε ως διά μαγείας και που καταγγείλατε στον Άρειο Πάγο και καμία κυβέρνηση δεν προνόησε να προλάβει, το μόνο εύλογο ερώτημα που γεννάται στον απλό πολίτη που θα δει την προθεσμία της Κτηματογράφησης να λήγει σε λίγες ημέρες στις 30 Νοεμβρίου, πώς είναι δυνατόν να γίνεται δεκτή η δήλωση ενός καταπατητή κατά την Κτηματογράφηση και να εγγράφεται ως ιδιοκτήτης του ακινήτου στις αρχικές εγγραφές, ενώ ο νόμιμος ιδιοκτήτης που έχει τίτλο ιδιοκτησίας να χάνει το δικαίωμά του, γιατί δεν πρόλαβε να δηλώσει το ακίνητο ή το δήλωσε εκπρόθεσμα και δεν έκανε ένσταση κατά τη διαδικασία της ανάρτηση;

 Είναι λογικό;

 Αποξήλωση αρμοδιοτήτων των Ανεξάρτητων Αρχών, επικράτηση τραπεζικών εταιρειών στον χώρο της κυβερνοασφάλειας και του ελέγχου της οικονομίας, επίταση του δημογραφικού προβλήματος λόγω συνειδητής κυβερνητικής πολιτικής ενίσχυσης του ελλείμματος δημοκρατίας με χειραγώγηση δικαιοσύνης, εργασιακό μεσαίωνα, απαλλοτρίωση περιουσίας από ανεξέλεγκτη επέλαση των funds, των servicers, της ΑΑΔΕ ακόμα στην ατομική περιουσία.

 Όσο για τη δωρεάν εκπαίδευση θα σας μεταφέρω τη χθεσινή επιστολή της Πανελλήνιας Επιστημονικής Ένωσης Διευθυντών και Διευθυντριών Σχολικών Μονάδων που μιλούν για την οικονομική ασφυξία των Σχολικών Μονάδων.

Τι πετύχατε με την κατάργηση των Σχολικών Επιτροπών;

Την αδυναμία λειτουργίας ακόμα και για τα στοιχειώδη ζητήματα καθημερινότητας.

Δεν σας αφορούν;

Ναι, σας αφορούν.

Έχει να κάνει με τον Προϋπολογισμό και τα κόστη που διαθέτετε για το τι αναγνωρίζεται ως πρέπον, τι όχι, τι αρμόζει και τι προσήκει σε κάθε περίπτωση.

 Ο Προϋπολογισμός 2025 συνδέεται άρρηκτα με το επικαιροποιημένο Σύμφωνο Σταθερότητας. Για να εκφράσουμε με απλά λόγια τι σημαίνει αυτό, το όποιο πλεόνασμα προβλέπεται να επιτευχθεί μέσω – εξυπακούεται - της ληστρικής υπερφορολόγησης των πολιτών, 2,5 δις επιπλέον έσοδα προβλέπει ο νέος Προϋπολογισμός σε σχέση με αυτόν του 2024 θα διατεθεί προς μείωση του δημοσίου χρέους, ήτοι όχι προς παροχές στους χειμαζόμενους πολίτες, όχι για βελτίωση των συνθηκών της ζωής τους, του επιπέδου της φροντίδας της υγείας τους, τη δημιουργία ασφαλών υποδομών και υπερδομών στην παιδεία και στα μέσα μαζικής επικοινωνίας.

 Σύμφωνα με την τελευταία Έκθεση της Κομισιόν η Ελλάδα το διάστημα 2024 έως 2026 θα πρέπει να πετύχει τη δεύτερη μεγαλύτερη δημοσιονομική προσαρμογή 9% μεταξύ των κρατών - μελών της Ευρωπαϊκής Ένωσης των 27. Η Ελλάδα, 29η στην κατάταξη της Φθινοπωρινής Έκθεσης Κομισιόν στον πραγματικό μισθό τριετίας. Η Ελλάδα με το ογκώδες έλλειμμα στο εμπορικό ισοζύγιο έχει πλέον απωλέσει και τα τελευταία της παραγωγικά ατού.

 Στην Ελλάδα καταρρέει η γεωργική παραγωγή. Ρεκόρ στην Ευρωπαϊκή Ένωση κατέγραψε η χώρα μας. Έχουμε το μεγαλύτερο ποσοστό μείωσης της αγροτικής παραγωγής ανάμεσα στις χώρες της Ένωσης 16% μείωση, την ώρα που η δεύτερη μεγαλύτερη μείωση την οποία καταγράφουν η Εσθονία, η Λετονία και η Ισπανία βρίσκεται στο 9%.

Για μια σειρά λόγων, καρτέλ, κλιματική αλλαγή, ερημοποίηση της υπαίθρου, κρατική αδιαφορία, γήρανση του πληθυσμού, δημογραφικό πρόβλημα, η αγροτική παραγωγή στη χώρα μας ουσιαστικά πεθαίνει. Ο ΟΟΣΑ, σε πρόσφατη έκθεσή του, επιβεβαιώνει ότι οι πραγματικές αποπληθωρισμένες ετήσιες αποδοχές κατατάσσουν την Ελλάδα στην τρίτη χαμηλότερη θέση του σχετικού καταλόγου μεταξύ των 38 κρατών μελών του ΟΟΣΑ. Με κάθε δυνατό μέσο, ιδίως διά των μέσων μαζικής επικοινωνίας που κατέχετε σχεδόν στο σύνολό τους, επαναλαμβάνονται τα ψεύδη έως ότου γίνουν πιστευτά. Και αυτό σας αρκεί. Ότι η κυβέρνηση μειώνει φόρους. Δύο πρόχειρα παραδείγματα. Από 01/01 αυξάνονται πάλι οι ασφαλιστικές εισφορές των ελεύθερων επαγγελματιών. Οι αυτοαπασχολούμενοι θα πληρώσουν μεγαλύτερη προκαταβολή απ’ ότι φέτος, λόγω διπλασιασμού του συντελεστή φόρου εισοδήματος. Ενώ φέτος, ο συντελεστής προκαταβολής του φόρου εισοδήματος ήταν μειωμένος κατά 50%, για τις δηλώσεις φορολογίας εισοδήματος που θα υποβληθούν το 2025, η μείωση αυτή, στον συντελεστή προκαταβολής φόρου εισοδήματος, δεν θα ισχύσει. Δηλαδή, η προκαταβολή φόρου θα επανέλθει στο 55% από 27,5% για το σύνολο του φόρου εισοδήματος που αναλογεί στο παρανοϊκό τεκμαρτό εισόδημα που επέβαλε η κυβέρνηση σας, κύριε Υπουργέ.

Επιπλέον, η αύξηση του κατώτατου μισθού στα 830 ευρώ, αυξάνει το ελάχιστο τεκμαρτό εισόδημα από τα 10.920 ευρώ που ήταν για τα εισοδήματά του 2023 στα 11.600 ευρώ. Πράγμα που σημαίνει ότι με την αύξηση της προκαταβολής φόρου και του ελάχιστου τεκμαρτού εισοδήματος αυξάνεται η επιβάρυνση για τους ελεύθερους επαγγελματίες και μειώνεται η ρευστότητά τους.

Ακόμα και τα αφηγήματα των αναβαθμίσεων από τους οίκους αξιολόγησης δεν σας βγαίνουν. Ο οίκος Fitch, αν και απέδωσε τα εύσημα στην Ελλάδα για μια σειρά από διάφορους τομείς, δεν προχώρησε σε αναβάθμιση της ελληνικής οικονομίας. Αυτό το συνεχές ψέμα που στριφογυρίζει γύρω από τους αριθμούς, δεν ακούει, δεν βλέπει τους ανθρώπους. Δεν αποσκοπεί στο να κάνει τους ανθρώπους να πιστέψουν ένα ψέμα. Αλλά στο να διασφαλίσει ότι κανείς δεν πιστεύει τίποτα πια. Ένας λαός που δεν μπορεί πλέον να ξεχωρίσει την αλήθεια από το ψέμα, δεν μπορεί να ξεχωρίσει το σωστό από το λάθος. Και ένας τέτοιος λαός, στερημένος της εξουσίας, να σκέπτεται και να κρίνει, υπόκειται χωρίς να το γνωρίζει και να το θέλει, πλήρως στον κανόνα των ψεμάτων. Και με τέτοιους ανθρώπους μπορείς να κάνεις ό,τι θέλεις. Αυτός είναι ο στόχος των αριθμών και των ψηφίων που επιλέγετε. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε κυρία συνάδελφε. Και θα ολοκληρώσουμε τη δεύτερη συνεδρίαση της Επιτροπής με την τοποθέτηση του Υπουργού Εθνικής Οικονομίας και Οικονομικών, του κυρίου Κωνσταντίνου Χατζηδάκη. Κύριε Υπουργέ, έχετε το λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι. Αναντίρρητα, η συζήτηση του Προϋπολογισμού στην Επιτροπή και στην Ολομέλεια είναι η κορυφαία κοινοβουλευτική διαδικασία. Και γι’ αυτό το λόγο, ακόμη περισσότερο απ’ όσο θα έπρεπε να συμβαίνει σε όλες τις υπόλοιπες συνεδριάσεις, εδώ ειδικά θα πρέπει να είμαστε όλοι από την κυβέρνηση και την αντιπολίτευση διπλά και τριπλά προσεκτικοί σε όσα λέμε και σε ότι υποστηρίζουμε διότι αφορά την πορεία της οικονομίας. Αφορά το μέλλον της πατρίδας μας, με ένα πάρα πολύ απτό τρόπο. Γι’ αυτό, δεν νομίζω ότι χρειάζονται στοιχεία, τα οποία κάθε άλλο παρά στοιχεία είναι, είναι επινοήσεις για εντυπώσεις σε ορισμένους που δεν γνωρίζουν τα πράγματα. Δεν χρειάζεται θριαμβολογία από την πλευρά της Κυβέρνησης αλλά δεν χρειάζεται και καταστροφολογία από την πλευρά της αντιπολίτευσης.

Εμείς, για να το κάνω σαφές από την αρχή, από την πλευρά της Νέας Δημοκρατίας δεν υποστηρίζουμε σε καμία περίπτωση- και θέλω να γίνει απολύτως κατανοητό- ότι η κατάσταση, την οποία αντιμετωπίζουμε, η κατάσταση που αντιμετωπίζουν οι πολίτες πρακτικά είναι ρόδινη. Γνωρίζουμε ότι η ανεργία παρά την πτώση της παραμένει σε υψηλά επίπεδα. Γνωρίζουμε ότι οι μισθοί είναι χαμηλοί. Γνωρίζουμε ότι όσον αφορά στα «κόκκινα δάνεια», που η χώρα μας κατείχε το παγκόσμιο ρεκόρ την περασμένη δεκαετία, η κατάσταση είναι μακριά από ρόδινη. Γνωρίζουμε ειδικότερα τις συνέπειες του πληθωρισμού και της ακρίβειας στα νοικοκυριά και ακόμα πιο πολύ γνωρίζουμε τις συνέπειες του στεγαστικού ζητήματος ιδιαίτερα για τους νέους, τα νέα ζευγάρια που ξεκινούν τη ζωή τους.

Δεν περιμένουμε από κανέναν από την αντιπολίτευση να μας τα πει, γιατί και εμείς στην κοινωνία είμαστε, από την κοινωνία εκλεγόμαστε γι’ αυτό είμαστε στη θέση της πλειοψηφίας σήμερα, και αλίμονο αν έχουμε μια αλαζονική και αυτάρεσκη τοποθέτηση. Πρέπει να μιλάμε με ειλικρίνεια ξέροντας τα προβλήματα που έχουμε να αντιμετωπίσουμε κάθε μέρα. Και πιστέψτε με, από το πρωί μέχρι το βράδυ στο Υπουργείο Οικονομικών, ολόκληρο το οικονομικό επιτελείο τέτοιου είδους προβλήματα αντιμετωπίζουμε και σε τέτοιου είδους προβλήματα επιχειρούμε να δώσουμε λύση. Δεν ισχυριστήκαμε, λοιπόν, και θέλω να είναι σαφές από την αρχή ότι η Ελλάδα έχει μεταβληθεί σε παράδεισο.

Άλλωστε, κυρίες και κύριοι συνάδελφοι, εδώ ήμασταν όλη την περασμένη δεκαετία. Εδώ ήμασταν με την άνευ προηγουμένου κρίση, με τα μνημόνια, με την πολύ μεγάλη δραματική μείωση του εισοδήματος των Ελλήνων πολιτών και οι συνέπειες της κρίσης αυτής σε κάποιο βαθμό είναι ακόμα εδώ. Όπως, επίσης, κανένας δεν πρέπει να υποτιμά τις κοινωνικές και οικονομικές συνέπειες της κρίσης του κορονοϊού, τις οικονομικές συνέπειες της διεθνούς ενεργειακής κρίσης αργότερα και το ότι τώρα που μιλάμε, τώρα, εξελίσσονται στην ευρύτερη «γειτονιά» μας δύο πόλεμοι. Όλα αυτά προφανώς μας επηρέασαν και μας επηρεάζουν. Αλίμονο! Δεν περιμένουμε τα «φώτα» κανενός από την αντιπολίτευση για να αντιληφθούμε μια κατάσταση την οποία χειριζόμαστε κάθε μέρα, Και δεν χαρίζουμε σε κανένα επομένως το μονοπώλιο της κοινωνικής ευαισθησίας.

Εκείνο, το οποίο πάντως λέμε, και θα το αποδείξω στη συνέχεια με στοιχεία και παρακαλώ τόσο εσάς που είστε εδώ όσο και τους υπόλοιπους που μας παρακολουθούν από την τηλεόραση, εννοώ τους συναδέλφους, να αμφισβητήσουν έστω και ένα από τα στοιχεία, τα οποία στη συνέχεια θα καταθέσω.

Εκείνο το οποίο, λοιπόν, θα προσπαθήσω να αποδείξω είναι ότι, ναι, έχοντας αυτό το πολύ δυσμενές και γνωστό σε όλους, σε κάθε Έλληνα πολίτη, το πολύ δυσμενές σημείο αφετηρίας τα τελευταία πέντε χρόνια σε όλους τους τομείς υπάρχει μια σαφής βελτίωση στην πατρίδα μας. Σαφής, συγκεκριμένη και χειροπιαστή, η οποία αποτυπώνεται στον προϋπολογισμό και αναγνωρίζεται πάντως από όλους τους διεθνείς οργανισμούς και τα διεθνή μέσα ενημέρωσης.

Εκτός αν πιστεύετε ότι η Κυβέρνηση έχει πια τόσο μεγάλη επιρροή, που έχει μαγικές ικανότητες να πείθει τους διεθνείς οργανισμούς να βγάζουν εκθέσεις υπέρ μας και όλα τα διεθνή μέσα ενημέρωσης, τελευταία η «Handelsblat» και το «Bloomberg» να αναφέρονται με διθυραμβικό τρόπο στην οικονομική πολιτική της Κυβέρνησης. Δεν ξέρω ποια εξήγηση έχετε εσείς γι’ αυτό αλλά θα με ενδιέφερε μεταξύ άλλων να την ακούσω κι αυτή την εξήγηση. Διότι τα δημοσιεύματα είναι εδώ, οι εκθέσεις είναι εδώ, οι αξιολογήσεις είναι εδώ.Εμείς, λοιπόν, ξεκινώντας από αυτό το δυσμενές σημείο αφετηρίας, έχουμε έναν προϋπολογισμό, ο οποίος συνδυάζει τρία πράγματα: πρώτον, τη σύνεση, τη δημοσιονομική σύνεση. Να μην ξοδεύουμε, δηλαδή, παραπάνω από αυτά που αντέχουμε, γιατί είμαστε σε αβέβαιους και ταραγμένους καιρούς και δε μπορούμε να παίζουμε με το μέλλον της οικονομίας και της πατρίδας μας για να γίνουμε πρόσκαιρα ευχάριστοι, γιατί ο λογαριασμός δεν θα φτάσει σε εσάς, που μας καλείτε σε απερίσκεπτες πολιτικές, θα έρθει σε μας και κυρίως θα έρθει στους έλληνες πολίτες. Δημοσιονομική σύνεση.

Δεύτερον, ανάπτυξη και είναι σημαντικό ότι συνδυάζεται η δημοσιονομική σύνεση με την ανάπτυξη, γιατί και επί ΣΥΡΙΖΑ υπήρχαν πλεονάσματα αλλά πάντως δεν υπήρχε ανάπτυξη. Τρίτον, είναι δράσεις συνοχής, κοινωνικής συνοχής, τις οποίες θα αναφέρω. Καλύπτουμε, για να το πω ευρύτερα, κοινωνικές αλλά και εθνικές προτεραιότητες.

Πάμε, λοιπόν, να δούμε τα στοιχεία και θα καταθέσω όλους τους πίνακες, είναι επίσημοι πίνακες, κατά βάση από τη Eurostat, αναγράφεται από που είναι, τους οποίους, ξαναλέω, θα καταθέσω στα πρακτικά και παρακαλώ όποιον θέλει να αμφισβητήσει τους πίνακες αυτούς.

Ξεκινάω από τη δημοσιονομική σύνεση.

Κυρίες και κύριοι συνάδελφοι, το 2025, η Ελλάδα θα έχει το τέταρτο υψηλότερο πρωτογενές πλεόνασμα στην Ευρωπαϊκή Ένωση, θα είναι 2,5% του ΑΕΠ. Φέτος, με στόχο 2,1%, λόγω βασικά των θετικών επιδόσεων που είχαμε στην αντιμετώπιση της φοροδιαφυγής και θα επανέλθω, το πρωτογενές πλεόνασμα, παρότι είχαμε δύο συμπληρωματικούς προϋπολογισμούς και προβήκαμε σε έκτακτες παροχές, ανέβηκε από 2,1% στο 2,4%.

Εδώ είναι τα στοιχεία, θα τα καταθέσω όλα μαζί. Τουλάχιστον, αυτό δεν άκουσα κανείς να το αμφισβητεί, αλλά παρ’ όλα αυτά.

Από την άλλη πλευρά, έχουμε ένα έλλειμμα, το οποίο ξεκινάει και πάλι, μετά το πρόβλημα που σε όλη την Ευρώπη παρατηρήθηκε επί κορονοϊού και λόγω της επεκτατικής τότε πολιτικής των κυβερνήσεων, να αγγίζει το μηδέν και αυτό, ειδικά σε αυτή την περίοδο είναι διπλά σημαντικό.

Κατόπιν έχουμε τη δραστική αποκλιμάκωση του δημοσίου χρέους. Εδώ είναι ο πίνακας, βλέπετε ότι κλιμακώθηκε πράγματι το 2020, λόγω κορονοϊού, ανέβηκε σχεδόν στο 210%, το 2024, θα κλείσει με 154% και του χρόνου θα πάει στο 147,5%. Είναι η μεγαλύτερη αποκλιμάκωση στην Ευρωπαϊκή Ένωση.

Ερώτημα, αμφισβητείται η αποκλιμάκωση;

Αμφισβητείται ότι έτσι μετριέται από όλους τους διεθνείς οργανισμούς και τους οίκους αξιολόγησης;

Δε θέλετε αυτή την αποκλιμάκωση, θέλετε υψηλό χρέος;

Θέλετε να προκαλούμε την τύχη μας;

Πιθανόν, κομματικά, μικροκομματικά, να σας άρεσε αλλά εμάς δεν μας αρέσει ούτε κομματικά, φυσικά, να βάλουμε την Ελλάδα σε περιπέτεια αλλά ούτε και εθνικά.

Επίσης, να υπενθυμίσω ότι η Ελλάδα, σήμερα που μιλάμε, δανείζεται φθηνότερα από την Ιταλία. Δανειζόμαστε φθηνότερα από τη Γαλλία.

**ΑΛΕΞΑΝΔΡΟΣ ΚΑΖΑΜΙΑΣ:** (ομιλεί εκτός μικροφώνου)

Πήγατε το χρέος πάνω από 200% και τώρα το ρίχνετε.

Τι να σας πούμε;

Εσείς μας χρεοκοπήσατε.

(ομιλεί εκτός μικροφώνου, δεν ακούγεται)

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ** **(Υπουργός Εθνικής Οικονομίας και Οικονομικών):** Αυτή είναι η πραγματικότητα. Ξέρω ότι γκρεμίζει την τυφλή αντιπολιτευτική σας στάση αλλά είναι η πραγματικότητα.

Πάω στα έσοδα. Το 2024, θα έχουμε μια υπεραπόδοση των εσόδων, δηλαδή, πέραν όσων προέβλεπε ο προϋπολογισμός, λογαριάζοντας τους ρυθμούς ανάπτυξης, ήδη από πέρυσι και λογαριάζοντας, ήδη την επίδραση του πληθωρισμού από πέρσι, πέραν αυτών, ύψους 3,7 δισεκατομμύρια.

Πώς, από πού;

Ένα δισεκατομμύριο, λόγω εσόδων πέραν των προβλεπομένων, από το ΦΠΑ.

Δεν είχαμε παραπάνω πληθωρισμό από αυτόν που προβλέψαμε, δεν είχαμε παραπάνω ανάπτυξη από αυτή που προβλέψαμε, επομένως στοιχειώδη γνώση οικονομικών να έχει κανείς καταλήγει ότι όλα αυτά που έγιναν με τις ηλεκτρονικές συναλλαγές και με τη σύνδεση των POS με τις ταμειακές μηχανές, έφεραν αυτό το αποτέλεσμα. Όλη η αγορά το βλέπει. Ας μην διαφωνούμε τουλάχιστον σε αυτό.

Δεύτερον είχαμε 1,15 δισεκατομμύρια από το φόρο νομικών προσώπων. 300 εκατομμύρια περίπου ήταν από την έκτακτη εισφορά των διυλιστηρίων. Τα υπόλοιπα έχουν να κάνουν και πάλι με τα MyData, τις ηλεκτρονικές συναλλαγές και τα λοιπά. Και πάλι αναμφισβήτητο. Θα παρακαλούσα ανεξαρτήτως της κομματικής τοποθετήσεως να σταματήσουμε να κουβεντιάζουμε για τα αυτονόητα, για το άλφα και το βήτα. Είναι δεδομένα, είναι πέραν πάσης αμφισβητήσεως. Και επίσης είχαμε 1 δις παραπάνω από τα φυσικά πρόσωπα, γιατί αυξήθηκαν πέραν των δικών μας προβλέψεων οι μισθοί και είχαμε παραπάνω παρακρατήσεις. Αυτό. Λοιπόν και είχαμε επίσης και καμιά πεντακοσαριά εκατομμύρια επιπλέον μέχρι να φτάσουμε στο 3.700 που έχει να κάνει βασικά με τόκους που εισέπραξε το δημόσιο και με άλλες εξελίξεις στην αγορά και που αντανακλούν και πάλι σε κάποιους τομείς της αγοράς, ανάπτυξη παραπάνω από αυτήν που περιμέναμε. Αυτή είναι η υπεραπόδοση και αυτό έγινε με 7 μειωμένους φόρους το 2024.

Ερώτημα: Κάθε κυβέρνηση έχει τις δικές της προτεραιότητες και δεν θέλω να απομειώσω το έργο οποιασδήποτε κυβέρνησης, οποιουδήποτε κόμματος, αλλά θυμάστε καμιά άλλη περίοδο στην πρόσφατη ελληνική πολιτική και οικονομική ιστορία που να είχαμε τόσο μεγάλη μάχη εναντίον της φοροδιαφυγής, με τόσο χειροπιαστά και συγκεκριμένα αποτελέσματα; Γιατί εγώ δεν θυμάμαι. Η Κυβέρνηση του Κυριάκου Μητσοτάκη αναντίρρητα έχει εξαιρετικά θετικές επιδόσεις στο συγκεκριμένο πεδίο, με συγκεκριμένα αποτελέσματα.

Και λέει κανείς «και πού τα πήγατε κύριε Χατζηδάκη, κύριε Πετραλιά κύριε Δήμα τα λεφτά, τι τα κάνατε;». Ιδού τι τα κάναμε: Θα καταθέσω το σχετικό πίνακα. Εδώ είναι πού πήγαν τα υπερέσοδα του Προϋπολογισμού. Ενίσχυση συνταξιούχων με προσωπική διαφορά και ευάλωτων 243 εκατ. -αυτό που θα δοθεί τα Χριστούγεννα- αύξηση του επιδόματος γέννησης 90 εκατ., αύξηση 20% της αποζημίωσης των εφημεριών των γιατρών, ενίσχυση -2 φορές με 2 συμπληρωματικούς προϋπολογισμούς- του προγράμματος δημοσίων επενδύσεων 1,300 δις, επιπλέον κόστος συντάξεων πέραν του προϋπολογιζομένου 644 εκατομμύρια, επιπλέον ενίσχυση του τακτικού προϋπολογισμού του Υπουργείου Υγείας, πέραν του προϋπολογισμού 346 εκατ., επιπλέον ενίσχυση του τακτικού προϋπολογισμού του Υπουργείου Παιδείας 131 εκατ., επιπλέον ενίσχυση του Υπουργείου Κλιματικής Κρίσης 88 εκατ., επιπλέον ενίσχυση του ΕΛΓΑ για τις αποζημιώσεις των αγροτών από τον Daniel 40 εκατ. και αυξημένες σε σχέση με τις αρχικές προβλέψεις φυσικές παραλαβές εξοπλιστικών προγραμμάτων του Υπουργείου Άμυνας 110 εκατ.. Τρία δισεκατομμύρια ευρώ. Ιδού. Εάν θέλετε παρακαλώ αμφισβητήστε τα.

Επίσης, γίνεται συζήτηση και χθες και σήμερα -μίλησε χθες ο κύριος Πετραλιάς επί ματαίω, σαν να μη μίλησε- για τη σχέση έμμεσων και άμεσων φόρων. «Η Κυβέρνησή σας η νεοφιλελεύθερη η ανάλγητη, η απαράδεκτη, η οποία αύξησε τους έμμεσους φόρους και έχουμε χειρότερη αναλογία, δηλαδή περισσότερους έμμεσους φόρους, σε σχέση με τους άμεσους» και αυτά τα γράφουν και διάφοροι αναλυτές, χωρίς να μπουν στον κόπο βεβαίως να ψάξουν περαιτέρω στοιχεία. Παρουσίασε χθες τα στοιχεία -εγώ θα τα καταθέσω και σήμερα στα πρακτικά- αναλογία έμμεσων και άμεσων φόρων. Οι έμμεσοι φόροι το 2019 ήταν 67%, το 2024 είναι 62%, δηλαδή περιορίστηκε το ποσοστό των έμμεσων φόρων. Ορίστε.

Θα το καταθέσω και εκφράζω, για να σας πω την αλήθεια, την υποψία ότι παρότι το είπα μέχρι το Δεκέμβριο θα είναι τα γνωστά «κασετόφωνα», τα οποία θα επαναλαμβάνουν τα ίδια και τα ίδια, αλλά θα είμαστε κι εμείς εδώ κάθε φορά που κάποιος λέει, τουλάχιστον να τελειώσει αυτό το «παραμύθι».

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Από που προκύπτει αυτή η σιγουριά;

**ΚΩΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Προκύπτει από το Γενικό Λογιστήριο. Εν πάση περιπτωσει, κυρίες και κύριοι συνάδελφοι, μιλώντας για τους φόρους, όσο και αν κάποιοι ενοχλούνται, ναι, πράγματι έχουν μειωθεί 61 φόροι μέχρι τώρα, θα μειωθούν άλλοι 12 φόροι από δω και πέρα το 2025, σύνολο 73 και παρότι έχουμε τη μείωση των φόρων αυτών, έχουμε παραπάνω έσοδα. Χαρακτηριστικό είναι το παράδειγμα για τα μερίσματα, τα οποία μειώθηκε ο φόρος των μερισμάτων στο μισό και έχουμε πολύ παραπάνω έσοδα σε σχέση με αυτά, τα οποία εισπράτταμε το 2019. Κατέθεσε, παρουσίασε τον πίνακα ο κύριος Πετραλιάς, φαντάζομαι δεν τον αμφισβητείτε και αυτόν. Την ίδια στιγμή, επίσης, σύμφωνα με στοιχεία της Eurostat, την οποία επικαλείστε καμιά δυο φορές όποτε σας βολεύει, σάμπως εμείς θέλουμε να αποκρύψουμε τις αρνητικές πλευρές, αλλά δεν την επικαλείστε ποτέ για τα θετικά, δημοσιεύτηκαν πριν από καμιά 15- 20 μέρες η Ελλάδα είναι πρωταθλήτρια σε όλη την Ευρώπη το 2023 στη μείωση φόρων ως ποσοστό του ΑΕΠ από 42,8 το 2022 πήγαμε στο 40,7 το 2023. Εδώ είναι ο πίνακας, τον καταθέτω, είναι πίνακας της Eurostat, επειδή ακούμε πολλά όλο το τελευταίο διάστημα. Ξαναλέω εμείς δεν ισχυριζόμαστε ότι όλα έχουν γίνει «τζαμί» στον τόπο αλλά όχι και να λέει ο καθένας ότι του κατέβει και μάλιστα στη Βουλή των Ελλήνων. Αυτά ως προς τα δημοσιονομικά και τη δημοσιονομική σύνεση.

 Περνάω στο κεφάλαιο ανάπτυξη. Εδώ είναι οι σχετικοί πίνακες ανάπτυξης στην Ελλάδα και στην Ευρωπαϊκή Ένωση. Βλέπετε ότι πράγματι, ναι, το 2020 είχαμε πολύ σημαντική ύφεση, όπως και άλλες μεσογειακές χώρες λόγω του κορονοϊού και των οικονομικών του συνεπειών, γιατί εξαρτόμαστε από τον τουρισμό και γι’ αυτό είχαμε ύφεση τότε 9%, αλλά μετά ανακάμψαμε, είχαμε ισχυρή ανάπτυξη 8,7%, όπως λέει ο πίνακας εδώ. Συνεχίζουμε να έχουμε πολύ μεγαλύτερους ρυθμούς ανάπτυξης και θα συνεχίσουμε από την Ευρωπαϊκή Ένωση και την Ευρωζώνη και αθροιστικά, για να ξέρετε, το 2023, 2024 και 2025 εμείς θα έχουμε ανάπτυξη σωρευτική 6,9%, η Ευρωζώνη 2,5%. Τι διαφορά κάνει αυτό; 4,4 μονάδες. Τι θα είναι αυτό; Η πραγματική σύγκλιση που θα πετύχει η Ελλάδα μέσα σε αυτά τα τρία χρόνια ή μήπως όχι; Αν μπορείτε αποδείξτε το αντίθετο.

Ανεργία. Και ένας άνεργος είναι 100% άνεργος, επομένως δεν μπορεί κανείς να πανηγυρίζει για όλα αυτά, αλλά δεν μπορεί και να δέχεται αδιαμαρτύρητα όλη αυτή την καταστροφολογία, ότι είμαστε οι τελευταίοι των τελευταίων, ότι μας ξεπέρασαν οι πάντες και ούτω καθεξής. Λοιπόν αυτός είναι ο πίνακας 17,9% ανεργία το 2019, 9,7% το 2025. Τι σημαίνει αυτό; Ότι σε μια χώρα 10,5 εκατομμυρίων κατοίκων, όπως είναι η Ελλάδα μέσα σε πέντε χρόνια με αυτή την τρισάθλια, απαράδεκτη και όλα τα υπόλοιπα Κυβέρνηση που λέτε δημιουργήθηκαν μισό εκατομμύριο νέες δουλειές. Άνθρωποι, δηλαδή, που δεν είχαν μεροκάματο στο σπίτι τους, δεν μπορούσαν να ζήσουν και ήταν στα επιδόματα, μπόρεσαν και έχουν μια προοπτική. Είναι αυτό κοινωνική πολιτική; Θα το αναγνωρίσει έστω και ένας από εσάς; Εκτός αν πιστεύετε ότι με αυτή τη μικροψυχία κάπου θα οδηγηθείτε, ο κόσμος έχει αλλάξει και οι εποχές αλλάζουν, κυβερνήσεις που τα βρίσκουν όλα τέλεια και αντιπολιτεύσεις που τα βρίσκουν όλα χάλια δεν έχουν προοπτικές, αλλά ότι θέλετε κάνετε, δεν θα κάνω εγώ το πολιτικό σας σύμβουλο.

Επενδύσεις. Έχουμε επενδυτικό κενό; Ναι, κυρίες και κύριοι συνάδελφοι, δεν περιμένω από εσάς, δεν περιμένω από κανέναν διεθνή οργανισμό. Βεβαίως, έχουμε επενδυτικό κενό. Και γι’ αυτό χρειαζόμαστε φυσικά και μια φιλο-επενδυτική πολιτική και όχι πολιτική που θα διώξει και τις επενδύσεις που έχουμε.

Αλλά, έχουμε την ίδια στιγμή ξεκινώντας από ένα πολύ δυσμενές σημείο αφετηρίας, σημαντική αύξηση στις επενδύσεις. Ιδού πώς πάνε τα πράγματα, με την πορτοκαλί γραμμή, στην Ευρωπαϊκή Ένωση και πώς πάνε στην Ελλάδα. Και είχαμε το 2019 επενδύσεις, ως ποσοστό του ΑΕΠ, 11%, με την Ευρώπη στο 21,7% και τώρα με την Ευρώπη στο 20,7% εμείς έχουμε 17,5%.

 Είμαστε ικανοποιημένοι από αυτό; Όχι. Πρέπει να γίνουν κι άλλα. Αλλά για να γίνουν πρέπει να έχουμε μια φιλελεύθερη προσέγγιση, φιλο-επενδυτική προσέγγιση, η οποία να φέρει επενδύσεις και όχι να κλείσει επιχειρήσεις, όπως τελικά θα κάνουν οι πολιτικές που εισηγείστε εσείς.

Δημόσιες επενδύσεις.

Και θα πείτε, εσείς που είστε φιλελεύθεροι έχετε «δυσανεξία» απέναντι στο δημόσιο. Ιδού και το δημόσιο. Είχαμε το 2019 δαπάνες του Προγράμματος Δημοσίων Επενδύσεων 5 δις 642 εκατομμύρια, το 2025 14 δις 100 εκατομμύρια, δηλαδή αύξηση 150%. Αποδείξτε μου παρακαλώ, ότι δεν ισχύει.

Κι επειδή μετά η συζήτηση πάει στο εντάξει έχετε λεφτά, αλλά δεν τα απορροφάτε. Ιδού και οι απορροφήσεις, επειδή και πάλι γίνεται προσπάθεια αμφισβήτησης. Εδώ, στη μια πλευρά του πίνακα, είναι ο επίσημος πίνακας της Ευρωπαϊκής Επιτροπής, απορροφήσεις του Ταμείου Ανάκαμψης. Στις 27 χώρες η Ελλάδα είναι έκτη. Και στο ΕΣΠΑ, που έχει ξεκινήσει πρόσφατα σχετικά το καινούργιο ΕΣΠΑ και επομένως παντού είναι χαμηλές οι απορροφήσεις, η Ελλάδα είναι έβδομη στις 27. Αυτή είναι η αποτύπωση της πραγματικότητας. Δέχομαι σε όλα αυτά που σας λέω αμφισβητήσεις αν έχετε να κάνετε, με δικά σας στοιχεία και να μου πείτε που ήμουν ανακριβής ευχαρίστως.

Και στο ισοζύγιο. Υπάρχει πρόβλημα στο ισοζύγιο; Είναι ένα σημείο, το οποίο μας απασχολεί. Ναι, δεν ήρθα να εξιδανικεύσω τα πράγματα. Δεν ήρθα να σας πω ότι παντού σε όσα είπατε έχετε άδικο και ο ρόλος της Αντιπολίτευσης άλλωστε είναι να «χτυπάει το καμπανάκι». Ναι, έχουμε χειροτέρευση στο ισοζύγιο, για λόγους συγκυριακούς εμείς πιστεύουμε. Διότι, πέρα από την επίδραση του κορονοϊού, είχαμε και την αύξηση των τιμών του εισαγόμενου φυσικού αερίου. Αυτό επέδρασε πάρα πολύ αρνητικά το 2022 και γι’ αυτό είχαμε και βελτίωση το 2023. Και γι’ αυτό επίσης, εμείς θεωρούμε ότι θα έχουμε και σχετική βελτίωση και το 2024.

Ένα μεγάλο κομμάτι έχει να κάνει με κεφαλαιουχικά αγαθά, επειδή ακριβώς αυξάνονται οι επενδύσεις και γίνονται εισαγωγές κεφαλαιουχικών αγαθών για να στηριχθούν οι επενδύσεις. Και όπως δείχνει αυτός ο πίνακας, θα τον διαβάσετε όσοι είστε περισσότερο εξοικειωμένοι, δεν προέρχεται -και αυτό είναι πολύ θετικό το πρόβλημα- από κάποιο πρόβλημα ανταγωνιστικότητας της οικονομίας. Αποδεικνύεται εδώ από την πραγματική συναλλαγματική ισοτιμία.

Προχωρώ στο τρίτο κεφάλαιο και κλείνω, κοινωνική συνοχή. Υπάρχει πρόβλημα πληθωρισμού; Ναι. Ισχυρίστηκε ποτέ κανείς από την Κυβέρνηση ότι δεν υπάρχει; Ποτέ. Το πρόβλημα είναι ελληνικό; Θα το δούμε. Πρώτα απ’ όλα, έχω εδώ τον πίνακα που δείχνει πώς εξελίχθηκε ο πληθωρισμός τα τελευταία χρόνια. Το 2019 ήταν 0,8%, το 2020 μείον 2,3%, με εμάς Κυβέρνηση. Ο κύριος Πετραλιάς ειδικά ήταν στο ίδιο Υπουργείο και τότε. Δεν ξέρω αν ξέχασε από τότε αυτά που ήξερε το 2020 και δεν τα εφάρμοσε στη συνέχεια. Το 2021 5,1%, το 2022 7,2%, το 2023 3,5% και φέτος εμείς υπολογίζουμε 2,7%.

Αυτό γιατί συνέβη; Μήπως είχαμε μια μεγάλη αναταραχή, διαταραχή στην αγορά με την προσφορά και τη ζήτηση, λόγω του κορωνοϊού πρώτον και δεύτερον είχαμε την κρίση του φυσικού αερίου και τις συνέπειές τους;

Και μήπως το πρόβλημα είναι διεθνές τελικά; Για να δούμε.

Δεξιά είναι ο πληθωρισμός τροφίμων. Με πορτοκαλί γραμμή βλέπετε την πορεία του πληθωρισμού τροφίμων στην Ευρωπαϊκή Ένωση και στην Ελλάδα. Βλέπετε ότι ουσιαστικά είναι παράλληλες πορείες. Μερικούς μήνες είναι κάτω από τον μέσο όρο της Ευρωπαϊκής Ένωσης η Ελλάδα, μερικούς μήνες λίγο πάνω. Τελευταία είχαμε μια δυσμενή επίδραση στην αγορά των αγροτικών προϊόντων από τον «Ντάνιελ», αλλά και πάλι τους τελευταίους μήνες έπεσε η Ελλάδα κάτω από το μέσο όρο. Ό,τι και να σημαίνει αυτό, γιατί είτε λίγο πάνω, είτε λίγο κάτω, μιλάμε για πολύ μικρά ποσοστά, δεκαδικά στοιχεία. Επομένως, το πρόβλημα είναι διεθνές. Πρέπει να έχουμε το νου μας, πρέπει να αντιμετωπίζουμε το πρόβλημα και με μέτρα που ενισχύουν τον ανταγωνισμό, και με πρόστιμα για παραβάσεις, και με αυξήσεις στο πλαίσιο των αντοχών του Προϋπολογισμού και της οικονομίας, των μισθών, αλλά αυτή είναι η κατάσταση. Μια δυσάρεστη κατάσταση, αλλά πάντως αυτή είναι.

Μέσα σε όλο αυτό το σκηνικό από το 2019 και μετά, όλα τα χρόνια, ξεκινάω από το 2019 και μετά, είχαμε αύξηση των εισοδημάτων στην Ελλάδα, του πραγματικού κατά κεφαλήν ΑΕΠ; Η Eurostat μας λέει, και θα καταθέσω τον πίνακα, πως ναι, στην Ευρωπαϊκή Ένωση είχαμε αύξηση καθαρή 3,3% και στην Ελλάδα 8,5%. Αν πάτε στη σωρευτική αύξηση 2019 - 2023 του μέσου διαθέσιμου εισοδήματος, η Ευρωπαϊκή Ένωση έχει 18% και η Ελλάδα 22,9%, αρκετά μεγαλύτερη από τη σωρευτική αύξηση των τιμών. Eurostat είναι. Είναι διαθέσιμα τα στοιχεία. Αν θέλετε πηγαίνετε να δείτε, αν παρουσιάζουμε την αλήθεια ή όχι.

Μέσος μισθός. ΕΡΓΑΝΗ. Που τον παραλάβαμε τον μέσο μισθό; Και εδώ αναφέρομαι και στην πλήρη απασχόληση και στη μερική απασχόληση και βγάζουμε το τελικό εξαγόμενο. Έτσι; Δεν είναι πλήρης απασχόληση. 1.046 ευρώ το 2019, 1.251 ευρώ το 2023 κι εμείς υπολογίζουμε, με το καλό εδώ θα είμαστε στο τέλος του χρόνου, ότι με βάση τα στοιχεία που μέχρι τώρα υπάρχουν ο μέσος μισθός θα πάει στα 1.305 ευρώ στο τέλος του χρόνου. Πανηγυρίζουμε γι’ αυτό; Όχι φυσικά. Σας παρουσιάζουμε τα στοιχεία για να έχουμε μια κοινή βάση συζήτησης. Για να μη νομίζουν οι μεν ότι είμαστε στην Αθήνα και οι άλλοι ότι είμαστε στο Ελσίνκι. Γιατί μέχρι τώρα από τη συζήτηση καταλαβαίνω ότι λείπει μια βασική συνεννόηση ως προς τα στοιχεία για να βγάλουμε από κει και πέρα τα συμπεράσματά μας, αν προχωρούμε καλά, αν θα έπρεπε να προχωρήσουμε ταχύτερα ή όχι. Και το ίδιο αποδεικνύεται στο διπλανό πίνακα για το δείκτη μισθολογικού κόστους.

Ο κατώτατος μισθός, νομίζω αυτό το θυμάστε, ήταν 650 ευρώ το 2019 και τώρα είναι 830 ευρώ. Και φυσικά θα τηρήσουμε τη δέσμευσή μας και για τον κατώτατο και για το μέσο μισθό 950 ευρώ και 1.500 ευρώ μέχρι το τέλος της τετραετίας.

Στοιχεία χθεσινά από τη Eurostat. Ο μέσος μισθός εκεί που υπάρχει, γιατί δεν υπάρχει σε όλες τις χώρες μέλη της Ευρωπαϊκής Ένωσης, λαμβάνοντας υπόψη την αγοραστική δύναμη και σε δωδεκάμηνη βάση, η Ελλάδα είναι 12η σε αγοραστική δύναμη στις 22. Εδώ. Ορίστε. Στον κατώτατο μισθό. Τα έχουμε ξαναπαρουσιάσει. Επιμένουν ξέρετε αυτά τα στοιχεία, αλλά επιμένετε κι εσείς από την αντιπολίτευση να μην τα θυμάστε.

Πάμε και σε κάτι άλλο, το οποίο είναι πιο ενδεικτικό και νομίζω ότι αντιστοιχεί και στην κοινή πείρα. Δηλαδή, αν κάποιος ταξιδέψει σε χώρες της Ευρώπης, τι θα δει. Και θέλω να σκεφτείτε μέσα σας, δεν είναι ανάγκη να μου απαντήσετε, αλλά σκεφτείτε αν είναι ειλικρινές αυτό που λέω ή όχι.

Πάλι Eurostat, κατά κεφαλήν κατανάλωση. Εμείς, την κατανάλωση που κάνει ο μέσος άνθρωπος, εδώ, ο μέσος πολίτης, μέσος καταναλωτής, είμαστε στο 79%, στο 80% του Ευρωπαϊκού μέσου όρου, είμαστε και ξεπερνάμε την Κροατία, την Εσθονία, τη Λετονία, τη Σλοβακία, τη Βουλγαρία και την Ουγγαρία. Πάλι δεν το λέω για να κοκορευτούμε και να πούμε πόσο σπουδαίοι είμαστε, αλλά πάντως όλα αυτά που λέτε και ξαναλέτε, αυτή την τσίχλα που αναμασάτε για τη Βουλγαρία συνέχεια και ξανά μανά και ξανά μανά, δεν είναι σε αντιστοίχιση με την πραγματικότητα, διότι, δείτε το και με απλή λογική, αν ίσχυαν όλα αυτά τα στοιχεία που λέτε, όπως έγινε την περασμένη δεκαετία και έφυγαν όλοι οι Έλληνες να αναζητήσουν προοπτική στο εξωτερικό όταν εδώ είχανε τα πάντα καταστραφεί, θα φεύγανε και τώρα και θα πήγαιναν στη Λιθουανία και στην Κροατία και στη Βουλγαρία φυσικά, να βρουν την τύχη τους. Ειδικά ο κατώτατος μισθός, θα το δείτε εδώ, σε σχέση με τη Βουλγαρία, είναι σχεδόν διπλάσιος. Επομένως, είμαστε η Βουλή των Ελλήνων, έχουμε κάποια θεσμική ευθύνη, Δεξιοί, Κεντρώοι και Αριστεροί τι λέμε και έχω κι εγώ υποχρέωση ως Υπουργός Οικονομικών κάπως να επαναφέρω τη συζήτηση σε μια κάποια κοίτη, σε μια κάποια κατεύθυνση.

Ιδιωτικές καταθέσεις. Εδώ ο καθένας μπορεί να νομίζει ότι θέλει για τον εαυτό του για τη χώρα, είναι αναφαίρετο δικαίωμά του, αλλά οι αριθμοί είναι αριθμοί και οι καταθέσεις, καταθέσεις. Λοιπόν, καταθέσεις. Οι καταθέσεις ήταν στις τράπεζες 143 δισεκατομμύρια το Δεκέμβριο του 2019 και τώρα είναι 197 δισεκατομμύρια, 50 δισεκατομμύρια παραπάνω. Θα πείτε «Μα καλά, αφού αυτά προέρχονται από τους φίλους σας τους επιχειρηματίες». Τα τρία τέταρτα περίπου προέρχονται από καταθέσεις νοικοκυριών, ελέγξετε τα από την Τράπεζα της Ελλάδας, τρία τέταρτα-τρία πέμπτα, παραπάνω καταθέσεις, εννοώ, νοικοκυριών, ιδού τα στοιχεία, θα τα δείτε.

 Πάμε τώρα στο άλλο θέμα. Τα «κόκκινα δάνεια», όπως σας είπα μόνος μου, βεβαίως είναι ένας πολύ μεγάλος πονοκέφαλος, τα «κόκκινα δάνεια» γι’ αυτό υιοθετήθηκε το Πρόγραμμα «Ηρακλής» και γι’ αυτό το χαρτοφυλάκιο των τραπεζών δεν είναι πια φορτωμένο με «κόκκινα δάνεια», αρχίζουμε να πλησιάζουμε ιδίως τώρα με τον «Ηρακλή ΙΙΙ» τον ευρωπαϊκό μέσο όρο, αλλά, σίγουρα, εδώ, βλέποντας μαζί τις τράπεζες και τα funds, τους servicers, υπάρχει επίσης βελτίωση, ιδού ο πίνακας. Εδώ, με τη μπλε γραμμή είναι τα εξυπηρετούμενα δάνεια που βλέπετε ότι ολοένα και περισσότερο αυξάνονται και με την πορτοκαλί γραμμή είναι τα μη εξυπηρετούμενα δάνεια, τα οποία ήταν 92 δισεκατομμύρια το 2019 και τώρα είναι 70 δισεκατομμύρια. Παράδεισος; Όχι φυσικά, αλλά σίγουρα δεν είναι η κατάσταση που περιγράφεται, κάπως έγινε, κάποιος εξωδικαστικός μηχανισμός λειτούργησε, κάτι έχει γίνει, από την πλευρά της Κυβέρνησης.

Και κλείνω, μιλώντας για την κοινωνική συνοχή, με τις κοινωνικές ανισότητες και τη μείωση της φτώχειας. Επειδή, η Αριστερά συχνά πυκνά αναφέρεται σ’ αυτό και έχουμε υποχρέωση να παρουσιάζουμε την κατάσταση. Εδώ έχω δύο πίνακες, καταρχήν, παρόμοιους μεταξύ τους, το Gini coefficient που είναι μια μέθοδος υπολογισμού της φτώχειας και το δείκτη του διαθέσιμου εισοδήματος, του υψηλότερου 20% της κατανομής του διαθέσιμου εισοδήματος ως προς το διαθέσιμο εισόδημα του χαμηλότερου 20%. Δείχνει, δηλαδή, το 20% των πλουσιότερων πόσο πλουσιότεροι είναι από το 20% των πιο φτωχών.

Ο μέσος όρος στην Ευρώπη είναι 4,72, δηλαδή 4,72 φορές, στην Ελλάδα είναι χειρότερα, είναι 5,28, αλλά είναι χειρότερα από την Ελλάδα, η Μάλτα, η Εσθονία, η Ισπανία, κάτι μπορεί να λέει στο ΠΑΣΟΚ αυτό ίσως, η Πορτογαλία, κάτι επίσης, μπορεί να λέει στο ΠΑΣΟΚ αυτό, η Ρουμανία, η Λετονία, η Λιθουανία και το ίνδαλμά σας όλων, η Βουλγαρία που είναι χειρότερη από όλους και το ίδιο πάνω κάτω, προκύπτει και από τους πίνακες τούτους εδώ, σχετικά με τη μείωση του ποσοστού του πληθυσμού σε κίνδυνο φτώχειας και κοινωνικού αποκλεισμού, μεταξύ 2019 και 2023.

Έχουμε την τρίτη καλύτερη επίδοση στη βελτίωση των πραγμάτων. Δεν είναι ευχάριστα, αλλά είναι η τρίτη καλύτερη βελτίωση σε όλη την Ευρώπη. Ο μέσος όρος της φτώχειας στην Ευρωπαϊκή Ένωση είναι 16,2 στην Ελλάδα 18,9 και είναι χειρότερα από εμάς η Κροατία, η Ισπανία πάλι, η Λιθουανία, η Βουλγαρία, η Ρουμανία, η Λετονία και η Εσθονία. Αυτή είναι η αποτύπωση. Εγώ, δεν ήρθα εδώ να πω ότι «είμαστε πρωταθλητές, ζήτω, κ.λπ.». Παρουσιάζω μια κατάσταση που δείχνει, ακριβώς, αυτό που σας είπα από την αρχή, ότι όπως και να μετρήσετε το πράγμα, η Ελλάδα «παράδεισος» δεν έχει γίνει, αλλά έχουμε μια σημαντική βελτίωση σε όλους τους τομείς που δεν έγινε αυτόματα. Δεν προέκυψε με τον «αυτόματο πιλότο», κάποιος Πρωθυπουργός και κάποια Κυβέρνηση προσπάθησαν για να γίνουν όλα αυτά τα πράγματα.

Προχωρούμε μπροστά. Δε θα το αναφέρω περαιτέρω, γιατί μίλησα πολύ, τονίστηκε από τους συναδέλφους, επιπλέον 12 μειώσεις φόρων και επιπλέον 12 αυξήσεις αποδοχών. Έχουμε έναν προϋπολογισμό στις συντάξεις μεταξύ 2019 και 2025 αυξημένο κατά 23%. Θα το καταθέσω κι αυτό. Το ξέρουν οι συνταξιούχοι, γιατί ξέρουν πότε ξεπάγωσαν οι συντάξεις τους. Λοιπόν, αυτός είναι ο πίνακας.

Έχουμε μία αύξηση στην Yγεία 74,4% σε σχέση με το 2019 και στα νοσοκομεία 120,8% των δαπανών. Είναι οι μεγαλύτεροι από όλους τους τομείς και ο δεύτερος μεγαλύτερος τομέας είναι εδώ σε αυτόν τον πίνακα, στην Άμυνα που έχουμε αυξήσεις 73,4% μεταξύ 2019 και 2025. Κάποιες πτέρυγες το παραδέχθηκαν, το ΚΚΕ και η ΝΕΑ ΑΡΙΣΤΕΡΑ και μας κατηγόρησαν για αυτό. Τουλάχιστον, εκεί που διαφωνούν, συμφώνησαν αν μη τι άλλο, ότι τα στοιχεία μας είναι ακριβή και είναι παντού ακριβή τα στοιχεία.

Εν πάση περιπτώσει, τούτων λεχθέντων, κυρίες και κύριοι συνάδελφοι, εγώ θέλω να ευχαριστήσω τον κ. Πετραλιά, τον αρμόδιο για τα δημοσιονομικά Υφυπουργό, τον κ. Δήμα, τον αρμόδιο για τα φορολογικά Υφυπουργό, τον κ. Παπαθανάση, τον Αναπληρωτή Υπουργό για τις δημόσιες επενδύσεις και φυσικά από όλους τους Γενικούς Γραμματείς, ιδιαίτερα, την κυρία Καρασιώτου, του Γενικού Λογιστηρίου του Κράτους, που είναι σήμερα μαζί μας, για τη συνεισφορά τους για να επιτευχθούν όλα αυτά που επιτεύχθηκαν και που, εγώ δεν τα θεωρώ πάντως, καθόλου αμελητέα, μαζί μου όλα τα Διεθνή Μέσα Ενημέρωσης και όλοι οι διεθνείς οργανισμοί.

Θέλω να σας πω και να πω, ιδιαίτερα, στους βουλευτές της Πλειοψηφίας, στον Εισηγητή μας, το Νότη Μηταράκη, που τον ευχαριστώ για την εισήγησή του, στους Ειδικούς Αγορητές, κυρία Σκόνδρα, σε όλους τους βουλευτές, ειδικά της Πλειοψηφίας, αλλά και σε ολόκληρη τη Βουλή ότι προχωρούμε μπροστά με σοβαρότητα, κλείνοντας τα αυτιά μας στους λαϊκιστές και στις πρόσκαιρα ευχάριστες λύσεις που τις έχουμε πληρώσει πανάκριβα σε αυτό τον τόπο. Προχωρούμε μπροστά αναγνωρίζοντας τα προβλήματα των Ελλήνων πολιτών που τα περιέγραψα στην αρχή. Προχωρούμε μπροστά με ικανοποίηση από την άλλη πλευρά, για όσα έχουμε πετύχει μέχρι τώρα, τα οποία επίσης, τα περιέγραψα και σας προκαλώ ακόμα μια φορά να αμφισβητήσετε έστω και ένα στοιχείο από τους 24 πίνακες που σας παρουσίασα και προχωρούμε μπροστά με αίσθημα ευθύνης για την Οικονομία, για την Πατρίδα μας, ξέροντας ότι έχουμε πολύ μεγάλο βάρος να σηκώσουμε ακόμα στους ώμους μας και είναι εθνικό στοίχημα να θα τα καταφέρουμε.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κι εμείς, κ. Υπουργέ.

Με την τοποθέτηση του κ. Υπουργού Εθνικής Οικονομίας και Οικονομικών, του κ. Κωνσταντίνου Χατζηδάκη, ολοκληρώθηκε η δεύτερη συνεδρίαση της Επιτροπής.

Επόμενη συνεδρίαση στις 12:30`, εδώ, στην ίδια αίθουσα για την 3η συνεδρίαση της Επιτροπής Οικονομικών.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Ελένη Βατσινά, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Γεώργιος Μπάρκας, Ανδρέας Παναγιωτόπουλος, Νικόλαος Καραθανασόπουλος, Διαμάντω Μανωλάκου, Βασίλειος Μεταξάς, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Ελευθέριος Αυγενάκης, Κυριακή Μάλαμα, Μάριος Σαλμάς και Θεοδώρα Τζάκρη.

Τέλος και περί ώρα 12.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**